ނުރައްކާތެރި ކެމިކަލްތައް ނައްތާލުމަށް ބޮޑު ޕްރޮޖެކްޓެއް ފަށައިފި - Sandhaanu\nނުރައްކާތެރި ކެމިކަލްތައް ނައްތާލުމަށް ބޮޑު ޕްރޮޖެކްޓެއް ފަށައިފި\nރާއްޖޭގައި އުފެދޭ ނުރައްކާތެރި ކެމިކަލްތައް ނައްތާލުމަށް ބޮޑު ޕްރޮޖެކްޓެއް ފަށައިފިއެވެ.\nނުރައްކާތެރި ކެމިކަލްތައް ނައްތާލުމަށް ފެށި މި ޕޮރޮޖެކްޓް ހިންގުމަށް ގްލޯބަލް އެންވަޔަރަމަންޓް ފެސިލިޓީ ( ޖެފް) އިން 3.6 މިލިއަން ޑޮލަރުގެ އެހީއެއް ވެފައިވާކަމަށް އެންވަޔަރަމެންޓް މިނިސްޓްރީން ހާމަކުރެއެވެ.\nމި ޕްރޮޖެކްޓް ފެށުމަށް ބޭއްވި ވޯކްޝޮޕެއް ފެށުމުގެ ރަސްމިއްޔާތުގައި ވާހަކަފުުޅު ދައްކަވަމުން އެންވަޔަރަމަންޓް މިނިސްޓްރީގެ ސްޓޭޓް މިނިސްޓަރ ޑރ. އަބްދުﷲ ނަސީރު ވިދާޅުވީ މި ޕްރޮޖެކްޓްގެ ދަށުން އިންސާނުންގެ ސިއްޚަތައް ނުރައްކާތެރި ކެމިކަލްސްގެ ބާވަތެއްކަމަށްވާ ޕަރސިސެޓެންޓް އޯރގަނިކް ޕޮލިއުޓެންޓްސް\n( ޕްޕްސް) މެނޭޖްކުރުމުގެ މަސައްކަތް ކުރިއަށްދާނެކަމަށެވެ.\nމި ޕްރޮޖެކްޓްގެ ދަށުން ސަރުކާރުގެ ސްޓްރެޓީޖިކް އެކްޝަން ޕްލޭންގައިވާގޮތަށް ނުރައްކާތެރި ކެމިކަލްތައް މެނޭޖްކުރުމަށް ކުރަންޖެހޭ ހުރިހާ ކަމެއް ކުރާނެކަމުގެ ޔަގީންކަން ވެސް ސްޓޭޓް މިިނިސްޓަރ ވަނީ ދެއްވާފައެވެ.\nއަބްދުﷲ ނަސީރު ވިދާޅުވީ ސަރުކާރުގެ އަމާޒަކީ މިޕްރޮޖެކްޓްގެ ދަށުން 24 ޓަނުގެ ޕީސީބީ- ކޮންޓެމިނޭޓެޑް އޮއިލް އަދި އިކިއުޕްމަންޓްސްތައ ރާއްޖެއިން ބޭރުގެ ފެސިލިޓީއަކަށް ފޮނުވައިގެން ނައްތާލުމަށާއި މިކަންތައް ކުރުމަށްބޭނުންވާ ސިސްޓަމްތައް ގާއިމް ކުރާނެ ކަމަށެވެ.\nއެނާ ވިދާޅުވީ ނުރައްކާތެރި ކެމިކަލްތައް އެއްކުރުމަށްފަހު އެތަކެތި ލޭބަލް ކުރުމާއި ގުދަންކުރުމާއި އެއްތަނުން އަނެއްތަނަށް އުފުލުމަށާއި ނައްތާލުމަށް ސިސްޓަމްތައް ގާއިމްކުރެވިގެންދާނެ ކަމަށެވެ.\nރާއްޖެ އަކީ 1994 އިން ފެށިގެން ޖެފްގެ މެންބަރު ގައުމެކެވެ. ޖެފްގެ މާލީ އެހީ އެކި ގޮތްގޮތުން ރާއްޖެއަށް ލިބެމުން ދެއެވެ. އެގޮތުން ރާއްޖޭގެ ތިމާވެށި ރައްކާތެރިކުރުމަށާއި މޫސުމަށް އަންނަ ބަދަލުތަކުން ތިމާވެއްޓަށް ލިބޭ ތަފާތު ގެއްލުންތަކާ ދެކޮޅަށް ކުރާ މަސައްކަތްތަކަށާއި ކެމިކަލް ނައްތާލުމުގެ ޕްރޮޖެކްޓް ތަކަށް ލިބެ މުންދެއެވެ.


Mourinho Ge Furathama Match In Tottenham Molhu Vejje – adduLIVE\nމޮރީނިއޯގެ ފުރަތަމަ މެޗުން ޓޮޓެންހަމް މޮޅުވެއްޖެ\nNov 23, 2019, 19:53 ހަސަން ރަޝީދު\nޓޮޓެންހަމްގެ އާ ކޯޗު ހޯޒޭ މޮރީނިއޯގެ އިރުޝާދުގެ ދަށުން އެޓީމު ކުޅުނު ފުރަތަމަ މެޗުގައި މިއަދު ހަވީރު ވެސްޓްހަމް ޔުނައިޓެޑްގެ މައްޗަށް 3-2 އިން ކުރި ހޯދައިފިއެވެ.\nމި މޮޅާއެކު ޓޮޓެންހަމް މިހާރު އޮތީ 17 ޕޮއިންޓާ އެކު ލީގުގެ ހަވަނައިގައެވެ. ވެސްޓްހަމް އޮތީ 13 ޕޮއިންޓާ އެކު ލީގުގެ 16 ވަނައިގައެވެ.\nޓޮޓެންހަމްގެ ކޯޗުކަމާ މޮރީނިއޯ ހަވާލުވެފައިވަނީ އެ މަގާމުގައި ހުރި މައުރީސިއޯ ޕޮޗެޓީނޯ ވަކިކުރުމާ ގުޅިގެންނެވެ. ޕޮޗެޓީނޯ މަގާމުން ވަކިކުރިއިރު އެޓީމުން ލީގުގައި ނެރެމުން އައިސްފައިވަނީ ދަށް ނަތީޖާތަކެކެވެ.\nވެސްޓްހަމްގެ ދަނޑުގައި ކުޅުނު މި މެޗުގައި ޓޮޓެންހަމް އިން ރަނގަޅު ކުޅުމެއް ދެއްކިއިރު އެޓީމުގެ ފުރަތަމަ ގޯލު މެޗުގެ 36 ވަނަ މިނެޓްގައި ކާމިޔާބުކޮށްދިނީ ސޮންއެވެ. އަދި ފުރަތަަމަ ހާފް ނިމުމުގެ ކުރިން ލޫކަސް މޯރާ ވަނީ ޓޮޓެންހަމްގެ ދެވަނަ ގޯލު ކާމިޔާބުކޮށްދީފައެވެ.\nދެ ގޯލުގެ ލީޑަކާއެކު ފުރަތަމަ ހާފް ޓޮޓެންހަމް އިން ނިންމާލިއިރު ދެވަނަ ހާފްގެ ކުރީކޮޅު ހެރީ ކޭން ވަނީ އެޓީމުގެ ތިންވަނަ ގޯލު ކާމިޔާބުކޮށްދީ ލީޑު އިތުރަށް ފުޅާކޮށްދީފައެވެ. މި ގޯލަށްފަހު ވެސް އިތުރު ފުރުސަތުތަކެއް ޓޮޓެންހަމް އިން ތަނަވަސްކުރިއިރު މި މެޗުގައި ވެސްޓްހަމް އިން ކާމިޔާބުކުރި ދެ ގޯލު ކާމިޔާބުކޮށްދިނީ އެންޓޯނިއޯ އާއި އޮގްބޮނާއެވެ.\nމިއީ މިދިޔަ ޖެނުއަރީ މަހުގެ 20 ވަނަ ދުވަހަށްފަހު ރަށުން ބޭރުގައި ކުޅެ ލީގުގައި ޓޮޓެންހަމް އަށް ހޯދުނު ފުރަތަމަ މޮޅެވެ. ލީގުގައި ޓޮޓެންހަމް ދެން ބައްދަލުކުރާނީ ބޯންމަތްއާއެވެ.


ނުރައްކަލެއް ނެތް! ކުރިއަށްދަނީ ލަންކާއަށް ދިން ހަމަލާއާ ގުޅިގެން ކުރިއަށްދާ ތަމްރީނުތަކެއް! - MV Times\nނުރައްކަލެއް ނެތް! ކުރިއަށްދަނީ ލަންކާއަށް ދިން ހަމަލާއާ ގުޅިގެން ކުރިއަށްދާ ތަމްރީނުތަކެއް!\n0 May 22nd, 2019 - 4:27 AM\nމޯލްޑިވްސް ނެޝަނަލް ޑިފެންސް ފޯސް (އެމްއެންޑީއެފް)އާއި މޯލްޑިވްސް ޕޮލިސް ސަރވިސް ގުޅިގެން ކުރިއަށްގެންދާ ތަމްރީނުތަކަކީ މިދިޔަ އެޕްރީލް މަހުގެ 21 ވަނަ ދުވަހު ސްރީލަންކާގައި ދިން ނިރުބަވެރި ހަމަލާ އާ ގުޅިގެން ކުރިއަށްގެންދާ ސިލްސިލާ ފަރިތަކުރުންތަކުގެ ބައެއްކަމަށް އެމްއެންޑީއެފްއިން ވިދާޅުވެއްޖެއެވެ.\nމިފަރިތަކުރުންތަކާ ގުޅިގެން ދެކެވެމުންދާ އެކިކަހަލަ ވާހަކަތަކަށް ޖަވާބުދެއްވުމުގެގޮތުން ނެރުއްވި ނޫސްބަޔާނެއްގައި އެމްއެންޑީއެފްއިން ވިދާޅުވެފައިވަނީ މިސިލްސިލާ ތަންރީނުތައް ފަށާފައިވަނީ 05 މެއި 2019 ގައިކަމަށެވެ. އަދި މިއަދު މި ފެށުނީ މި ސިލްސިލާގެ ދެވަނަ ތަމްރީނުތައްކަމަށްވެސް އެފަރާތުން ވިދާޅުވެއެވެ.\n"މި ފަރިތަކުރުންތަކަކީ ވަކި އިތުރު ކަމެއް މެދުވެރިގެން ކުރިއަށްގެންދާ ފަރިތަކުރުންތަކެއް ނޫންކަމުގައި ދަންނަވަމެވެ. އެހެންނަމަވެސް އެއްވެސް ހާލަތެއްގައި ޝައްކުވާ ޒާތުގެ ކަމެއް ހިނގާނަމަ ނޭޝަނަލް ކައުންޓަރ ޓެރަރިޒަމް ސެންޓަރުގެ ހިލޭ ގުޅޭ ނަންބަރު: 1615 އަށް ނުވަތަ މޯލްޑިވްސް ޕޮލިސް ސަރވިސްގެ ހިލޭ ގުޅޭ ނަންބަރު 119 އަށް ގުޅުއްވައި މަޢުލޫމާތު ހިއްސާކުރެއްވުމަށް އިލްތިމާސް ކުރަމެވެ." އެމްއެންޑީއެފް ގެ ބަޔާނުގައި ވިދާޅުވެފައިވެއެވެ.\nމިތަމްރީނުތަކާ ގުޅިގެން ދެކެވޭ ވާހަތަކާބެހޭގޮތުން މިރޭ އެމްއެންޑީއެފްއިންވަނީ ދައުލަތުގެ މީޑިއާ ޕީއެސްއެމްގައިވެސް ވާހަކަފުޅުދައްކަވާފައެވެ. އަދި ފުލުހުންވެސް ވަނީ މިކަމާ ގުޅިގެން ބަޔާނެއް ނެރުއްވާފައެވެ.


MDP ge Verikamehgai Gaanoonuge Hukum Nethigen Dhaane- DR- Jameel\nއެމްޑީޕީގެ ވެރިކަމެއްގައި ޤާނޫނުގެ ޙުކުމް ނެތިގެންދާނެ: ...\nއެމްޑީޕީގެ ވެރިކަމެއްގައި ޤާނޫނުގެ ޙުކުމް ނެތިގެންދާނެ: ޑރ. ޖަމީލު\nby vomadmin March 22, 2018\nޑޮކްޓަރ މުޙައްމަދު ޖަމީލަކީ އެއްދުވަސްވަރެއްގައި ރައީސް މައުމޫނަށް ވަރަށް ބޮޑަށް ފާޑުވިދާޅުވި ބޭފުޅެކެވެ. އޭގެ ފަހުން ޑޮކްޓަރ ޖަމީލު އެންމެ ބޮޑަށް ފާޑުވިދާޅުވެ ބަހުގެ ހަމަލާ ދެއްވީ އެމްޑީޕީއަށާއި ރައީސް ނަޝީދަށެވެ.\nޕީޕީއެމް ރިޔާސީ ކެންޑިޑޭޓުގެ ރަނިންމޭޓުގެ ގޮތުގައި ހުންނެވި އިރު ޑރ. މުޙައްމަދު ޖަމީލު އަޙްމަދު 29 އޮކްޓޫބަރ 2013 ވަނަ ދުވަހު ވިދާޅުވިއެވެ.\n“އެމްޑީޕީގެ ތެރޭގައި ތިބި ކުށުގެ ތުހުމަތުތައް ކުރެވޭ މީހުން ސަލާމަތް ކުރުމަށް ޤާނޫނުތައް ބަދަލުކުރަން މަސައްކަތް ކުރަމުން އެބަދޭ. އެކަމުން ދޭހަވަނީ އެޕާޓީން ވެރިކަމަށް އަތުވެއްޖެނަމަ ޤާނޫނުގެ ޙުކުމް ނެތިގެންދާނެކަން.”\nރައީސް މުޙައްމަދު ނަޝީދުގެ މައްޗަށް ދައުލަތުން ދައުވާ ކުރާ ޤާނޫނުލް ޢުޤޫބާތުގެ 81 ވަނަ މާއްދާ އުވާލާ ބިލެއް އެމްޑީޕީގެ މެންބަރަކު މަޖިލީހަށް ފޮނުވާފައިވާތީ އެކަމާގުޅޭ ގޮތުން ޖަމީލު ވިދާޅުވީ، މަޖިލީހުގެ މެޖޯރިޓީ ލިބުނު ފަހުން އެމްޑީޕީން މަސައްކަތް ކުރަމުން އައިސްފައި ވަނީ ހިތުހުރިހާ ގޮތަކަށް ކަމަށެވެ. އެ ގޮތުން ހުރިހާ ރައްޔިތުންނާމެދު އެއްހަމައަކުން ކަންތައް ކުރުމުގެ ބަދަލުގައި އަމިއްލަ މަސްލަހަތު ހިމާޔަތްކުރުމަށް ޤާނޫނުތަކަށް ބަދަލުގެންނަން މަސައްކަތްކުރާ ކަމަށް އޭނާ ވިދާޅުވިއެވެ.\n“އެމްޑީޕީ ތެރޭގައި މަސްތުވާތަކެތި ބޭނުންކުރާ މީހުން ތިބީމަ އެ ޤާނޫނު އިސްލާހުކުރަން ހުށަހަޅައިފި. ނަޝީދުގެ މައްޗަށް ދައުވާ ކުރާތީ އެ މާއްދާ އުވާލަން ހުށަހަޅައިފި. އޭގެ ސަބަބުން ދެންވާނެގޮތެއް ވިސްނުމަށް ނުގެނެސް އެމްޑީޕީއާ ޖެހުނީމާ އެއްވެސް ކަމެއް ކުށަކަށް ނުވޭ. އިސްލާމްދީނަށް ފުރައްސާރަ ކުރުމަކީ ވެސް މައްސަލައެއްނޫން.” އޭނާ ވިދާޅުވިއެވެ.\nޖަމީލު ވިދާޅުވި ގޮތުގައި އެމްޑީޕީގެ އަމަލުތަކަކީ ރައްޔިތުން ވަރަށް ބޮޑަށް ވިސްނަންޖެހޭ ކަންތައްތަކެކެވެ.\nރިޔާސީ އިންތިޚާބާއި މަޖިލީސް އިންތިޚާބުގައި އެމްޑީޕީގެ ފަރާތުން ވާދަކުރައްވާ ބޭފުޅުންނަށް ވޯޓު ދީފިނަމަ ރާއްޖެ “ލޯ ލެސް” ގައުމަކަށް ވާނެ ކަމުގެ އިންޒާރު ވެސް ޖަމީލު ދެއްވިއެވެ.\nސިޔާސީކަންތައް ދިރާސާކުރާ މީހުން ބުނާ ގޮތުގައި މިހާރު ޖުމްހޫރީ ޕާޓީގައި އުޅުއްވާ ޖަމީލަކީ ހަނަފަސް ސަހަރާއެއްގައި ލަގަނެއް ނެތި ދުވާ އަހެއް ފަދަ ބޭފުޅެކެވެ.\nމިއަދަކީ ބައިނަލަޤްވާމީ ޑައުން ސިންޑްރޯމް ދުވަސް\nކޮވިޑް-19: އައްޑު އިން މާލެ ގެންދިޔަ މީހަކު ކޮވިޑް 19 އަށް ޕޮޒިޓިވް\nއައްޑޫ ސިޓީން އިތުރު ފަރުވާ ދިނުމަށް މާލެ ގެންދިޔަ މީހަކު ކޮވިޑް-19 އަށް ޕޮޒިޓިވް ވެއްޖެއެވެ. މައުލޫމާތު ލިބިފައިވާ ...\nvomadmin May 9, 2020\nއެމް.އެން.ޔޫ ވޮލީ ބޯޅަ ޓީމުގެ އެސިސްޓެންޓް ކޯޗު ނިޔާވެއްޖެ\nހުންއައިސް ހާލު ސީރިއަސްވެ އިންޑިއާގައި ބޭސްފަރުވާ ހޯދަމުން ދަނިކޮށް ނިޔާވި ގައުމީ ޔުނިވާސިޓީގެ ދަރިވަރު އުމުރުން 19 އަހަރުގެ ...\nvomadmin June 28, 2019\nކަރަންޓްގެ އަގުތައް ހުންނާނީ ރާއްޖޭގެ ހުރިހާތަނެއްގައި އެއްވަރަކަށް- މެމްބަރު ނިހާދު\nކަރަންޓްގެ އަގު ރާއްޖޭގެ ހުރިހާތަނެއްގައިވެސް ހުންނަނީ މާލެއެކޭ އެއްވަރަށްކަމަށް ރަށްޔިތުންގެ މަޖިލިހުގެ ފޭދޫދާއިރާގެ މެމްބަރު މުހައްމަދު ނިހާދު ވިދާޅުވެއްޖެވެ. ...\nvomadmin July 17, 2019\nހުޅުމީދޫގެ ކުރީގެ ކައުންސިލަރު އަލީ މުހައްމަދު ( އައްދު ) އެމްޓީޑީއަށް ސޮއިކުރައްވައިފި\nއަލަށް އުފައްދަން ހުއްދަ ދީފައިވާ ސިޔާސީ ޕާޓީއެއްކަމަށްވާ މޯލްޑިވްސް ތާޑްވޭ ޑިމޮކްރެޓިކްސް (އެމްޓީޑީ)އަށް ހުޅުމީދޫގެ ކުރީގެ ކައުންސިލަރު އަލީ ...\nvomadmin December 21, 2018\nޕީއެސްއެމްގެ މެނޭޖިންގ ޑިރެކްޓަރގެ މަޤާމަށް ޢަލީ ޚާލިދު އައްޔަންކުރައްވައިފި\nޕަބްލިކް ސަރވިސް މީޑިއާ، ޕީއެސްއެމްގެ މެނޭޖިންގ ޑިރެކްޓަރގެ މަޤާމަށް މ.ފިނިފަރު، ޢަލީ ޚާލިދު އައްޔަން ކުރައްވައިފިއެވެ. ޢަލީ ޚާލިދަކީ ...\nvomadmin December 25, 2018\nޗައިނާ ލީގު ދޫކޮށް ޓެވޭޒް އެނބުރި ބޮކާ ޖޫނިއާސްއަށް\nބޮޑު އަގުގައި ޗައިނީސް ސުޕަ ލީގުގެ ޝަންހާއި ޝެންހުއާ އަށް ކުޅުނު ކާލޮސް ޓެވޭޒް އެ ކުލަބު ދޫކޮށް ...\nvomadmin January 13, 2018


SunOnline: Usfasgandu gai CCCC in alhaafai huri imaaraaiy thah naganee\nއުސްފަސްގަނޑުގައި ސީސީސީސީ އިން އަޅާފައިހުރި ގެތައް ނަގަން ފަށައިފި\nއައިޝަތު ފަރީޙާ 08 Sep 2019, 16:15\nބްރިޖުގެ މަސައްކަތުގައި އުޅުނު މީހުންގެ އެކޮމޮޑޭޝަން ބްލޮކު ހުރި ތަން ރޫޅާލުން --- ސަން ފޮޓޯ: މުޒައްޔިން ނާޒިމް\nމާލޭ އިރުމަތީ ފަރާތު އުސްފަންގަނޑުގައި ޗައިނާގެ ސީސީސީސީ ސެކަންޑް ހާބާ އިންޖިނިއަރިންއިން އަޅާފައި ހުރި ގެތައް ނަގަން ފަށައިފިއެވެ.\nސީސީސީސީއިން އުސްފަސްގަނޑުގައި އަޅާފައި ހުރި ގެތަކަކީ ސިނަމާލެ ބްރިޖުގެ މަސައްކަތްކުރި އިރު، އެ މަސައްކަތް ކުރުމުގައި އުޅުނު މީހުންގެ އެކޮމޮޑޭޝަންއާއި ކުންފުނީގެ އޮފީސް ހިންގުމަށް ބޭނުންކުރި ސަރަހައްދެކެވެ.\nބްރިޖުގެ މަސައްކަތް ނިމި އަހަރެއް ވެފައިވާއިރު، ބްރިޖާ އިންވެގެން އޮންނަ ލޮނުޒިޔާރަތްކޮޅުގައިވެސް ބްރިޖު މަސައްކަތްކުރި ކުންފުނީގެ އެކޮމޮޑޭޝަން ބްލޮކެއް ހުއްޓެވެ. ނަމަވެސް އެތަން ރޫޅާލާ، އެ ސަރަހައްދުގައި މިހާރު ވަނީ ޕާކެއް ތަރައްގީކޮށްފައެވެ.\nސީސީސީސީގެ ސައިޓު ރޫޅާލި ނަމަވެސް، ބްރިޖު މެއިންޓެއިންކުރުމުގެ މަސައްކަތް އެކުންފުނިން ކުރާނެއެވެ. ކުންފުނީގެ މުވައްޒަފުން ދެން ތިބޭނީ ހުޅުމާލޭގައި ކަމަށް އެ ކުންފުނިން ބުންޏެވެ.\nސީސީސީސީއިން އުސްފަސްގަނޑުގެ އިތުރުން ލޮނުޒިޔާރަތްކޮޅާއި ހުޅުލެގައި ސައިޓު ގާއިމްކޮށްފައި ހުރީ، ރާވާލާ އިމާރާތްތަކަކުންނެވެ. ބްރިޖުގެ މަސައްކަތުގައި 1000 އެއްހައި މީހުން އުޅުނުއިރު އޭގެތެރޭގައި ޗައިނާއާއި ބަންގްލަދޭޝްގެ މީހުން ގިނަ އަދަދަކަށް ހިމެނެއެވެ.\nބްރިޖުގެ މަސައްކަތަށް 200 މިލިއަން ޑޮލަރު ހަރަދުވިއިރު، ބްރިޖު ހުޅުވާ ބޭނުންކުރަންފެށިތާ މިވަނީ އަހަރެއް ވެފައެވެ.\nބްރިޖު މަސައްކަތްކުރި މީހުންގެ އެކޮމޮޑޭޝަން ބްލޮކު ހުރި ސަރަހައްދަކީ މީގެކުރިން ގިނަ ބަޔަކު ހިތްހަމަ ޖައްސައިލުމަށް ގޮސް އުޅުނު ސަރަހައްދެކެވެ. ސީސީސީސީގެ އިމާރަތްތައް ނެގުމުން އެ ސަރަހައްދު ބޭނުންކުރާނީ ކޮންގޮތަކަށް ކަމެއް އަދި ސިޓީ ކައުންސިލުން ހާމައެއް ނުކުރެއެވެ.\nއަގު ދީގެން ކާނިވާ ސަރަހައްދުގައި ޕާކުކުރަން ހުޅުވާލައިފި\nރަސްފަންނާ ދިމާލުން ބޮޑުތަކުރުފާނު މަގު އަލުން ހުޅުވާލަނީ


އުމުރުން ދުވަސްވީ ވަރަކަށް ކަސްރަތުގެ މުހިންމުކަން ބޮޑު |\nއުމުރުން ދުވަސްވީ ވަރަކަށް ކަސްރަތުގެ މުހިންމުކަން ބޮޑު\nއުމުރުން ދުވަސްވާ ވަރަކަށް އިންސާނާގެ ހަށިގަނޑުގެ ބާރު ދެރަވަމުންދެއެވެ. ކަށިތަކުގައި ހުންނަ މިނެރަލްތައް މަދުވެ، ކަށިތަކުގެ ބާރުދެރަވެއެވެ. އަދި މިބަދަލުތަކުގެ ސަބަބުން ކަށިތަކުގައި ލޯވަޅުހެދުމާއި ފަސޭހައިން ކަށިގަނޑު ބިނދޭ ގޮތް ވެއެވެ. ކަށިގަނޑަށް މިއަންނަ ބަދަލުތަކަށް ކިޔަނީ އޮސްޓޮއޯޕޮރޯސިސް އެވެ. ކަސްރަތު ކުރުމުން މިބަލި ޖެހުމުން ދުރުކޮށްދެއެވެ.\nއޮސްޓޮއޯޕޮރޯސިސް ފިރހެނުންނަށްވުރެ ގިނައިން ޖެހެނީ އަންހެނުންނަށެވެ. ފިރިހެނުންގެ 40 މީހުންގެ ތެރެއިން އެކަކަށް ޖެހޭއިރު، އަންހެނުންގެ ހަތަރު މީހުންގެ ތެރެއިން އެކަކަށް ޖެހެއެވެ. ދުންފަތުގެ އިސްތިޢުމާލުކުރާ އަންހެނުންނަށް މިބަލި ޖެހޭލެއް އަވަސްވެއެވެ. އުމުރުގެ 20ގެ އަހަރުތަކުގެ ތެރޭގައި ބައެއް އަންހެނުންނަށް މިބަލިޖެހުނު ކަމުގައިވީ ނަމަވެސް ގިނައިން ޖެހެނީ އިއްދައިން ކެނޑިފައިވާ އަންހެނުންނަށެވެ. އެއީ އެމީހުންގެ ހަށިގަނޑުން އީސްޓްރޯޖަން ކިޔާ ހޯމޯން މަދުވުމުން ހަށިގަނޑުގައި ކެލްސިއަމް މަދުވާތީއެވެ.\nއޮސްޓިއޯޕޮރޯސިސްއިން ސަލާމަތްވުމަށާއި އެބަލިން ފަސޭހަވުމަށް އެންމެ މުހިންމީ ކެލްސިއަމް ހިމެނޭ ކާނާ ކެއުމާއި ގަވާއިދުން ކަސްރަތު ކުރުމެވެ. މި ދެ ކަންތަކަށް ޅަ އުމުރުއްސުރެ ފިޔަވަޅުއަޅަން ފެށުން ރަނގަޅުވާނެއެވެ. އަދި މުޅި އުމުރުގައިވެސް މިކަމާއިމެދު ވިސްނާ ފަރުވާތެރިވާންވާނެއެވެ.\nކަށިތައް ވަރުގަދަކޮށް ބެހެއްޓުމަށް ބޭނުންވާ ވަރަށް ކެއުމުގައި ކެލްސިއަމް ބޭނުން ކުރަންވާނެއެވެ. އަދި ކަށިތަކުގެ ބާރުގަދަކޮށް ބެހެއްޓުމަށްޓަކައި ޤަވާއިދުން ކަސްރަތުކުރަންވާނެއެވެ. ކެލްސިއަމް ހިމެނޭ ކާނާގެ ތެރޭގައި ހިމެނެނީ ކިރު، ޗީޒް، ބަޓަރު ފަދަ ކިރުން އުފައްދާ އެއްޗިހި އަދި ތަރުކާރީގެ ގޮތުގައި ބޭނުންކުރެވޭ ފެހިފަތް، ލުނބޯ، އޮރެންޖު ފަދަ މޭވާ އަދި ޝެލްފިޝް (ރާކަނިމަސް، ރިނދަލިމަސް) އެވެ.\nކޮންމެ އުމުރެއްގެ މީހަކަށްވެސް ހިނގުމަކީ އެންމެ ފަސޭހައިން ކުރެވޭ، ގެއްލުމެއްނުވާ ކަސްރަތެކެވެ. އެކިއެކި ހޯދުންތަކުން ދައްކާ ގޮތުގައި ހަފްތާއަކު ހަތަރު ދުވަހު، ކޮންމެ ދުވަހަކު ބައިގަޑިއިރު ވަންދެން ހިނގުމުން އޮސްޓޮއޯޕޮރޯސިސް ޖެހުމުން ދުރުކޮށްދެއެވެ.\nހިނގުމާ ދުރުހެލިވުން... ދުޅަހެޔޮކަމާ ވަކިވުން\nގޭގެ ފެންޑާގައި ވެސް ކޮށްލެވޭނެ\nހިތުގައި ނުޖައްސާ! ފަހުން ދެރަވާނެ!\nތި ދުވެވެނީ އަދި ރަނގަޅަކަށް ނޫން\n3ސެޕްޓެމްބަރ 23, 2020\nކުއްލި ބޮޑު ބަދަލެއް ނުގެންނާށެވެ.\nހަށިގަނޑު ރީތިކޮށްލައި ހިތް އުފާކޮށްލުމަށް ބައިސްކަލު ބުރެއް!


Yameen Siyaasee Maidhaanun Dhurah Jehilumah Moosa Govaalaifi - Vaguthu\nރާއްޖެ އިން ފައްސިވާ މީހުންގެ އަދަދަށް މަޑުޖެހުމެއް ނާދޭ! - 50 މިނެޓް ކުރިން\nޔާމީން ސިޔާސީ މައިދާނުން ދުރަށް ޖެހިލުމަށް މޫސަ ގޮވާލައިފި\nކުރީގެ ރައީސް އަދި ޕީޕީއެމްގެ ރައީސް އަބްދުﷲ ޔާމީން ފެއިލް ވެއްޖެ ކަމަށާއި އެހެންކަމުން ސިޔާސީ މައިދާނުން ދުރަށް ޖެހިވަޑައިގަތުމަށް ހުޅުހެންވޭރު ދާއިރާގެ މެންބަރު އަދި ރައްޔިތުން މަޖިލީހުގެ ނައިބު ރައީސް ރީކޯ މޫސާ މަނިކު ގޮވާލައިފިއެވެ.\nމިމަހު6ވަނަ ދުވަހު ބޭއްވި މަޖިލިސް އިންތިހާބުން ލިބުނު ބޮޑު ނާކާމިޔާބީއަށް ފަހު ޕީޕީއެމްގެ ލީޑާޝިޕްގެ އިސް ބޭފުޅުން އިސްތިއުފާ ދިމުނަށް ފަހު އައު ލީޑާޝިޕް އަކަށް ފުރުސަތު ދިނުމަށް ގޮވާލަމުން އަންނަ ދަނޑިވަޅެއްގައި އިއްޔެ އޮތް މަޖިލިސް ޖަލްސާގައި ވާހަަކަދައްކަވަމުން މޫސަ ވިދާޅުވީ އެމްޑީޕީގައި އޭނާ ހުރި ދުވަސްވަރު ރިޔާސީ އިންތިހާބާއި މަޖިލިސް އިންތިހާބުން ނާކާމިޔާބުވުމުން ޕާޓީގެ ލީޑަޝިޕުން އިސްތިއުފާ ދެއްވުމަށްފަހު ދުރަށް ޖެހިވަޑައިގެންނެވި ކަމަށެވެ.\n"އަޅުގަނޑު މިއަދު ވަރަށް އަދަބުވެރިކަމާއެކު އެދެން އަބްދުއްރަހީމަށް ވެސް ޕީޕީއެމް ދޫކޮށްލައްވާށޭ. ރައީސް ޔާމީނަށް ވެސް ދަންނަވަން ދޫކޮށްލައްވާށޭ. އެތަށް ބައެއްގެ ނަމުގައި ލިބޭ ލާރި، ދަރަނިތަކާ އެއްޗެހި ދައްކާ ހުރިހާ ކަމެއް ކޮށްފައި ތިމާ އަމިއްލަ އަށް ނުހުންނަވާށޭ. ފެއިލްވީމާ ދުރަށް ޖެހިވަޑައިގަންނަވާށޭ. ސިޔާސީ މުސްތަގުބަލު އެބަ އޮތޭ. ޕީޕީއެމް ހިންގަން ބޭނުންވާ ބަޔަކަށް ޕީޕީއެމް ހަވާލުކޮށްލާށޭ" މޫސަ ވިދާޅުވިއެވެ.\nމޫސަ ވަނީ ނިމިގެން ދިޔަ ރިޔާސީ އިންތިޚާބުގައި ޔާމީންގެ ކެމްޕޭންގައި އިސްކޮށް ހަރަކާތްތެރިވެފައެވެ. ނަމަވެސް ރިޔާސީ އިންތިޚާބަށް ފަހު އޭނާ ޕީޕީއެމް އާއި ދުރަށް ޖެހިވަޑައިގެންނެވިއެވެ. މަޖިލިސް އިންތިޚާބުގައި މޫސަ ވާދަކުރައްވާފައެއް ވެސް ނުވެއެވެ.\nމަޖިލިސް އިންތިހާބުން އެމްޑީޕީ އަށް 65 ގޮނޑި ލިބުނުއިރު އިދިކޮޅު ފަރާތްތަކަށް ވަނީ ބޮޑު ނާކާމިޔާބީއަކާ ކުރިމަތިލާން ޖެހިފައެވެ. އިންތިޚާބުގައި އިދިކޮޅު ޕީޕީއެމް އަށް ފަސް ގޮނޑި ލިބުނުއިރު ކޮންގްރެސް ޕާޓީ އަށް ލިބުނީ ތިން ގޮނޑިއެވެ.\nއޭޕްރީލް 18, 2019 08:42\nއަދިވެސް ޔާމީނު ދޯ ދުރައްދާން ޖެހެނީ..\nއޭޕްރީލް 18, 2019 08:54\nމޫސާމަ މަނިކު ކަކައް ނޭގޭނެ ޔާމިނު ކުރަން ޖެހޭ ކަން ތަކެއް\nއެމްޕީ އަކައް ހޮވުނަކަސް އެވަރުގެ ގާބިލު ކަމެއް ހުރި މީހެއް ނޫން\nއޭޕްރީލް 18, 2019 09:01\nކަލޭ ތިހެން ގޮވައިލަން ފެނުނީ ޔާމީން އަށް އެކަނިވީމާ ގޯހެއް އެބައުޅެއެވެ. ކޮބައި މައުމޫނު؟ ކޮބައި ޢިމްރާނު؟ ކޮބައި ޤާސިމު؟ ކޮބައި ޝިޔާމު؟ ކޮބައި ކަލޭ؟ ބަލަ ކަލެއަށް ނޭުގުނަސް ރައްޔިތުން ދެނަތިބީމު ރައީސް ޔާމީން ބަންދުކޮށް ، ކެމްޕެއްިނަށް ފުރުޞަތު ނުދީ ، އެކައުންޓްތައް ހިފަހައްޓާފަ ، ދައުލަތުގެ މާލިއްޔާއާ މުދާ ޚަރަދުކޮށްގެން ކެމްޕެއްިންކޮށް އެތަކެއް މިލިޔަނުން ފައިސާ އަޅާލީމާ ދެން ވާނެގޮތާ ދިވެހިންނަކީ ފައިސާފޮއްޗެއްދީފިއްޔާ ފަހަށް ވިސްނުމެއްނެތި ކުޑަސޮރުވެސް ވިއްކާނޭ ބަޔެއްކަން! ކަލޭ ދުރަށްދޭ! ރައީސް ޔާމީން ފެޔަށްޖެހޭކަށް އަހުރެމެން ޤަބޫލެއް ނޫން!\nއޭޕްރީލް 18, 2019 09:15\nރީކޯ ކަލޭވެސް. ޕލސ\nއޭޕްރީލް 18, 2019 09:17\nމޫސަވެސް ވީ ސިޔާސީ ދާއިރާއިން ދުރައް ޖެހިލާފަ އަލުން ފިލްމީ ދާއިރާއަށް ނިކުންނަން. މޫސައާއި ގުޅެނީ ފިލްމުކުޅުން. ސިޔާސީ ދާއިރާގައި ފެއިލްވެފައި ހުރި މީހެއްތީ މިހާރު.\nއޭޕްރީލް 18, 2019 09:29\nމޫދުގައި އުޅޭ މަސްތައްއަބަދުވެސް ދުވާނީ ފެންހޯދަން، ރިޔަލު ދޯނިފަހަރަށް ދަތުރުކުރަންފަސޭހަވާނީ ވައިޖިހޭކޮޅަކަށް އޮޑިދީލާލީމައި އެހެންނޫންތޯ މިއީ ކޮންމެއިންސާނެއްގެ ތޮބީއަތުގައި ހުންނަސިފައެކެވެ. އަޑިގަނޑަކަށްފަހު އުސްގަޑެއް އަންނާނެ މިއަދު މުއްސަނދި މީހުން މާދަމާ ފަގީރުވެދާނެ އަދި މިއަދު ފަގީރުމީހުން މާދަމާ މުއްސަނދިވެދާނެ އިހައްދުވަހު އަދައިގެ ދިރިއުޅުމެއްގައި އުޅެމުންދަޔަމީހަކަށް 80 ކިލޯގެ މާވަހަރެއްލިބުން އެއީ މިކަމުގެ މިސާލެއްނޫންތޯ\nއޭޕްރީލް 18, 2019 09:33\nމޫސަތޯޔާމީން ސިޔާސީ މައިދާނައް ނެރުނީ\nއޭޕްރީލް 18, 2019 09:35\nމޫސައަކީ ސިޔާސީ ގޮތުން ވަރައް ތަޖުރިބާ ހުރި މީހެއް..\nއޭޕްރީލް 18, 2019 09:39\nމީ އަނެއް ދެފުއްކެހެރި. މިހާރު އުޅެނީ ވެރިކަމުގަތިބިމީހުންގެ ރުހުންލިބޭތޯ. ހައްހައްހާ\nއޭޕްރީލް 18, 2019 09:45\nކުކުޅަށްވުރެ ބިސްދޮށިވެގެން ނޫޅުމަށް ރީކޯއަށް ގޮވައިލަން!\nއޭޕްރީލް 18, 2019 09:52\nރީކޯ ގުންޑާ، ކަލެއާއި ކޮންބެހޭކަމެއްތަ ޔާމީނު ސިޔާސީކަންތަކުން ދުރުވިއްޔާ ނުވިއްޔާ؟؟ކަލެއަކީ ފެށުނީއްސުރެން ރަތްލާޖެހި އެމްޑީޕީ ސޮރެއްކަން ނެއެނގޭ ކުކުޅެއްވެސް މިގައުމުގެ ނެތް، ޔާމީނުގެ ވެރިކަމުގަ އެމަނިކުފާނުގެ ބޮލަށްހެރިގެން އަރިސްވެގެން އުޅުނީ ނާޖާއިޒު އަމިއްލައެދުންތައް ފުއްދަން، މިކަލޭގެއަށް ހީވާކަހަލަ މިހާރުގެ ސަރުކާރުން ނާޖާއިޒު ފައިދާނެގޭނީ ޔާމީނަށް ބަހުގެހަމަލާ ދިންވަރަކަށްކަމަށް، ހަޔާތްކުޑަ ޑާކޫއެއް\nއޭޕްރީލް 18, 2019 09:59\nކަލޭ ކޮންމެހެންވެސް ހުންނަން ޖެހޭނެ ސިޔާސީ މައިދާނުގަ. ފެއަށް ނުޖެހޭތި އުމުރު ހުސް ވިޔަސް.\nއޭޕްރީލް 18, 2019 10:18\nޔާމީން ހަމަ ދުރަށް ދާންވީ\nއޭޕްރީލް 18, 2019 10:21\nރައީސް ޔާމީން ޕޕމ އިން ދުރަށްދާން ނުޖެހޭ! ކީެްވެތޯ ދާންވީ! ޕޕމ އަކީ ރައީސް ޔާމިން. ޕޕމ ގެ ރައްޔިތުން ތިބީ ރައީސް ޔާމީން ފަހަތުގައި. ދެން ކީއްވެތޯ ރައީސް ޔާމީން ފަހަތަށް ޖެހެންވީ\nއޭޕްރީލް 18, 2019 10:22\nރީކޯ މޫސައަށް ހާދަ ބާރެއް އެބަކުރެއޭ ރޔާމީން ސިޔާސީދާއިރާގަ މަގުބޫލުވީމަ. ފޭލްވެފަ ހުރިނަމަ ރޔާމީން ކޮއްމެތާކު ހުއްޓަސް ކޮއްމެކަމެކުރިޔަސް އެކަމާ އަޅާލާނެމީހަކު ނުހުންނާނެ އެއީ ބޭނުން ނުހިފޭ އެއްޗެކާދޭތެރޭގަ ވިސްނާބަޔަކު ނޫޅޭނެ. އެއްޗެގެވާހަކަ މީހުން ގިނައިދައްކާ އަދި ލޮލުގަ އަޅައިގަންނަނީ އެއްޗެއްގަ އޮފްކަމެ ދަޅައަޅާ ކޮލިޓީވީމަ އޭގެ އަގު އުފުލެނީ. އެގޮތުން ރޔާމީންއަކީ މިއަދުގެ ސިޔާސީ ވެށީގަ ރޔާމީނާ ޗެލެންޖް ކުރެވޭނެ އެހެންމީހަކުނެތް. ރިޔާސީ އިންތިހާބުގަ ރޔާމީން ބަލިވީ ރީކޯމޫސަމެންގެ ސަބަބުން ގަސްދުގަ ރޔާމީން ބަލިކުރަން އަޑިއަޑިން ހިންގި ކަންތައްތަކުންކަން މިއަދު އެގޭ. ރިޔާސީ އިންތިހާބަކީ އޮޅުވާލާފަވާ ކެހިވެރި އިންތިހާބެ ފޭރިންގއންފަވަނީ އެއިންތިހާބުގެ ނަތީޖާ. ރޔާމީނަށް މިއަދުވެސް ތާއީދުކުރާމީހުން ތާއިދުކުރޭ އަދި އިތުރުވަމުންދަނީވެސް ރޔާމީންގެ ކޮލިޓީ އެގެނީ އެމަނިކުފާނުގެ މަސައްކަތާ ފާޑުކިޔާ ތުހުމަތުކޮށްފަ އައި މީހުންނަ ކަމެނޭގޭތީ ރައްޔިތުން މިތިބީ މާޔޫސްވެފަ.. އެހެންވީމަ ރީކޯ ދެން އަމިއްލަޔަށް ސިޔާސީދާއިރާއިން ދުރަށްދާން އަހަރެމެން ގޮވާލަން. ރޔާމީންގެ ސިޔާސީ ކެރިއާ އަކީ ރީކޯމޫސަމެންގެ އެހީގަ ފެއްޓިކަމެނޫން އެނިންމަން ރީކޯ ގޮވަން. އަދީބު އަދީބަކަށްހެދީވެސް ރޔާމީން އަދީބުގެ އެހީގައެއްނޫން ރޔާމީން ސިޔާސީ ދާއިރާގަ މަޝްހޫރުވީ. އެމީހާގެ ސައިޒާ އެއްވަރުގެ ވާހަކަދައްކާ..\nބަލަގަ ރައީސް ޔާމީން ފަހަތަށް ޖެހެންވީމާ އެގޭނީ ޕޕމ ގެ ރައްޔިތުންނަށް ކަލެއަކަށް ނޫން\nއޭޕްރީލް 18, 2019 10:23\nރައީސް ޔާމީން ފަހަތުގައިމިތިބީ ވީ އެއްޗެއް ވާން! ރީކޯ އަށް ސަލާމް\nއޭޕްރީލް 18, 2019 10:24\nރައީސް ޔާމީނަށް މިގައުމުގެ ސިޔާސީ މަސްރަހު ވަރަށް ރަގަޅަށް އެގޭ. ފަހަތަށް ޖެހެން އަޅުގަނޑުމެން ރައްޔިތުން ރައީސް ޔާމީނަށް ދުވަހަކުވެސް ނުދަންނަވާނަން\nއޭޕްރީލް 18, 2019 10:27\nމިތިބީ ރައީސްޔާމީން އާޢިއެކު ސާބިތުކަމާއެކު\nއޭޕްރީލް 18, 2019 10:38\nކެއްތެރިވާން ދަސް ކޮއްބަލަ މިއީވެސް އިމްތިހާނެއް މާދަމާ ވެސް އެބައޮތް\nއޭޕްރީލް 18, 2019 10:52\nރީކޯ އަކީ ދެފުއް ކެހެރި އެއް. ރީކޯ ރިޔާސީ އިންތިހާބުގައި ރައީސް ޔާމީންއަށް ކެންޕޭން ކޮއްދިނީ އެމް ޑީ ޕީ އަށް ވެރިކަން ހޯދާދެން. ރީކޯ އަކީ ރަތްލާޖެހި އެމް ޑީ ޕީ ގޮލައެއް. ސިޔާސީ ކަންކަމުން ދުރައްދާންވީ ރައީސް ޔާމީނެއް ނޫ. އަހަރެން މިހާރުން މިހާރައް ގޮވާލަން ރީކޯއަށް ސިޔާސީ ކަންނަކަމުން ދުރައް ޖެހެން.\nއޭޕްރީލް 18, 2019 11:48\nދިވެހި ރައްޔިތުން ނައްޓަކާ ތިޔަބޭފުޅާ ކިބިއްސެއްވެސް އެޅިންތޯ ، އަމިއްލަ މަގާމް ހޯދަންކުރި މަސައްކަތް ފިޔަވާ ؟؟\nއޭޕްރީލް 18, 2019 12:08\nޕީޕީ ކުދިން ރޮއެހޭރި ކިތަންމެ ވަރަކަށް އާދޭސް ކުރިޔަސް ޔާމީނު ސިޔާސީ މަޢިދާނުން ފިލާނެ! އޭނާއަކީ ބޮޑުވެގެންވާ ފިނޑިއެއް އަދި ރަށްލާޖެހިވަގެއް. އެކަލޭގެއަށް ހައްޤުވަނީ ހުރަގެ. ޕަކާސް\nއޭޕްރީލް 18, 2019 12:15\nއަމިއްލައަށް ދުރަށް ދޭބަލަ. މީހުންނަށް ނަސޭހައިނުދީ\nއޭޕްރީލް 18, 2019 12:23\nމޫސާ ކަލޭ ތިހުރީ ފެއިލްވެފައި ކަލޭ ދެން ދުރުގަ ހުރޭ ތީ ދެފުށް ކެހެރި ކީހެއް ކަލޭ މެޑަމް ގާތު ހުރެ ޔާމިން ފެެއިލްކޮށްލީ ތީ ބޮޑު މުޖުރިމެއް\nއޭޕްރީލް 18, 2019 14:27\nސިޔާސީ މައިދާނުގައި އިދިކޮޅު ބަސް އިއްވުމަށާއި\nހަރަކާތްތައް ހިނގުމަށް އެންމެ އެކަށީގެންވާ ބޭފުޅަކީ ރ ޔާމީނެވެ އެމަނިކުފާނަކީ ވަރުގަދަ\nޖައްބާރެއް ހައްޔަރުކޮށް ގާނޫނީ ޙުކުމް ދަމަހަޢްޓަން ކެރިވަޑައިގެންނެވި ގަޓް ހުރިހަރުދަނާ\nލީޑަރެކެވެ ދެންވެސް ޕޕމ އަށް ކާމިޔާބު ހޯދުމަށް ހިއްވަރުހުރި ކެރޭ މަސަޢްކަތްތަކެއް ކުރެވޭނީ ރ ޔާމީނަށެވެ ޕޕމ ނާކާމިޔާބީ ގުޅފައިވަނީ އެޕާޓީގެ ލީޑަރޝިޕް ފޭލްވެގެން\nކަމަށް ބެލެވޭނެ ޖާގައެއް ނެތެވެ.\nއޭޕްރީލް 18, 2019 16:24\nމޫސާ ދެން ސިޔާސީ ވާހަކަ ނުދައްކަވާނީ ކޮން ދުވަހަކުންތޯ. މޫސާ އެއީ ފެއިލްވެފައި ހުރި މީހެއް ނޫންތޯ


SunOnline: Fuluhun department thakuge there in emme kaamiyaabu massakaiy thakeh kuree DED in: Imraan\nފުލުހުންގެ ޑިޕާޓްމަންޓްތަކުގެ ތެރެއިން އެންމެ ކާމިޔާބު މަސައްކަތްތަކެއް ކުރީ ޑީއީޑީން: އިމްރާން\nއާމިނަތު ބަލްސަމް 21 Nov 2021, 19:34\nހޯމް މިނިސްޓްރީން ބޭއްވި ނޫސްވެރިންގެ ބައްދަލުވުމުގެ ތެރެއިން މިނިސްޓަރު އިމްރާން އަބްދުﷲ ވާހަކަދައްކަވަނީ -- ސަން ފޮޓޯ/ މުހައްމަދު ހައްޔާން\nފާއިތުވި ތިން އަހަރު ދުވަހުގެ ތެރޭގައި ފުލުހުންގެ ޑިޕާޓްމަންޓްތަކުގެ ތެރެއިން އެންމެ ކާމިޔާބު މަސައްކަތްތަކެއް ކޮށްފައިވަނީ ޑްރަގް އެންފޯސްމެންޓް ޑިޕާޓްމެންޓް (ޑީއީޑީ)އިން ކަމަށް ހޯމް މިނިސްޓަރު އައްޝައިޚު އިމްރާން އަބްދުﷲ ވިދާޅުވެއްޖެއެވެ.\nމިއަދު ހަވީރު ހޯމް މިނިސްޓްރީއިން ބޭއްވި ނޫސްވެރިންގެ ބައްދަލުވުމެއްގައި މިނިސްޓަރު އިމްރާން ވިދާޅުވީ އެންމެ ކާމިޔާބު ޑިޕާޓްމަންޓަކީ ޑީއީޑީ ކަމުގައި ވިޔަސް، ފުލުހުންގެ ހުރިހާ ޑިޕާޓްމެންޓަކުން ކުރާ މަސައްކަތްތައް ވަރަށް އުފަލާ އެކު ބަލައިގަނެ ގަބޫލު ކުރާ ކަމަށެވެ.\n"އެކަމަކު އަޅުގަނޑަށް ދަންނަވަން ކެރިދާނެ މިދިޔަ ތިން އަހަރު ދުވަހުގެ ތެރޭގައި އެންމެ ކާމިޔާބު މަސައްކަތްތަކެއް ކުރީ ހަގީގަތުގައިވެސް ޑީއީޑީންނޭ. މިހެން ބުނުމަކީ އެހެން ޑިޕާޓްމެންޓްތަކަށް އުނި ބަހަކަށް ނުވާނެކަން ޔަގީން،" މިނިސްޓަރު ވިދާޅުވިއެވެ.\nއިމްރާން ވިދާޅުވީ އެކަމުގެ ނަތީޖާއަކީ 973 ކިލޯގެ ޑްރަގް އަތުލައިގަނެވުން ކަމެވެ. އަދި އެ ޑިޕާޓްމަންޓްގެ ފުލުހުން މަސައްކަތް ކޮށްފައިވަނީ ޑްރަގްގެ ނުރައްކާތެރި ވަބާ ރާއްޖެއިން ނައްތާލަން ކަމުގައިވެސް އޭނާ ވިދާޅުވިއެވެ.\nޑްރަގްގެ ވަބާއިން ރާއްޖެ އަރައިގަތުމަށްޓަކައި ޖިނާއީ އަދުލުގެ ނިޒާމުގައި ހިމެނޭ ހުރިހާ މުވައްސަސާތައް ގުޅިގެން ކުރަން ޖެހޭ ގިނަ ކަންތައްތަކެއް ފާހަގަވެފައިވާ ކަމަށް ހޯމް މިނިސްޓަރު ވިދާޅުވިއެވެ.\n"އެކަންކަން ހައްލު ކުރުމަށް ރައީސުލްޖުމްހޫރިއްޔާއާ އެކުގަވެސް މަޝްވަރާ ކުރުމަށް އަޅުގަނޑުމެން މިދަނީ ތައްޔާރު ވަމުން،" އިމްރާން ވިދާޅުވިއެވެ.\nއަދި ޑްރަގްގެ ގިނަ މައްސަލަތަކެއް ފެންމަތި ވަނީ ޖިނާއީ އަދުލުގެ މުޅި ނިޒާމުގެ ވަށައިގެން ތިބި އެންމެން މަސައްކަތް ކުރުމުގަ ހުރި ތަފާތު ތަކެއްގެ ސަބަބުން ކަމަށާއި އެކަމަށް ހައްލެއް ގެނެވޭނީ މިފަދަ ކަންކަން ނައްތާލެވިގެން ކަމަށް އިމްރާން ވަނީ ވިދާޅުވިއެވެ.


FA Cup semi gai Arsenal-City, United-Chelsea | Mihaaru\nޗެލްސީގެ ސެޒާ އަޒްޕިލިކުއެޓާ (ވ) އާއި ލެސްޓާ ސިޓީގެ ޑެމަރައީ ގްރޭ ބޯޅައަށް މަސައްކަތްކުރަނީ. --ފޮޓޯ: އޭއެފްޕީ\n29 ޖޫން 2020 - 11:292comments\nލަންޑަން (ޖޫން 29) – އިނގިރޭސި އެފްއޭ ކަޕުގެ ސެމީ ފައިނަލުގައި އާސެނަލާއި މެންޗެސްޓާ ސިޓީ އަދި މެންޗެސްޓާ ޔުނައިޓެޑާއި ޗެލްސީ ވާދަކުރަން ޖެހިއްޖެ އެވެ.\nއާސެނަލް ސެމީން ޖާގަ ހޯދީ ޝެފީލްޑް ޔުނައިޓެޑް އަތުން 2-1 އިން މޮޅުވެގެންނެވެ. ޗެލްސީ ފުރުސަތު ހޯދީ ލެސްޓާ ސިޓީ އަތުން 1-0 އިން މޮޅުވެގެންނެވެ. އަދި މެންޗެސްޓާ ސިޓީ ޖާގަ ހޯދީ ނިއު ކާސަލް ޔުނައިޓެޑް އަތުން 2-0 އިން މޮޅުވެގެންނެވެ. އަދި މެންޗެސްޓާ ޔުނައިޓެޑް ފުރުސަތު ހޯދީ ހޮނިހިރު ދުވަހުގެރޭ ނޯޗިވް ސިޓީ އަތުން 2-1 އިން މޮޅުވެގެންނެވެ.\nސެމީ ފައިނަލުގައި ބައްދަލުކުރާނެ ޓީމުތައް ކަނޑައެޅީ ސިޓީ އާއި ނިއުކާސަލް މެޗުގެ ހާފް ޓައިމްގަ އެވެ. ސެމީގެ ދެ މެޗު އޮންނާނީ ލަންޑަނުގެ ވެމްބްލީ ސްޓޭޑިއަމުގައި އަންނަ މަހުގެ 18 ވަނަ ދުވަހު އެވެ. ފައިނަލް މެޗު އޮންނަ ދުވަހެއް އަދި ކަނޑަނާޅަ އެވެ.\nއާސެނަލްގެ އެމިރޭޓްސް ސްޓޭޑިއަމުގައި އެ ޓީމުން ޝެފީލްޑާ ދެކޮޅަށް ކުޅުނު މެޗުގައި ލީޑު ނަގައިދިނީ 25 ވަނަ މިނެޓުގައި ޕެނަލްޓީއަކުން ނިކޮލަސް ޕެޕޭ އެވެ. އޭގެ ފަހުން 87 ވަނަ މިނެޓުގައި ޝެފީލްޑުގެ ޑޭވިޑް މެކްގޯލްޑްރިކް އެއްވަރުކުރި އެވެ. އާސެނަލް މޮޅުވީ އިތުރު ވަގުތުގެ ތެރޭ ޑެނީ ސެބަޔޮސް ޖެހި ގޯލުންނެވެ.\nސްޓެމްފަޑް ބްރިޖުގައި ލެސްޓާ އަތުން ޗެލްސީ މޮޅުވީ 63 ވަނަ މިނެޓުގައި ރޮސް ބާކްލޭ ޖެހި ގޯލުންނެވެ. ބުރާސްފަތި ދުވަހުގެރޭ ޕްރިމިއާ ލީގުގައި ސިޓީ އަތުން 2-1 އިން މޮޅުވި ޗެލްސީ އަކީ އެފްއޭ ކަޕުގެ ފޭވަރިޓެކެވެ. ކުރީގެ ކެޕްޓަން ފްރޭންކް ލަމްޕާޑް ހަވާލުވެ އަންނަނީ ރަނގަޅު މަސައްކަތްތަކެއް ކުރަމުންނެވެ. އެ ޓީމު އޮތީ ލީގުގެ ހަތަރު ވަނައިގަ އެވެ.\nއިއްތިހާދު ސްޓޭޑިއަމުގައި ނިއުކާސަލް އަތުން ސިޓީ މޮޅުވި މެޗުގައި ފުރަތަމަ ގޯލް 37 ވަނަ މިނެޓުގައި ޕެނަލްޓީއަކުން ޖެހީ ކެވިން ޑި ބްރޭނާ އެވެ. އަދި ދެ ވަނަ ގޯލް 68 ވަނަ މިނެޓުގައި ކާމިޔާބުކުރީ ރަހީމް ސްޓާލިން އެވެ.\nއިތުރު ލިޔުންތައް އިނގިރޭސި އެފްއޭ ކަޕް ޗެލްސީ މެންޗެސްޓާ ސިޓީ މެންޗެސްޓާ ޔުނައިޓެޑް އާސެނަލް


ލޯބި ވީމޭ ސިއްރު ސިއްރުން (21 – Esfiya\n“ދާނިޝް…!” އެވަގުތު ބަދިގެ ތެރެއިން ދާނިޝް ފެނުމުން ރީޝާ ހައިރާންވިއެވެ. ލިބުނު އެހައިރާން ކަމާއިއެކުު މަޑުމަޑުން ދާނިޝްގެ ނަން ދުލުގެ ކުރިއަށް ގެނައީ ޔަޤީން ކުރަން ދަތިވެފައި ވާކަހަލަ ގޮތަކަށެވެ. ދާނިޝް މާލޭޭގައި ނެތްކަމަށް ވަސީމާ ބުނެެފައިވާތީ ރީޝާގެ ހިތުގައި ސުވާލުުތަކެއް އުފެދެންފެށިިއެވެ. މިިވަގުތު ރީޝާއަށް އެ ފެންނަނީ ވަސީމާ ބުނިގޮތާއި ޚިލާފު މަންޒަރަަކަށް ވީތީ އެއީ ހުވަފެނެެއް ނޫންބާއޭ ވެސް އޭނާގެ ހިތަށްއެރިއެވެ.\n“ރީޝާ…!” އެއްލި ކަޅިއަކުން ކުއްލިއަކަށް ރީޝާ ފެނުމުން ދާނިޝްއަށް ވެސް ލިބުނީ ސިހުމެކެވެ. އެ ސިހުމާާއިއެކު ހިތާހިތުން ރީޝާގެ ނަން ކިޔާލެވުނީީ ލިބުނު ހައިރާން ކަމާއިއެކު ޝައްކެއްމަތީ ހުރެއެވެ. “ރީޝާ މިގޭގަ…މީ އަނެއްކާ ޙަޤީޤަތެެއްބާ…؟” ދާނިޝްގެ ސިކުނޑި އޭނާގެ ނަފުސާާއި ސުވާލު ކުރަން ފެށިއެވެ. ކަޅިޖަހައި ނުލައި ޔަޤީން ނުވާހާލުގައި ރީޝާއަށް ބަލަހައްޓައިގެން ހުރިއިރު ރީޝާގެ ނަޒަރުވެސް ހުއްޓިފައި ހުރީ ދާނިޝްއަށެވެ. “އެއްޗެއް ވެއްޓުނު އަޑު އިވިގެން…” ސުވާލުތަކުން ފުރިފައިވާާ ނަޒަރަކުން ދާނިޝް ބަލަން ހުރުމުން ރީޝާ ވާހަކަ ދައްކަންފެށިއެވެ. އެއާއިއެކު ދާނިޝްގެ ޝައްކު ޔަޤީނަަކަށް ބަދަލުވެެގެންދިއެެވެ. ހަމަ ޙަޤީޤަތުުގައި ވެސް ރީޝާ އެވަގުތު އެތާނގައި ހުރިކަން ދާނިޝްއަށް އެނގިގެންދިއެވެ. “ކައްކަން ނޭނގޭ މީހުން ބަދިގެއަށް ވަނީމަ އަޑުއަޑު ވެސް އިވޭނެ…މަންމަ ވެސް މަށަަށް ކައްކަން ދަސްކޮށްދިނީީކީ ނޫން…” މުށިތައް މައްޗަށް ވެއްޓިފައިއޮތް ސަމުސާ ނަގަމުން ދާނިޝް ބުނެލިއެވެ. “އަހަރެން ހީކުރީީ ޙަޤީޤަތެެއް ނޫންކަމަށް…އެކަމަކު..މިހާރު ޔަޤީންވެއްޖެ…” ފުން ނަޒަރަކުން ރީޝާއަށް ބަލާލަމުން ދާނިޝް ބުނެލިއެވެ. ދާނިޝްގެ އެ ބަލާލުން ރީޝާގެ ހިތަށް ބިރުވެރިކަން ވައްދާލިއެވެ. ގަސްތަަކާއި ނުލައި ހިތުގެ ތެޅުން އަވަސްވާންފެށިއެވެ. “މަންމަ ބުނީީމަ މަޑުކުރީީ…ދާނިޝް މާލޭގަަ ނެތްކަމަށް މަންްމަ ބުނި…” ތެޅިތެޅި އޮތް ހިތަށް ހަމަޖެހުމެއް ލިބޭތޯޯ ކަންވީގޮތް ރީޝާ ބުނެލިއެވެ. “އާނ…ގެއިން ނިކުމެ ލޯންޗުދޮށަށް ދިޔައީ އެ މަޤުޞަދުގަ… އެކަމަކު…ދާންއުޅުނު ހިސާބަށް މާ ބޮޑަށް ވިއްސާރަވީމަ ދަތުރު ކެންސަލް ކުރީީ…މަންމަގާތު އެެވާހަކަ ނުބުނެވުނީ…” ރީޝާ ބުނި ޖުމްލައާއި ގުޅުވައިގެން ކަންވީގޮތް ދާނިޝް ހާމަކޮށްލިއެވެ. “އަހަންނަށް އެހީވެދީފާނަންތަަ…؟ މި ކައްކާލަން… ނޭނގިގެން މި އުޅެނީ…” އަތުގައި އޮތް ނޫޑްލިސް ޕެކެޓު ދައްކާލަމުން ރީޝާގެ އެހީއަކަށް ދާނިޝް އެދުނެވެ. ދާނިޝްގެ މޫނުމަތިން ފެނުނު މަންޒަރުން އެވަގުތު ދާނިޝްއަށް އެހީވުން ނޫންގޮތެއް ނެތްކަމަށް ރީޝާގެ ޒަމީރު ބުނެލިއެވެ. އެހެންކަމުން, އިތުރު ޝަކުވާއަކާއި ނުލައި ދާނިޝް ދިއްކޮށްލިި ނޫޑުލިސް ޕެކެޓު ގައި ހިފާލުުމަށްފަހު އެ ތައްޔާރު ކޮށްލުމަށް ރީޝާ އުޅެގަތެވެ.\nހަމަހިމޭންކަން ކަންމަތީީ ރީޝާގެ ހަރަކާތްތަައް ބަލަން މާދުރުނޫން ހިސާބެއްގައި މަޑުކޮށްލައިގެން ދާނިޝް ހުއްޓެވެ. ދުލުގައި ތަޅުލެވިފައި ވިޔަސް ބުނަން ބޭނުންވެފައިވާ ކިތަންމެ ވާހަކައެއް އެ ދުލުގައި ހައްޔަރު ވެފައި ވާކަން ދާނިޝްގެ ނާޒުކީީ ލޮލުންވެސް ހާމަވާން ހުއްޓެވެ. ކަޅިޖަހައި ނުލައި ރީޝާގެ މޫނަށް ބަލަހައްޓައިގެން ހުރިއިރު އެދެމެދަަށް ގަސްތަަކާއި ނުލައި އެޅެމުން އައި ހުރަސް ދާނިޝްގެ ހިތަށް އުނދަގޫ ކުރަންފެށިއެވެ. ރީޝާގެ މޫނުމަތީގައި ވިހުރެމުންދިއަ އިސްތަށިކޮޅު ދާނިޝްގެ ހަމަހިމޭންކަން ނަގާލަން ދަޢުވަތު ދިންކަހަލައެވެ. މަޑުމަޑުން ގޮސް ރީޝާގެ މޫނުގައި ބީހެމުންދިއަ އިސްތަށިކޮޅު އެއްފަރާތް ކޮށްލި ވަގުތު ހައިރާން ވެފައި ދާނިޝްއަށް ރީޝާ ބަލާލިއެވެ. ކޮންމެެސް ވަރަކަށް ހިތަށް ބިރުވެރިކަން ވަނުމާއިއެކު ދާނިޝްއާއި ކުޑަތަންކޮޅެއް ދުރަށް ރީޝާ ޖެހިލިއެވެ. ދާނިޝްއާއި ދުރަށް ރީޝާ އަޅާލި ކޮންމެ ފިޔަވަޅަކަށް ރީޝާއާއި ކައިރިއަށް ދާނިޝް ފިޔަވަޅެއް އެޅިިއެވެ. ދާނިޝްގެ އެ ހަރަކާތުުން ރީޝާއަށް އުނދަގޫވިއެވެ. އެހެންކަމުން, ނޫޑުލިސްގަނޑު ކެކިގަތުމާއިއެކު އުނދުން ނިވާލައިފައި އަވަސް އަވަހަށް އެތަނުން ދިއުމަށް ރީޝާ މަސައްކަތް ކޮށްލިއެވެ.\n“އަހަންނަށް މަޢާފު ކުރޭ…!” ކުރިއަށް ހިނގައިގަތް ރީޝާގެ އަތުގައި ހިފާލަމުން ދާނިޝް ބުނެލި އެ ތިން ލަފުޒުން ރީޝާއަށް ހީވީ ހޮނުގުގުރިއެއް ޖަހާލިހެނެވެ. އެތައް ދުވަހަކަށް ފަހު ދާނިޝްގެ ދުލުން ބޭރުވި އެ ލަފުޒުތައް އަޑުއިވުމާއިއެކު ރީޝާގެ ހަށިގަނޑު ގަނޑުވި ކަހަލައެވެ. ގުޑިލަން ވެސް ނޭނގިފައި އިރުކޮޅަކު ހުރުމަށްފަހު ހައިރާންވެފައި ދާނިޝްގެ ލޮލާއި ލޯ އަމާޒުކޮށްލީ އެއަޑުގެ ޞައްޙަކަން ކަށަވަރު ކޮށްލުމަށެވެ. “އަހަންނަށްް މިހާރު ހުރިހާކަމެއް ވެސް އެނގިއްޖެ…ހުރިހާ ޙަޤީޤަތެެއް ވެސް އެގިއްޖެ…ރީޝާ އަހަންނަށް ސިއްރުކޮށްލި ހުރިހާ ސިއްރެއް ވެސް އަހަންނަށް ހާމަވެއްޖެ…” ރީޝާއާާއި ހަތަރުކަޅި ހަމަކޮށްލައިގެން ހުރެ ދާނިޝް ބުުނެލިއެވެ. “އެކަމަކު…އެހުރިހާ ޙަޤީޤަތެެއް އަހަންނަށް އެނގުނީ ވަގުތު ފާއިތުވި ފަހުން…ރީޝާ އަހަންނަށް ބޭވަފާތެރިވީ ކީއްވެކަން އަހަންނަށް އަންގައިދިނީ ހަނާގެ ޑައިރީ…އާދިލްއާއި ރީޝާގެ ގުޅުން އަހަންނަށް ހާމަކޮށްދިން ހަނާގެ ޑައިރީ އަހަންނަށް ފެނުނީ ރީޝާ ވަރިކުރި ފަހުން…” ރީޝާގެ އަތުގައި ހިފަހައްޓައިލަައިގެން ހުރެ ރީޝާގެ ހުރިހާ ހަޤީޤަތެެއް އެނގިފައި ވާކަމާއި އެކަން އެނގިގެންދިއަ ގޮތް ދާނިޝް ހާމަކޮށްލިއެވެ. ރީޝާ ސިއްރުކުރި ހުރިހާ ކަމެއް ހަނާގެ ޑައިރީގައި ލިޔެފައިވާ ކަމަށް ދާނިޝް ބުނުމުން އަނެއްކާވެސް ރީޝާއަށް ލިބުނީ ސިހުމެކެވެ. އެކަން ހަނާއަށް އެނގުނީ ކިހިނެއްބާއޭ އޭނާގެ ހިތަށްއެރި ވަގުތު ހަނާގެ ޑައިރީގައި ވާގޮތަށް ހަނާއަށް ރީޝާގެ ޙަޤީޤަތް އެނގުނު ދުވަހު ކަންހިނގައިދިޔަ ގޮތުގެ ވާހަކަ ދާނިޝް ރީޝާއާއި ޙިއްޞާކޮށްލިއެވެ.\nފެންކަޅިވެެފައިވާ ދާނިޝްގެ ލޮލަށް ބަލަހައްޓައިގެން ހުރިއިރު ރީޝާގެ ލޮލުގެ އެސްފިޔަ ތަކުގެ ތެރެއިން ކަރުނަ ހިލެން ލަހެއް ނުވިއެވެ. ހުރިހާ އުފާތަކެއް ޤުރުބާން ކޮޮށްފައި އެންމެގާތް އެކުވެރިޔާއަށްޓަކައި ލޯބިވެރިޔާ ޤުރުބާން ކުރަން ޖެހުނު އެ މަންޒަރު ރީޝާގެ ހިތަށް ސިފަވުމުން އޭނާގެ ކޯތާފަތް ތެމިގެންދިއެވެ. ނަމަވެސް އެކަރުނަތަކަށް އިތުރު ފުރުސަތެއް ނުދިނުމަށް އަވަސް އަވަހަށް ކޯތާފަތް ތެތްމާލި ކަރުނަތައް އެއްއަތުން ފޮހެލަމުން އަނެއް އަތް ދާނިޝްގެ އަތުތެރެެއިން ދަމައިގަތެވެ. އެއަށްފަހު އަނެއްކާވެސް ދާނިޝްގެ ކުރިމަތިން ދިއުމަށްް ކުރިއަށް ދެތިން ފިޔަވަޅެއް އަޅާލިއެވެ. އެހެނަސް..އެކަން ނާކާމިޔާބުވާން ނެގީ ދެތިން ސިކުންތެކެވެ. މާޒީގެ ޞަފްޙާތަކަށް ޣަރަޤުވާން ހިތް ދެކޮޅު ހެދުމުގެ ސަބަބުން އެހަނދާންތައް އެއްފަރާތް ކޮށްފައި ދާނިޝްގެ ކުރިމަތިން ދިއުމަށް ރީޝާ ކުރި މަސައްކަތައް ދާނިޝް ހުރަސްއެޅިއެވެ. އަވަސް ފިޔަވަޅުތަކެއްގައި އައިސް ރީޝާގެ ކުރިމައްޗަށް އަރަަަމުން ދާނިޝް ރީޝާ ހުއްޓުވިއެވެ. އަދި މަޑުމައިތިރި ކަމާއިއެކުު ރީޝާގެ މޫނުގައި ދެއަތުން ހިފާލަމުން ހިތުގައި ކެކެމުން އައި އުދާސްތައް ހާމަ ކުރަންފެށިއެވެ. “އަހަރެން ޤަބޫލްކުރަން… އަހަންނަށް ކުށް ކުރެވިއްޖެ…ރީޝާއަށް އެތައް އަނިޔާއެއް ދެވިއްޖެ…ހިތަށްއެރިހާ އެއްޗެއް ރީޝާއާއި ދިމާއަށް ކިޔުނު…އެކަމަކު މިއަދު އެހުރިހާ ކުށަކަށް އަހަރެން މަޢާފަށް އެދެން…އާދޭސްކޮށްފަ ބުނަން…އަހަންނަށް މަޢާފު ކުރޭ…! ދެން ދުވަހަކުވެެސް އަހަރެންް ރީޝާގެ ހިތް ރޮއްވަައެއް ނުލާނަން…ދުވަހަކުވެސް ރީޝާއަކަށް ނަފުރަތެެއް ނުކުރާނަން…” ދާނިޝްގެ ލޮލުން ސިއްރު ސިއްރުން ނިރާލި ކަރުނައާއިއެކު ކުރެވުނު ހުރިހާ ކުށަކަށް ޢިޢުތިރާފްވެ އެކުށަށް މަޢާފަށް އެދި އާދޭސްކުރިއެވެ. އެ އާދެހުގައި ރިހުމާއި ތެދުވެރިކަން އެކުލެވިފައިވާާއިިރު ކަރުނައިން ތެމެމުންދިއަ ދާނިޝްގެ ލޮލުން ރީޝާއަށް ސިފަވަމުން ދިއައީ މީގެ ދެ އަހަރު ކުރިން އެލޮލުން ރީޝާއަށް ފެނުނު ލޯތްބެވެ. އިންތިހާ ދަރަޖައަށް ރީޝާދެކެ ދާނިޝްވީ އެ ލޯބީގެ ހުރިހާ ޖަޒުބާތެެއް, ހުރިހާ ސިފަތަކެއް އެވަގުތު ރީޝާއަށް އިޙްސާސް ކުރެވުނެވެ. އެހެނަސް..އެ ހުރިހާ ކަމެއް އިޙްސާސް ކުރެވެން ހުރި ހާލުގައި, މޫނުމައްޗަށް ނުރުހުންވުން ވެރިކުރުވަަން ރީޝާ މަސައްކަތް ކުރީ ދާނިޝް ދައްކަމުން ދިއަ ވާހަކަތަކާާއި އަސަރުން ފުރިފައިވާ ދެލޮލުން ފާޅުވާން ހުރި ރިހުމާއި ކަރުނައިިން ހިތް ބަލިކަށިވިޔަ ނުދިނުމަށް އޭނާގެ ސިކުނޑި ބާރު އަޅަަމުންދިއަ ކަހަލަ ގޮތަކަށެވެ.\n“އަހަރެންގެެ ހިތްް ދުވަހަކުވެސް ދާނިޝްއަކަށް މަޢާފެއް ނުކުރާނެ…ދުވަހަކުވެސް އަހަރެންގެެ ހިތަކުުން ދާނިޝް ކުރި އަނިޔާތަކެއް ނުފިލާނެ… އަހަރެންގެެ ހިތަށް ދިން ވޭނާއި ކެކުޅުންތައް ދުވަހަކުވެސް އަހަރެންގެެ މި ހިތަކުން ފޮހެވިގެނެެއް ނުދާނެ…” ދާނިޝްގެ އަތުުގައި ހިފައި މޫނާއި ދުރުކޮށްލަމުން ނުރުހުމާއެކު ރީޝާ ބުނެލިއެވެ. “ހަމަ އެންމެ ކަމެއްގެ ސަބަބުން ދާނިޝްގެ ހިތުގަ އަހަންނާމެދު ނަފުރަތު އުފައްދާ ހިތްކަޅުކޮށްލީ އޭގެ އެންމެ އިންތިހާއަށް…އެހަނދާންތައް އަހަރެންގެެ ހިތަކުން ދުވަހަކުވެސް ނުފިލާނެ…އަހަރެންގެެ އެންމެގާތް އެކުވެރިޔާއަށްޓަކައި ދާނިޝްގެ ހަޔާތުންް އެއްފަރާތްވީ އަހަރެންގެެ އުފަލަށްވުރެ ބޮޑަށް އަހަރެންގެ އެކުވެރިޔާގެ އުފަަލަށްޓަކާ…އަމިއްލަ އުފާތަކަށްވުރެ ބޮޑަށް އަހަންނަށް މުހިންމުވީ ހަނާގެ އުފާތައް…ސަބަބުތައް ބައިވަރު…މީގެ ހަ އަހަރު ކުރިން އަހަރެންގެެ ފުރާނަ ސަލާމަތް ކުރަން ގަދަ އޮއިވަރު ތަކުގެ ތެރެއަށް ހަނާ ފުންމާާ ނުލިނަމަ މިއަދު ހަނާއަށްވުރެ ކުރިއަށް ފަސްދަށުުގަ ވާނީ އަހަރެންް…އެދުވަހު ހަނާއަށް އަމިއްލަ ނަފްސަށްވުރެ ބޮޑަަށް މުހިންމުވީ އަހަރެންގެެ ނަފްސު…އަހަރެންގެ ފުރާނަ…ފަޅި ސިކުންތެއްވެސް ވިސްނާލަން ހޭދަ ނުކޮށް ގަދަ އޮއިވަރުގެ ތެރެއިން އަހަރެންް ސަލާމަތް ކުުރި އެމަންޒަރު އަދިވެސް ހަނދާނުގައި އެބަހުރި…” ދާނިޝްގެ ލޯތްބާއި ދުރަށް ޖެހިލި ސަބަބު ރީޝާގެ ދުލުން ފުރަތަމަ ފަހަރަށް ހާމަކޮށްލިއެވެ. ހަމައެހެންމެ މީގެ ހައަހަރު ކުރިން ދިމާވި ހާދިސާއެއްގެ ވާހަކަ ހާމަކޮށްލިއެވެ.\n“އެކަމަކު..ހަނާގެ ޙައްޤުގައި ދާނިޝްގެ ހަޔާތުން ބޭރުވުމަށް އަހަރެން ނިންމި ނިންމުން, އަހަންނަށް އެހާބޮޑު އަދަބެއް ލިބިދާނެ ކަމަކަށް ހިއެއް ނުކުރަން…ދާނިޝްގެ ނަފުރަތުުން ފުރިގެންވީ އަނިޔާވެރިކަމާއި ކުރިމަތިލާން ޖެހިދާނެ ކަމަކަށް ފަހަރެއްގައި ވެސް ހިއެއްނުކުރަން…ޝާޔާކޮއްކޮ ނިޔާވި ޚަބަރު އާދިލްގެ ފަރާތުން އަހަންނަށް ލިބުނު އެރޭ ދާނިޝް ޢަމަލުކުރިގޮތް ދުވަހަކުވެސް ހިތަކުން ނުދާނެ…ދާނިޝްގެ ދުލުން ބޭރުކުރި ބަސްތަކާ އަނިޔާވެރި ޢަމަލުތައް ހަނދާންނައްތާލާ, ދާނިޝްއަށް މަޢާފު ކުރާނެ ހިތްވަރެއް އަހަރެންގެެ ގަޔަކު ނެތް…” ހިތުގައި ފޮރުވާާލި ހުރިހާ އުދާސްތަކާއި ކެކުޅުންތައް އެކީއެކައްޗަކަށް ދާނިޝްގެ ކުރިމައްޗަށް ރީޝާ ބަންޑުން ޖަހާލިއެވެ. ހިތް ހުޅުވާލުމަށްފަހު އެ ހިތަށް ކޮޮށްފައިވާ އަސަރުތަކާއި ޒަޚަމުތައް ހާމަކޮށްލީީ ކަރުނައާއި އެކުގައެވެ. ރީޝާގެ އެވާހަކަތައް އަޑުއަހަން ދާނިޝް ހުރީ ކުށަށް އިޢުތިރާފްވާ ހާލުގައެވެ. ރީޝާ އޭނާގެ ހިތުގެ ނިންމުން ދާނިޝްއަށް ހާމަކުރުުމަށްފަހު އެތަނުން ދިއައީ މަޢާފަށް އެދި ދާނިޝް އާދޭސް ކުރަމުން ދަނިކޮށެވެ.\nކޮޓަރިއަށް ވަދެ ދޮރުފަތް ލައްޕާލުމަށްފަހު ދޮރުފަތުުގައި މަޑުމަޑުން ރީޝާ ލެގިލިިއެވެ. އެވަގުތު ހޯސްލާފައި ލޮލުން އޮހިގެންދިއަ ކަރުނަތައް, ދާނިޝްގެ ޢަމަލު ތަކުން ރީޝާގެ ހިތް ކަތިލެވިފައިވާ މިންވަރު ހާމަކޮށްދިނެވެ. އިންތިހާއަށް ލޯބިވި އިންސާނާގެ ފަރާތުން އެކިދުވަސް ދުވަހު އެކި ގޮތްގޮތަށް ލިބުނު އަނިޔާތައް ފަރުދާއަކާއި ނުލައި ސިފަވާން ފެށުމުން ގިސްލަގިސްލާފައި ރީޝާއަށް ރޮވެންފެެށުނެވެ. ކިތަންމެ ވަރަކަށް މަސައްކަތް ކުރިއަސް މިއަދު ރީޝާއަކަށް އޭނާގެ ކަރުނައެއް ނުހިފޭއްޓުނެވެ. ގިސްލުމެއް ނުހިފޭއްޓުނެވެ. ދާނިޝްގެ ސަބަބުން ރީޝާގެ ނިކަމެތި ހިތް ކުދިކުދިވެފައި ވާކަން ވޭނުން ފުރިގެންވީ ރީޝާގެ ރުއިމުގެ އަޑު ހާމަކޮށްދެމުން ދިއައެވެ.\nދުވަހަކުވެސް މަޢާފު ނުކުރާނެ ކަމަށް ރީޝާ ބުނިބުނުން ދާނިޝްގެ ހިތް ރޮއްވަމުން ގެންދިއެެވެ. ރީޝާއާއި ވަކިން ދެން ނޫޅެވޭނެއޭ އޭނާގެ ބޭޤަރާރު ވެފައިވާ ހިތްް ބުނަމުން ގެންދިއައިރު ރީޝާގެ މަޢާފު ލިބޭނީ ކިހިނެއްބާއޭ އޭނާގެ ހިތަށް އަރަމުންދިއެވެ. ރީޝާގެ މަޢާފު ހޯދަން ކުރާނީ ކީއްބާއޭ އަމިއްލަ ނަފުސާއި ސުވާލު ކުރަމުންދިއަައިރު ރީޝާގެ ލޯތްބާއި އޯގާތެރިކަމާއި ނުލައި ނޫޅެވޭނެއޭ އޭނާގެ ހިތާއި ސިކުނޑި ބުނަމުން ގެންދިއެވެ.\nރީޝާއަށް ލޯހުޅުވައިލެެވުނީ އޭޭނާގެ ފޯނު ރިންގުވާ އަޑަށެވެ. ގައިމަތީީ އޮތް ރަޖާގަނޑު އެއްފަރާތް ކޮށްލަމުން އެނދުން ތެދުވެ ޑްރެސިން ޓޭބަލު މަތީގައި އޮތް އޭނާގެ ފޯނާއި ދިމާއަށް ހިނގައިގަތެވެ. ގުޅަމުން ދަނީ އޭނާގެ މަންމަކަން އެނގުމުން ލަސްނުކޮށް ފޯނުނަގައި ވާހަކަ ދައްކަންފެށީީ އަނެއްކާވެސް އެނދާއި ދިމާއަށް ހިނގައިގަންނަމުންނެވެ. އޭގެ ހިލަމެއް ވެސް ނުވާފަދައިން ގަދަނިދީގައި ކުޑަކުޑަ ހަނާޝްއޮތެވެ. ޒުލޭޚާއާއި ދައްކަމުން ދިއަ ވާހަކައިގެ ތެރެއިން ހަނާޝް ނިދައިފައި ވާކަމަށް ރީޝާ ބުނެލިއެވެ.\nކުޑައިރުކޮޅަކު ޒުލޭޚާއާއި ވާހަކަ ދައްކާލަން ހުރުމަށްފަހު ފޯނު ބާއްވާފައި ރީޝާ ކޮޓަރިން ބޭރަށް ނިކުތީ ހެނދުނުގެ ސައި ތައްޔާރު ކުރަން ވަސީމާ އުޅޭނެއޭ ހިތަށް އަރުވާލާފައި ވަސީމާއަށް އެހީތެރިވެލުުމުގެ ނިޔަތުގައެވެ. އެވަގުތު ސޯފާގައި ނިދައިފައިއޮތް ދާނިޝް ރީޝާގެ ލޮލުގައި އަޅައިގަތެވެ. އެއާއިއެކު އެރޭގެ މަންޒަރުތައް ކުރު ގޮތަކަށް ސިފަވެގެންދިއެވެ. ދާނިޝްގެ ބޯދަށުން ކައްސާލައިގެން މުށިތައް މައްޗަށް ވެއްޓިފައިއޮތް ބާލިސް ފެނުމުން ރީޝާގެ ސިކުނޑިއަށް ބާރުކޮށްލިއެވެ. އެމަންޒަރު ބަލަން ހުންނަން އުނދަގޫވުުމުން ހިތާއިދެކޮޅަށް ނަމަވެސް ދާނިޝްގެ ގާތަށް ޖެހިލަމުން ވެއްޓިފައިއޮތް ބާލިސް ނަގައި ދާނިޝްގެ ބޯދަށަށްލުމަށް މަސައްކަތް ކޮށްލިއެވެ. އެއް އަތުން ބާލީހުގައި ހިފަހައްޓައިގެން ހުރެ އަނެއް އަތުން ދާނިޝްގެ ބޯ ހިއްލާލި ވަގުތު ދާނިޝްއަށް ހޭލެވުނެވެ. ހައިރާން ވެފައި ރީޝާއަށް ދާނިޝް ބަލަންހުރިއިރު ރީޝާގެ ހިތް ބާރުބާރަށް ތެޅެންފެށިއެވެ. ލިބުނު އެފުރުސަތުުގެ ބޭނުން ހިފުމުގެ ނިޔަތުގައި ދާނިޝް ވާހަކަ ދައްކަން މަސައްކަތްކޮށްލި ވަގުތު އެވާހަކަތައް އަޑުއަހަން ބޭނުން ނުވާކަހަލަ ގޮތަކަށް ދާނިޝްއާއި ދުރަށް ޖެހިލަމުން ރީޝާ އެތަނުން ހިނގައިގަތެވެ. އަނެއްކާވެސް ދާނިޝްއަށް ލިބުނީ މާޔޫސްކަމެވެ. ރީޝާގެ ފަރާތުން ފެނުނީ ނުރުހުމެވެ. އެ ނުރުހުން ބަދަލުވެގެންދާނެ ކަމުގެ އުއްމީދުގެ ހުޅުކޮޅެެއް ދިއްލިގެންދާނީ ކޮންއިރަކު ކިހިނެއްބާއޭ އޭނާގެ ހިތަށް އަަރުވާލިއެވެ.\n“ހާދަ ލަހަކުން ދަރިފުޅު ތިއައީ…ދަރިފުޅުމެންގެ އިންތިޒާރުގަ މަންމަ ހުންނަތާ ކިހާއިރެއް…” ރީޝާ ގޭތެރެެއަށް ވަދެގެންއައި މަންޒަރު ފެނުމުން ޒުލޭޚާ ބުނެލިއެވެ. “ކޮއްކޮ ސުކޫލަަށްލާފަ ބައްޕަ ވެސް ވީ ފިހާރަައަށް ގޮސް…މަންމަ މި ހުންނަނީ އެކަނިވެފަ…” ޒުލޭޚާ އިތުރަށް ބުނެލިއެވެ. “ދެންވެސް އަވަހަށް ސައިބޯން އުޅޭ…މަންމަ ހުންނާނީ މިހާރު ސަައިވެސް ތައްޔާރުކޮށްފަ…” ހަނާޝް އުރާލަމުން ޒުލޭޚާ ބުނެލިއެވެ. “މަންމާ..! އަހަރެންް މިއައީ ސައިބޮއެގެެން…ދެން މިވަގުތަަކު އެއްވެސް އެއްޗެއް ނުކެވޭނެ…” ޒުލޭޚާއަށް ބަލަންހުރެ ރީޝާ ޙަޤީޤަތް ހާމަކޮށްލިއެވެ. އެކަމާއި އިތުރު ޝަކުވާއެއް ނުކޮށް ހަނާޝް ގޮވައިގެން ރީޝާގެ ފަހަތުން ކޮޓަރިިއާއި ދިމާއަށް ޒުލޭޚާ ހިނގައިގަތެެވެ. އެވަގުތު ދޮރުގައި ޓަކިޖަހާލި އަޑު އިވުމުން އެއީ ކާކުތޯ ބަލާލަން ޒުލޭޚާ އޭނާގެ ފިޔަވަޅު ތަކުގެ މިސްރާބު ބަދަލުކޮށްލިިއެވެ.\n“އާދިލް…! އަވަހަށް ވަދޭ އެތެރެއަށް…” އެއްމަސް ފަހުން އާދިލް މާލެއައުމުން ހިނިތުންވުމަކާއިއެކު ޒުލޭޚާ އާދިލްއަށް މަރުޙަބާ ކިއެވެ. އާދިލްގެ ނަން އަޑު އިވުމާއިއެކު ރީޝާގެ ފިޔަވަޅުތައް ހުއްޓުނެެވެ. ފަސްއެނބުރި ބަލާލަމުން ސިޑިން ފައިބައިގެން ތިރިއަށް ރީޝާ އައީ އަވަސް ހިނގުމެއްގައެވެ. “އާދިލް…! ކިހިނެއްތަ…؟” އާދިލް ފެނުމާއިއެކު ހާލުއަހުވާލު އޮޅުންފިލުވަަން ރީޝާ އަވަސްވެގަތެވެ. “ރަނގަޅު…ރީޝާ ކިހިނެއްތަ…؟” ޒުލޭޚާގެ އުރުގައި އިން ހަނާޝްގެ ކޮލުގައި ހިފާލަމުން ރީޝާގެ ސުވާލަށް ޖަވާބު ދިނުމަށްފަހު އާދިލްވެސް ރީޝާގެ ހާލުކިހިނެއްހޭ އަހާލިއެވެ. “އަހަރެންވެސް ރަނގަޅު…ކޮބާ އަޒީޒާއްތަ…؟ މިހާރު ހަމައަކަށް އެޅިއްޖެތަ…؟” ރީޝާވެސް އޭނާގެ ހާލު ރަނގަޅުކަމަށް ބުނެ އޭނާގެ ބޮޑުދައިތަގެ ހާލަކީ ކޮބައިތޯ ސުވާލުކޮށްލިއެވެ. ތިންއަހަރުގެ ޝާޔާގެ މަރު އަޒީޒާއަށް ބަރުދާސްތު ކުރަން ދަތިވިއެވެ. އޭގެ ސަބަބުން ލިބުނު ހިތްދަތިކާއި މާޔޫސް ކަމާއިއެކުު އަޒީ ހުންނަނީ ގަބުވެފައެެވެ. މީހަކާއި އަނގައިން ބުނަނީވެސް މަދުފަހަރަކުއެވެ. ކަރުނައިން އަޒީގެ ލޯ ތެމިފައިނުވާ ވަގުތެއް ފާއިތުވެގެނެއް ނުދެއެވެ. “އާނ…މިހާރު ކުރިއަށްވުރެ ރަނގަޅު…ބައްޕަ ވަރަށް މަސައްކަތްކުރޭ މަންމަ ހަމައަކަށް އަޅުވަން…ބައްޕަގެ އޯގާތެރިކަމާއި އަޅާލުން މަންމައަށް ފުރިހަމައަށް ލިބޭ…އެެހެންވެ އަހަރެންް ވެސް އެހާއަވަހަށް މިކޮޅަަށް މިއައީ…” އާދިލް އޭނާގެ މަންމަގެ ހާލު ރަނގަޅުވަމުން އަންނަކަމަށް ބުނެ އެކަމުގައި އޭނާގެ ބައްޕަގެ އެހީ އޭނާގެ މަންމައަށް ފުރިހަމައަށް ލިބުނުކަން ފާހަގަކޮށްލިިއެވެ. “ކޮޓަރީގަ ދަބަސް ބަހައްޓާފަ އާދޭ ސައިބޯން…ދައްތަ ހުންނާނީ ސައި ތައްޔާރުކޮށްފަ…” އާދިލްގެ ގާތުގައި މިހެން ބުނެ ރީޝާއާއި ހަނާޝް ހަވާލުކޮށްލަމުން ޒުލޭޚާ ހިނގައިގަތީ ކާގެއާއި ދިމާއަށެވެ. ހަނާޝް ގޮވައިގެން ރީޝާ ހިނގައިގަތީ ކޮޓަރިއާއި ދިމާއަށެވެ.\nކޮޓަރީގައި ދަބަސް ބަހައްޓާފައި މާލަސްތަކެއް ނުވެ ކާގެއަށް އައިސް އާދިލް ސައިބޯންފެށިއެވެ. ޒުލޭޚާ ވެސް އާދިލްއާއި އެއްބައިވެލީ ކުޑަ ވަގުތުކޮޅަަކު އާދިލްއާއި ވާހަކަ ދައްކާލަން ހުުރުމުގެ ނިޔަތުގައެވެ. ޝާޔާ ނިޔާވުމާއި ގުޅިގެން އާދިލްގެ މޫނުމަތިން އަދިވެސް ފެންނަން ހުރީ މޮޅިވެތި ކަމެވެ. އެކަން ޒުލޭޚާ ދެނެގަތެވެ. އެހެންކަމުން, އެ މޮޅިވެތިކަމުން އަރައިގަތުމަށް އާދިލްއަށް ވެވެންހުރި އެހީތެރިކަމެއް ވާން ޒުލޭޚާގެ ހިތުގައިއޮތެވެ.\n“ކޮންކަމަކާ މާވަރަކަށް ތި ވިސްނަނީ…؟” ސައިބޮއެ ނިންމާލުުމަށްފަހު ރީޝާގެ ކޮޓަރިއަށް ވަންނަމުން, ސޯފާގައި އޮށޯވެލައިގެން ރީޝާ އޮތުމުން އާދިލް އަހާލިއެވެ. ރީޝާ އޮތްގޮތުުން ކޮންމެވެސް ކަމަކާއިމެދު ވިސްނަމުންދާކަން އާދިލްއަށް ޔަޤީންވިއެވެ. “ނުވިިސްނަން…ތީ އާދިލްއަށް ހީވިގޮތެއް…” ސޯފާއިން އާދިލްއަށް ޖާގައެއް ދެމުން ރީޝާ ބުނެލިއެވެ. “މަށަށް އޮޅުވާލަން ނޫޅޭ…ކޮންމެެސް ކަމެއް ރީޝާއަށް ވެއްޖެ…އެހެންނޫންނަމަ ތިހެނެއް ރީޝާ ނޯންނާނެ…” ރީޝާ ދިން ޖަވާބު އާދިލް ބަލައެއް ނުގަތެވެ. ހާމަކުރަން ބޭނުން ނުވިޔަސް ރީޝާ ކަމެއް ސިއްރުކުރިކަން އާދިލް ރަނގަޅަށް ދެނެގަތެވެ. “ދެން ބުނެބަލަ..! ކިހިނެއްތަވީ…؟” އާދިލް ގޮތްދޫކުރާކަށް ގަސްތެއް ނުކުރިއެވެ. އެހެންކަމުން ރީޝާއަށް ޖެހުނީ އޭނާގެ ސިކުނޑީީގައި ދައުރުވަަމުންދިއަ ކަންތަކުގެ ވާހަކަ އާދިލްއަށްް ހާމަކޮށްދޭންށެވެ. ފެށިގެން ނިމެންދެން ރޭގައި ކަންތައްވީގޮތް އާދިލްއަށް ރީޝާ ކިޔައިދިނެވެ. ރީޝާއަށް ދިން އަނިޔާތަކަަށް ދާނިޝް މަޢާފަށް އެދުުނު ކަމާއިި ހަނާގެ ޑައިރީއިން ރީޝާ ސިއްރުކުރި ހުރިހާކަމެއް ދާނިޝްއަށް މިހާރު އެނގިފައިވާކަަން ރީޝާ ހާމަކޮށްލިއެވެ. ހަމައެއާއިއެކު ދާނިޝްއަށް މަޢާފު ކުރެވެން ނެތްކަމަށް ރީޝާ ބުނިބުނުން ހާމަކޮށްލިއެވެ. ރީޝާގެ ވާހަކަތައް ކަނުލައި އަޑުއަހަން އިން އާދިލްއަށް ރީޝާގެ އެ ނިންމުން ކަމަކު ނުދިއެވެ. އިންސާނުންނަށް ކުށްކުރެވޭ އުޞޫލުން ދާނިޝްއަށް ވެސް ވަނީ ކުށް ކުރެވިފައިކަން އާދިލް ޤަބޫލް ކުރިއެވެ. ނަމަވެސް ކުށް ޤަބޫލްކޮށް އެކުށަށް މަޢާފަށް އެދިފައިވާތީ އެއްފަހަރު ނަމަވެސް ދާނިޝްއަށް މަޢާފު ކުރުން ގޯހެއް ނޫންކަމަށް އާދިލް ދެކުނެވެެ. ރީޝާގެ ނިންމުން ބަދަލު ކުރުމަށް އާދިލް ޚިޔާލުު ދިނެވެ. އެހެނަސް ދާނިޝްއަށް މަޢާފު ނުކުރަން ރީޝާ ނިންމި ނިންމުން ބަދަލު ނުވާނެކަމަށް އޭނާ ތަކުރާރުކޮށް ބުނެލިއެވެ.\nWoooow salhi mi part vx…..maasha allah….ekam haadha lahakun…… ??\nhaadha lahakuney thi up kohlee……part 22 than kolheh avahah up kollachey …i luv your story….v v v v v v v v v v v v v v v v v v v v v v REETHI\nSorry….In sha allah…22 vana bai veehaaves avahakah up koleveytho balaanan…thanksss…\nhaadha lahey up kohlileh ……….. vedhaane ennu hattey ah time nulibenee kamah ves ……btw vrh vrh vrh reethi story eh …ly\nSorry for that….thanks ❤\nhattey busy tha…..dhaan v tha liye dheyn………eyrun avas vedhaane ehnun dhw\nAlhe Hattey haadha lahunneyy thi up kurani….. Haadha wait kuramey mi story ah??????????alhe reesha ge decision badhalu kohlaba… Vv reethi story hama fantastic ???????????vv interesting….. Avahah nxt part up kohdhehchey……. Vv Curious ?????????\nhattey…… mihaa lahun up koaffa cmnt tha kah reply nukuraathee vrh vrh vrh dheraveyy…… ehenevanee hattey busy kamun …….. dhw\n15 dhuhun 15 dhuhun tha vaahaka up kuranee\nHahaha…ishaan idea v kamudhey…..hattey ah liyan help v ma thankolhe Ava’s vaane kanneyge up kollevey goith….?\nhehehe… ;).thankQ so much 🙂 jazaakallah khairan hawwor 🙂\nhattey vrh dheravey 🙁 …..cmnt thakah reply nukuraathee…… bt eygein ves eba ingey hattey busy kan 🙁 🙁 🙁\nބީޓީއެސް އެންޑް ބަންގްޓަން ގަރލްސް (3)\nއެހެނިހެން މަޖާ ލޯބި October 8, 2020


Quarantine Vumakee Chuttee Eh Noon! | Hathaavees\nސެޕްޓެމްބަރު 23, 2020 ހަތާވީސް އޮންލައިން\nބަޔަކު މީހުން ފުރަން ތައްޔާރުވަނީ --\nކޮވިޑް-19އާ ދެކޮޅަށް އަޅާ އެންމެ މުހިއްމު އެއް ފިޔަވަޅަކީ ބަލި ޖެހިފައިވާ މީހުންނާއި އެމީހުންނާ ބައްދަލުވެފައިވާ މީހުން ކަރަންޓީނުކުރުމާއި އައިސޮލޭޓްކުރުމެވެ. ބަލި ފެތުރިފައިވާ ރަށްރަށުގައި ބޭރަށް ނުކުމެ މީހުންނާ ބައްދަލުކޮށް ނޫޅުމަކީ ވެސް ހަމަ އެ އުސޫލުން ކުރާ ކަމެކެވެ.\nކޮވިޑަކީ މާ ބޮޑު ކަމެއް ނޫން ކަމަށާއި ކަރަންޓީނު ވާން ޖެހުމަކީ ވެސް އެވަރު ކަމެއް ނޫންކަމަށް ދެކޭ މީހުން ހުރިހާ ގައުމުތަކެއްގައި ވެސް އުޅެ އެވެ. ކޮވިޑަށް ޕޮޒިޓިވްވެގެން ނުވަތަ ކޮންޓެކްޓަކަށް ވެގެން ނަމަވެސް ކަރަންޓީނު ކުރުމަކީ އުނދަގޫ ކަމެއް ނޫން ކަމަށް އެފަދަ މީހުން ދެކެ އެވެ.\nކަންބޮޑުވުމާއި ހާސްކަމުގެ "ބަންދެއް"\n"ތިއީ ދެން އެވަރުގެ ކަމެއްތަ؟ ތިއީ ހަމަ ޗުއްޓީއެއްނު ދެން، އާއިލާއާ އެކު މަޖާކޮށްލަން،" ހޯމް ކަރަންޓީނުގައި ގޭގައި ހުންނަން ޖެހުމުން ސޯޝަލް މީޑިއާއަށް ދޫކޮށްލި ޝަކުވާއަކަށް ކޮމެންޓް ކުރި އެކުވެރިއަކު ލިޔެފައިވެ އެވެ.\nއެކަމަކު އާދަމް އަހުމަދު، 26، ބުނީ ކަރަންޓީނުވެގެން ހުންނަން ޖެހުމުން އޭނާއަށް އެކަންވީ ވަރަށް ބޮޑު ވޭނަކަށް ކަމަށެވެ. އާއްމު ދިރިއުޅުމުގައި ވަރަށް ހަރަކާތްތެރިކޮށް އުޅުނު އާދަމް ފެސިލިޓީއެއްގައި ކަރަންޓީނުވީ މާލޭގައި ހުރުމަށް ފަހު އެނބުރި ރަށަށް ދިއުމަށެވެ. އޭރު އަދި ރަށްރަށުގައި ހޯމް ކަރަންޓީނުވުމުގެ އުސޫލު ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ތައާރަފެއް ނުކުރެ އެވެ. އއ.އަތޮޅުގެ ރިސޯޓެއްގައި ގާއިމްކޮށްފައިވާ ކަރަންޓީނު ފެސިލިޓީއެއްގައި އޭނާ ކަރަންޓީނުވީ ނުވެސް ދަންނަ މީހަކާ އެކުގައެވެ.\n"ފެސިލިޓީތަކުގެ ޖާގަ އޮތް ގޮތުން އޭރުގައި ކަރަންޓީނަށް ދެވެން އޮތީ ނުދަންނަ މީހެއް ކަމަށް ވިޔަސް އެހެން މީހަކާ އެއްކޮށް ހުންނަން އެއްބަސްވެގެން، އެގޮތަށް އެއްބަސްވާން ޖެހުނީ ރިސޯޓުތަކުގެ ކޮޓަރިތައް ހުރީ ދެ މީހަކަށް ތިބެވޭ ގޮތަށް ކަމަށް ވާތީ އެ ޖާގަ ފުރިހަމައަށް ބޭނުން ކުރަން ކަމަށް އެޗްޕީއޭއިން ބުނީ،" އާދަމް ބުންޏެވެ.\nއޭނާ ބުނިގޮތުގައި، ރިސޯޓުގެ ކޮޓަރީގެ ފެންވަރު ކިތަންމެހާ ވެސް ރަނގަޅެވެ. ރިސޯޓްގެ ގޮނޑުދޮށާއި މޫދުވެސް ރީއްޗެވެ. އެކަމަކު، އެ ރީތިކަމުން ހިތްހަމަޖެހުމަށް ވުރެ ބޮޑަށް ލިބުނީ ހާސްކަމެވެ. ރިސޯޓުގެ ރީތިކަން ވެސް ވީ ތުރާލަކަށް ކަމަށް އާދަމް ސިފަކުރީ، ބޭނުން ނުހިފޭ ގޮތަށް ލޯ ކުރިމަތީގައި އޮންނަ ރީތިކަމަކަށް އެކަން ވީމަ އެވެ.\n"ރޫމްގެ ފެންޑާ މައްޗަށް ނުކުމެލާއިރު ގޮނޑޮދޮށް ފެންނަން އޮވޭ،މޫދާއި ކަނޑު ފެންނަން އޮވޭ. އެކަމަކު، ގޮނޑުދޮށަށް ނުކުތުން މަނާ. ރޫމުގެ ކައިރިން ވަކި ހިސާބަކުން ހުންނަނީ ޓޭޕް ދަމާފައި. ދެން ހިތްދަތިވުން ނޫން ކޮން ކަމެއް ވާނީ ވެސް؟" ކަރަންޓީނަކީ ޗުއްޓީއެއް ކަމަށް ސިފަކޮށް ވާހަކަދައްކާ އެހި މީހުންނަށް އޭނާ ދޫކޮށްލީ މިސުވާލެވެ.\nއެގޮތަށް ކަންތައް ހުރުމުން، ކަރަންޓީނުގެ 14 ދުވަސް ވެސް އާދަމް އަށް ހީވީ ވަރަށް ދިގު މުއްދަތެއް ހެންނެވެ. އާއްމު ދިރިއުޅުމުގައި ނަމަ އެއީ ދެން ދާދި ކުރު މުއްދަތެކެވެ. އެ 14 ދުވަސް ގުނުމަށް ވުރެ ވެސް އުނދަގޫ ކަމަކަށް ވީ އެ ދުވަސްތައް ނިމުމުން ނެގި ސާމްޕަލްގެ ނަތީޖާއަށް ކުރަން ޖެހުނު އިންތިޒާރެވެ. އެހާ ހިތް ނުތަނަވަސްވީ ކޮވިޑަށް ޕޮޒިޓިވް ވެއްޖެ ނަމަ، އެ ބަންދުގައި އަނެއްކާ ވެސް އިތުރު ދުވަސްތަކެއް ހޭދަކުރަން ޖެހޭނެކަން އޭނާއަށް އެނގޭތީއެވެ. ނަފްސާނީ ގޮތުން އެއީ އުނދަގޫ ކަމެކެވެ.\n"އުނދަގޫ އަނެއް ކަމަކަށް ދިމާވީ ބޭނުންވާ އެއްޗިހި މާލެއިން ގެނައުމުގެ ކަންތައް. އަހަރެންނަށް އާދަވެފައި ހުރި ގޮތަކީ އެއްޗެއް ބޭނުންވުމުން، އެ ވަގުތެއްގައި އެ އެއްޗެއް ހޯދަން ފިހާރައަށް ދިއުން. އެހެންވެ، ކަރަންޓީނަށް ދިޔަ ދުވަހު ވެސް ދުރާލާ އެއްޗިހި ގަންނާކަށް ހަނދާނެއް ނުވި. ދެން ޖެހުނީ މާލޭގައި ތިބި އާއިލާގެ އެކި މީހުންނަށް ގުޅައިގެން އެއްޗެހި ގެންނަން. އެއީ ވެސް އުނދަގޫ ޕްރޮސެސްއެއް،" އާދަމް ބުންޏެވެ.\nމުހައްމަދު ހަމީދު، 43، ކަރަންޓީނުވީ ފެސިލިޓީއެއްގައި އެކަނިމައި އެކަންޏެއް ނޫނެވެ. އޭނާ އަކީ ކޮވިޑްގެ އިގުތިސާދީ ގެއްލުންތަކާ ހެދި މާލެ ދޫކޮށް ރަށަށް ބަދަލުވާން ޖެހުނު މީހެކެވެ. އެހެންވެ، އޭނާ ކަރަންޓީނުވީ އަންހެނުންނާއި ދެ ކުދިންނާ ވެސް އެކުގައި އަމިއްލަ ގޭގަ އެވެ. ރަށަށް ފުރަން އުޅުނު އިރު އޭނާ ހީކުރީ އަމިއްލަ ގޭގައި އެގޮތަށް މަޑުކޮށްލަން ޖެހުމަކީ ދެން ހަމަ ޗުއްޓީ ރަނގަޅު ޗުއްޓީއެއް ހޭދަކޮށްލުން ކަހަލަ ކަމަކަށް ވާނެ ކަމަށެވެ. އެހެންވެ އޭނާ ކަރަންޓީނަށް ދިޔައީ އުފަލުން ހުރެ އެވެ.\n"ހީކުރި ވަރަށް ވުރެ އެކަން މާ އުނދަގޫ. އެންމެ އުނދަގޫ އިހުސާސެއް ކުރެވުނީ ކުރިން ކުރަމުން އައިހެން ކަސްރަތު ކުރެވެން ނެތުމުން،" އޭނާ ބުންޏެވެ.\nކަސްރަތުކުރުމުގެ ގޮތުން ހަމީދު ކުރިން ކުރާ ކަމަކީ ދުވުމެވެ. އޭނާއަކީ ހަފްތާއަކު ހަތަރު ދުވަހު، ދުވާލަކު ފަސް ކިލޯމީޓަރަށް ދުވާ މީހެކެވެ. ހިތްދަތިވިޔަސް ހަމީދު މަސައްކަތްކުރީ ގޯތިތެރޭގައި އޮތް ތަންކޮޅުގައި ދުވެގެންވިޔަސް ހަށިގަނޑަށް ކަސްރަތެއް ހޯދޭތޯއެވެ. އެކަމަކު، އެއީ އާއްމުކޮށް ދުވެ އުޅޭ ސަރަހައްދާ އަޅާބަލާއިރު ނުލާހިކު ކުޑަ ޖާގައެކެވެ. އެއީ ހަމީދުގެ އަސްލު ސްޕީޑުގައި ދުވެވޭ ވަރުގެ ޖާގައެއް ނޫނެވެ.\nހަށިހެޔޮކަމާއި ދުޅަހެޔޮކަމާ މެދުގައި ހަމީދުގެ ކަންބޮޑުވުން ދިޔައީ އިތުރުވަމުންނެވެ. އެއީ ވެސް ސިކުނޑިއަށް އުނދަގޫ ކުރާ ކަމެއްގެ ގޮތުގައި ވެފައި އޮއްވައި ދެން ވިސްނަން ޖެހުނީ އެއަށް ވުރެ ވެސް ހިތްދަތި ކަމަކާ އެވެ. ގެއިން ނުނިކުމެވޭތީ އާއި މީހަކު ލޮލަށް ނުފެންނާތީ އޭނާގެ ދެ ކުދިން ޝަކުވާ ކުރަން ފެށީއެވެ. މާލޭގައި ތިން މަސްދުވަހު ލޮކްޑައުންގައި ތިބި އެ އާއިލާއަށް އެކަން އޭރު މިހާ ބޮޑު ކަމަށް ނުވީ، މާލޭގައި ތިބި އެންމެން ވެސް ގެއިން ނުނިކުމެވޭނެކަންގަބޫލްކޮށްގެން ތިބީމަ އެވެ. އެކަމަކު، ބޮޑު އީދާ ދިމާކޮށް ރަށުގައި ހޯމް ކަރަންޓީނުވެގެން ތިބިއިރު، ރަށުގެ އެހެން މީހުން އުޅެނީ މިނިވަންކޮށްކަން އެނގޭތީ ކުރެވުނީ ވަރަށް އެކަނިވެރި އިހުސާސެކެވެ.\n"ކުޑަދޮރު ހުޅުވާލައިގެން ތިބޭ އިރު ބޭރުން މީހުން ދާތަން ފެނޭ، ވެހިކަލްތަކުގަ އާއި ހިނގާފައި ވެސް. ދެން އަހަރެމެންނަށް ހައްތާ ބޮޑަށް އިހުސާސްވަނީ މިތިބީ ވަރަށް ބޮޑު ބަންދެއްގައޭ،" ކަރަންޓީނުގެ ތުރާތައް ކިޔައިދެމުން ހަމީދު ބުންޏެވެ.\nއޭނާގެ އަންހެނުން ފާތިމާ އަލީ، 42، އަށް އެންމެ ބޮޑު ކަމަކަށްވީ، ބައްޔެއް ވިޔަސް ޑޮކްޓަރަށް ދައްކަން ނުދެވޭނެކަމުގެ ކަންބޮޑުވުމެވެ. ރަށުގެ ހެލްތު ސެންޓަރުން ކޮންމެ ދުވަހަކު ގުޅައިގެން ހާލު ބެލި ނަމަވެސް ފާތިމާގެ އެ ކަންބޮޑުވުން މުޅިއަކުން ނުފިލައެވެ. އޭނާ އަކީ ހައި ރިސްކް މީހަކަށް ވާތީ ކިރިޔާ ކަމެއް ވިޔަސް އަވަހަށް ހެލްތު ފެސިލިޓީއަކަށް ދެވޭނެ މަގެއް އޮންނަން ބޭނުންވެއެވެ. އެކަމަކު، ކަރަންޓީނުގައި ތިބޭތީ އޭރު އޮތް ހަމަ އެކަނި ގޮތަކީ ހެލްތު ސެންޓަރަށް ގުޅައިގެން އިންތިޒާރުގައި ތިބުމެވެ. ކޮވިޑަށް ޕޮޒިޓިވްވެ، ކަރަންޓީނުގެ މުއްދަތު ދިގުލައިގެން ހިނގައިދާނެކަމުގެ ކަންބޮޑުވުން އޭނާގެ ވެސް އޮތެވެ.\n"ފުރަތަމަ 14 ދުވަސް ވެސް ހީވީ މަހެއްހާ ދުވަސްހެން،" ފާތިމާ ބުންޏެވެ.\nއޭނާއަކީ ކޮވިޑް ފެތުރެން ފެށުމުގެ ކުރިން ވެސް މާގިނައިން ބޭރަށް ނުކުމެ އުޅުނު މީހެއް ނޫނެވެ. އެކަމަކު، ކަރަންޓީނުކުރުމުން ބޭރަށް ނުދެވުން ވެގެން ދިޔައީ ވަރަށް ބޮޑު މައްސަލައަކަށެވެ.\n"ކުރިން ގިނަ ވަގުތު ގޭގައިއުޅުނަސް އެއީ މިނިވަން ކަމާ އެކު އަމިއްލައަށް ނިންމި ގޮތް. މަޖުބޫރުވެގެން ގޭގައި ހުރުމަކީ މުޅިން ތަފާތު އިހުސާސެއް. ހީވަނީ ހަމަ އަދަބެއްގައި އިންނަހެން،" ކަރަންޓީނުގައި ހޭދަކުރި މަހަކަށް ވުރެ ގިނަ ދުވަހުގެ އިހުސާސް ފާތިމާ ބަންޑުންކޮށްލި އެވެ.\nފާތިމާއާއި ހަމީދު އަދި އާދަމްގެ ވާހަކައިން ވެސް އެނގުނީ ކަރަންޓީނުވެގެން ހުންނަން ޖެހުމަކީ ޗުއްޓީއެއް ހޭދަކޮށްލުން ކަހަލަ އާދައިގެ ކަމެއް ނޫންކަމެވެ. އެއީ އެއަށް ވުރެ މާ އުނދަގޫ ކަމެކެވެ. ފެސިލިޓީތަކާއި އަމިއްލަ ގެ ކިތަންމެ ރަނގަޅަށް ހުއްޓަސް، އެކަނިވެރިކަމާ އެކު ބަންދެއްގައި ހުރުމަކީ ވަރަށް އުނދަގޫ އިހުސާސެކެވެ. އެއީ ފަރުވާކުޑަކޮށް އުޅޭ ބައެއް މީހުންނަށް ހީވާހެން އާދައިގެ ކަމެއް ނޫނެވެ.\nކޮވިޑް ކޮންޓްރޯލްކުރުމަށްޓަކައި އެބައްޔަށް ޕޮޒިޓިވްވާ މީހުން އައިސޮލޭޓްކުރުމާއި ކަރަންޓީނުކުރަން ޖެހުމުން އޭގެ ބުރަ އުފުލަން ޖެހެނީ ހަމައެކަނި އެމީހުން އަމިއްލައަކަށް ނޫނެވެ. އެއީ ދައުލަތަށް ވެސް ބޮޑު ބުރައެކެވެ. އެކަމަށް ހަރަދު ކުރަނީ ހަމަ އެންމެންގެ އަތުން ޓެކްސް ނަގައިގެން ދައުލަތަށް ލިބޭ އާމްދަނީންނެވެ. އެއީ ކިހާވަރެއްގެ ބުރައެއްކަން ކުޑަކުޑަ ހިސާބެއް ޖަހައިލުމުން ސާފުވާނެ އެވެ.\nސަރުކާރުން ގާއިމްކޮށްފައިވާ ކަރަންޓީނު ފެސިލިޓީއެއްގައި ތިބޭ ކޮންމެ ދެ މީހަކަށް ދުވާލަކަށް 750 ރުފިޔާ ދައުލަތުން ހަރަދުކުރަން ޖެހެއެވެ. އެއީ އަދި އެމީހުންގެ ބޭސްފަރުވާއަށް ހިނގާ ހަރަދުގެ އިތުރަށެވެ. މިރޭޓުން ފައިސާ ހަރަދުކުރަން ޖެހޭއިރު މިހާރުވެސް އައިސޮލޭޝަންގައި 692 މީހުން އެބަ ތިއްބެވެ. މީގެ އިތުރުން، ހޮސްޕިޓަލްތަކުގައި އެޑްމިޓްކޮށްފައި ވެސް 96 މީހުން އެބަ ތިއްބެވެ. އެއިން ކޮންމެ މީހަކަށް ވެސް ގާތްގަނޑަކަށް 750 ރުފިޔާ ދުވާލަކަށް ހަރަދުވާނެ އެވެ.\nމީގެ މާނައަކީ، އައިސޮލޭޝަންގައި މިހާރު ތިބި މީހުންނަށް ދުވާލަކަށް ޖުމްލަ 259،500 ރުފިޔާހަރަދުކުރަން ޖެހުމެވެ. ހޮސްޕިޓަލްތަކުގައި ތިބި މީހުންނަށް ގާތްގަނޑަކަށް ދުވާލަކު ޖުމްލަ 72،000 ރުފިޔާހޭދަކުރަންޖެހެ އެވެ.އެއީ ޖުމްލަ 331،500 ރުފިޔާ އެވެ.\nއެ މިންވަރު 14 ދުވަހުގެ މުއްދަށް ހަރަދުކުރާ ނަމަ، އެއީ ޖުމްލަ 4.6 މިލިޔަން ރުފިޔާ އެވެ. މިސާލަކަށް، އެ މިންވަރާއި އުމުރުން ދުވަސްވީ މީހުންނަށް ދޭ އެލަންވަންސަށް ހަރަދުކުރާ ފައިސާއާ އަޅާކިޔާލާއިރު، އެ ވަރުގެ ބަޖެޓަކުން 65 އަހަރުން މަތީގެ 928 މީހަކަށް އެއް މަސްދުވަހު އެލަވަންސް ދެވޭނެ އެވެ.\nކަރަންޓީނުވާން ނުޖެހޭ ގޮތަށް އުޅުން ބައްޓަންކުރޭ\nކަރަންޓީނުގައި ކުރި ތަޖުރިބާ ކިޔައިދިން ތިން މީހުންގެ ބަހުން ވެސް އެނގޭ ގޮތުގައި،ކަރަންޓީނާ ގުޅޭ ގޮތުން ކުރެވިފައިވާ ކުށްހީތައް ހަގީގީ މަންޒަރާ ވަރަށް ދުރެ އެވެ. އެއީ ޗުއްޓީއެއް ނޫނެ އެވެ. އޭގެ ބަދަލުގައި،އެކަމުގެ ސަބަބުން ހަށިގަނޑުގެ ދުޅަހެޔޮކަމަށާއި ނަފްސާނީ ދުޅަހެޔޮކަމަށް ބޮޑެތި އަސަރުތަކެއް ކުރެ އެވެ.\nއެހެންވީމާ، ކަރަންޓީނުވާން ޖެހުމުގެ ފުރުސަތު ވީހާވެސް ކުޑަވާނެ ގޮތަކަށް ދިރިއުޅުން ބައްޓަން ކުރުން މިހާލަތުގައި ވަރަށް މުހިއްމެވެ.\nއެގޮތަށް ދިރިއުޅުން ބައްޓަން ކުރާނެ ފުރިހަމަ ގައިޑްލައިންތަކެއް، އެކި ދާއިރާތައް ހިމެނޭ ގޮތަށް އެޗްޕީއޭއިން ވަނީ އާއްމުކޮށްފައެވެ. މާލެ ފަދައިން ކޮމިއުނިޓީ ސްޕްރެޑް އޮތް ތަންތަނުގައި ބޭރަށް ނުކުމެ އުޅުން މަދުކުރަންވީއެވެ. ބޭރަށް ނުކުންނަން ކޮންމެހެން ޖެހިއްޖެ ހިނދެއްގައި، ރައްކާތެރި ގޮތުގައި މާސްކް އަޅާށެވެ. ބައްދަލުވާ މީހުންގެ އަދަދު ވީހާވެސް މަދުކުރާށެވެ. ސައިބޯނިލައިގެން ވީހާވެސް ގިނައިން އަތްދޮންނާށެވެ. ކޮވިޑަށް ޕޮޒިޓިވްވުން ނުވަތަ ކޮންޓެކްޓަކަށް ވުމުން ވީހާވެސް ދުރުވުމަށެވެ. ކަރަންޓީނުވާން ޖެހުމުން ސަލާމަތްވާން އޮތީ އޭރުންނެވެ.\nPrevious ވިޔަފާރި ބަނގުރޫޓުވެ ކެފޭތައް ބަންދުކޮށް ތަޅުދަނޑި ރައީސް އޮފީހާ ހަވާލުކުރަން ތައްޔާރުވަނީ\nNext މާލޭގައި ތޫނު އެއްޗަކުން ހަމަލާދީ މީހަކު ޒަހަމްކޮށްލައިފި


Netanyahu5vana dhaurakah | Mihaaru\n10 އެޕްރީލް 2019 - 11:252comments\nނަތަންޔާހޫގެ ލިކޫޑް ޕާޓީ އާއި ސިފައިންގެ ކުރީގެ ވެރިޔާ ބެނީ ގާންޒުގެ ބްލޫ އެންޑް ވައިޓް އެލަޔަންސް އިން ވަނީ އެއް އަދަދަކަށް ގޮނޑި ކާމިޔާބުކޮށްފަ އެވެ. ނަމަވެސް ކަނާތު ފިޔައިގެ ޕާޓީތައް ލިކޫޑް ޕާޓީއާ ގުޅުމުން ޕާލަމެންޓުގެ ދަށުގޭގެ 120 ގޮނޑީގެ ތެރޭން 65 ގޮނޑީގެ އަޣުލަބިއްޔަތު ވަނީ ނަތަންޔަހޫ ހޯއްދަވައިފަ އެވެ. ފަސް ވަނަ ދައުރަކަށް ހޮވިވަޑައިގެންނެވި ނަމަވެސް ނަތަންޔާހޫގެ މައްޗަށް ވަނީ ކޮރަޕްޝަނުގެ ތުހުމަތުތަކެއް ކޮށްފަ އެވެ.\nއިންތިޚާބުގެ މިހާރުގެ ނަތީޖާ އޮތް ގޮތުން ބޮޑު ވަޒީރު ކަމަށް ވަޑައިގަންނަވާނީ ނަތަންޔާހޫ އެވެ. އަދި މި އަހަރުގެ ފަހުކޮޅާ ހަމައަށް ބޮޑު ވަޒީރުކަމުގައި ހުންނަވައިފި ނަމަ އިޒްރޭލުގައި އެންމެ ގިނަ ދުވަހު ބޮޑު ވަޒީރުކަން ކުރެއްވި ބޭފުޅާގެ ޝަރަފް ނަތަންޔާހޫ އަށް ލިބިވަޑައިގަންނަވާނެ އެވެ.\n"އިޒްރޭލުގައި ގާއިމްކުރާނީ ކަނާތު ފިޔައިގެ ސަރުކާރެއް. އަޅުގަނޑު ވާނީ ހުރިހާ ރައްޔިތުންގެ ބޮޑު ވަޒީރަކަށް،" ސަޕޯޓަރުންނާ ބައްދަލު ކުރައްވައި ނަތަންޔާހޫ، 69، ވިދާޅުވި އެވެ.\nއިޒްރޭލުގެ ޕާލަމެންޓް އިންތިޚާބުގައި މިހާތަނަށް އެއްވެސް ޕާޓީއަކަށް އަޣުލަބިއްޔަތު ލިބިފައެއް ނުވެ އެވެ. މުޅިން ވެސް ގާއިމްކޮށްފައި ވަނީ ކޯލިޝަން ސަރުކާރުތަކެވެ.\nކެމްޕޭނުގައި ނަތަންޔާހޫ ވަނީ ޔަހޫދީންގެ ވޯޓު ހޯދުމަށް ހަރުކަށި މެސެޖްތައް ދެއްވައިފަ އެވެ. އޭގެ ތެރޭގައި ޔަހޫދީން ދިރިއުޅޭ ތަންތަން ހުޅަނގު އައްސޭރީގެ ބައެއްގެ ގޮތުގައި ހަމަޖައްސާނެ ކަމަށް ވިދާޅުވި އެވެ.


Jinsee Furahsaara Aai Hedhi Muvvazafeh Maruvaan Ulhunu Vaahaka Akee Dhogeh - Shareef - Vaguthu\n2 މަސް ކުރިން ( ނޮވެމްބަރު 22, 2020 )\nއިލެކްޝަންސް ކޮމިޝަނުގެ ކުރީގެ އިސް މެމްބަރެއްގެ ފަރާތުން ކުރިމަތިވި ޖިންސީ ފުރައްސާރައާ ހެދި އެތަނުގެ މުވައްޒަފަކު އަމިއްލައަށް މަރުވާން އުޅުނު ކަމަށް، ކޮމިޝަނުގެ މެމްބަރަކާ ހަވާލާދެއްވައި މިނިވަން މުއައްސަސާތަކާ ބެހޭ ކޮމިޓީން ބުނެފި ކަމަށް ބަޔާންކޮށް "މިހާރު" ނޫގައި ޝާއިއުކުރި ޚަބަރު އިލެކްޝަންސް ކޮމިޝަންގެ ރައީސް އަހުމަދު ޝަރީފް ދޮގުކުރައްވައިފިއެވެ.\nޝަރީފް ކުރެއްވި ޓްވީޓެއްގައި ވަނީ އިލެކްޝަންސް ކޮމިޝަންގެ ބަހެއް ނުހޯދާ ހަޤީޤަތާއި ހިލާފު ވާހަކަ ފަތުރައި އިލެކްޝަންސް ކޮމިޝަންގެ އަގު ވައްޓާލަން މަސައްކަތް ނުކުރުމަށް އެދިވަޑައިގެންފައެވެ.\n"އިލެކްޝަންސް ކޮމިޝަންގެ އަގު ވައްޓާލުމަށް ސާބިތުނުހިފޭ ވާހަކަ ނުދައްކަވާ. މިހާރުއަށް މައުލޫމާތު ދެއްވި ބޭފުޅަކު ކީއްވެބާ ވިދާޅުނުވީ އިލެކްޝަންސް ކޮމިޝަންގެ ކަންކަން މިހާރު އިސްލާހް ކުރެވިފައިވާކަން ހާމަނުކުރީ. ކޮމެޓީން އަޅުގަނޑުގައި ކައިރީގައި ބުނި މިދެންނެވި ވާހަކަ." ޝަރީފް ވިދާޅުވިއެވެ.\nޝަރީފް ވަނީ ސިއްރު ކޮށްގެން ބޭއްވުނު ރައްޔިތުން މަޖިލީހުގެ މިނިވަން މުއައްސަސާތަކާއި ބެހޭ ކޮމެޓީގެ ބައްދަލުވުމުގައި ދެކެވުނު ވާހަކައެއް އެއީ ހަޤީޤަތަކަށް ހަދައިގެން އެކޮމެޓީގެ މެންބަރަކަށް ކޮމެޓީގެ ނަމުގައި ވާހަކަ ދެއްކިދާނެތޯ ސުވާލު ވެސް ކުރައްވާފައެވެ. އެސުވާލު ކުރައްވާ ޝަރީފް ކުރެއްވި ޓްވީޓްގައި ރައްޔިތުންގެ މަޖިލީހުގެ ރައީސް މުހައްމަދު ނަޝީދާއި މިނިވަން މުއައްސަސާތަކާއި ބެހޭ ކޮމެޓީގެ މުގައްރިރު ރޮޒައިނާ އާދަމް ޓެގް ވެސް ކުރައްވާފައި ވެއެވެ.\n"މިހާރު" ނޫހުގައި ރިޕޯޓް ކޮށްފައިވާ ގޮތުގައި ކޮމިޝަނުގެ ބައެއް މެމްބަރުންގެ ފަރާތުން ކުރިއްސުރެ ވެސް މުވައްޒަފުންނަށް ގޯނާތައް ކުރިމަތިވެފައިވާ ކަމަށެވެ. އެގޮތުން، ކުރީގެ މެމްބަރެއްގެ ފަރާތުން ކުރިމަތިވި އެ ފަދަ ގޯނާތަކުގެ ސަބަބުން މުވައްޒަފަކު އަމިއްލައަށް މަރުވާން މަސައްކަތް ކުރި ކަމަށް، އިލެކްޝަންސް ކޮމިޝަންގެ މެމްބަރަކު މަޖިލީހުގައި ވިދާޅުވި ކަމަށް މެންބަރަކު އެނޫހަށް މައުލޫމާތު ދިން ކަމަށް ރިޕޯޓް ކޮށްފައި ވެއެވެ.\nއިލެކްޝަންސް ކޮމިޝަންސްގެ ނައިބު ރައީސް އަހްމަދު އަކްރަމްގެ މައްޗަށް ޖިންސީ ފުރައްސާރައިގެ ތުހުމަތުތަކެއް ކޮށްފައި ވަނިކޮށް އޭނާ ވަނީ މިދިޔަ ހަފްތާގައި ކޮމިޝަންގެ މެންބަރުކަމުން އިސްތިއުފާ ދެއްވާފައެވެ. އިލެކްޝަންސް ކޮމިޝަންގެ ކުރީގެ ނައިބު ރައީސް އަމްޖަދު މުސްތަފާ އަށް ވެސް 2018 ވަނަ އަހަރު މުވައްޒަފުންތަކެއް ވަނީ ޖިންސީ ފުރައްސާރައިގެ ތުހުމަތުތަކެއް ކޮށްފައެވެ.\nއަމްޖަދު އިލެކްޝަންސް ކޮމިޝަންސް އިން އިސްތިއުފާ ދެއްވުމުން ރައީސުލްޖުމްހޫރިއްޔާ އިބްރާހިމް މުހައްމަދު ޞާލިހް ވަނީ މިއަހަރުގެ މާޗް މަހު އޭނާ ވަޒީފާ އާއި ބެހޭ ޓްރައިބިއުނަލަށް އައްޔަން ކުރައްވާފައެވެ. ނަމަވެސް އަމްޖަދު ވަނީ ޖުލައި މަހު އެމަގާމުން އިސްތިއުފާ ދެއްވާފައެވެ.\nއިލެކްޝަންސް ކޮމިޝަންސްގައި ޖިންސީ ފުރައްސާރަ ކުރުން އިންތިހާއަށް އޮތްކަމަށް މީޑިއާގައި ރިޕޯޓް ކޮށްފައި ވީނަމަވެސް އަކްރަމްގެ މައްސަލަ ފިޔަވައި އިތުރު އެއްވެސް މައްސަލައެއް އެއްވެސް އިދާރާއަކުން ބަލަމުންދާ ކަމުގެ މައުލޫމާތެއް ލިބިފައެއް ނެތެވެ.\nކައުންސިލް އިންތިހާބު ބާއްވާނެ ދުވަސް މިއަދު އިއުލާނު ކުރަނީ\nއިލެކްޝަންސް ކޮމިޝަންގެ ނައިބު ރައީސަކަށް ހަބީބް\nނޮވެމްބަރު 22, 2020 08:30\nމީހެއްގެ ސިކުނޑީގަ ހިނގާނެ ޝުޢޫރުތަށްވެސް އެނގޭދޯ މީނާއަށް.\nސިމްޕްލީ ޑިނައި އިޓް ދޯ\nނޮވެމްބަރު 22, 2020 08:38\nތިޔަ އިލެކްޝަން ކޮމިޝަނަކީ އަގެއް އޮތް ތަނެއްތަ؟ ތިޔައީ ވައްކަމާއި ކޮރަޕްޝަނާއި ފަސާދަ އަަށަގެންފައިވާ ނުބައި ނުލަފާ ޖައްބާރު މީހުން ތިބި ތަނެއް ރައްޔިތުންގެ ހައްގުތަކަށް މަކަރާއި ހީލަތް ހަދާ ބަޔަކު ތިބިތަނެއް ޝަރީފަށް ހީވާކަހަލަ ތިތަނަކީ ތިމަންނަ ވަރުވާޔަށް ލިޔެގެން އުޅޭ ތަނެކޭ ކޮންމެވެސް ދުވަހަކުން ގާނޫނުތައް ކަލޭމެންނައި ހިސާބަށްވެސް އަންނާނެ ޖަރީމާ ހިންގިކަން އެގޭނެ ވެރިކަން ބަދަލުވާ އިރަށް ފިލައިގެން އިންޑިއާގެ ހިމާޔަތައް ދުއްވައިގަންނާނެ\nހަމަ ހަގީގަތުގައިވެސް، މިހާރު އޮފީސްތަކުގައިތިބޭ ފިރިހެނުން އަންހެން މުވައްޒަފުންނާ މުއާމަލާތް ކުރުމުގައިވެސް އެމީހުން ދައްކޮށްލުމާ މަލާމާތާއި ފުރައްސާރަ ކުރުން އިތުރުވެއްޖެ. އިހްތިރާމްގެއްލި އަމުރު ކުރުމުގެ ޘަގާފަތެއް ކޮމިޝަންތަކުގައި އޮންނަނީ.\nކޮން ދޮގެއްތަ ޝަރީފު ތިހަދަނީ. ތިތަނަކީ ޖިންސީ ފުރައްސާރައިގެ ހާއްޔެއް. އަކްރަމްއާއި އަމްޖަދު އާއި ކުރީގެ އެސްޖީ އަހްމަދު އަލީ ތީ އަންހެން ކުދިން ތިބި ތަނަކަށް ކައިރި ކުރަން ހެޔޮވާވަރުގެ ބައެއްވެސް ނޫން. ތިތަނުގަ އެމީހުން ބެހިފަ ތިބި ކުދިންގެ ނަންތައްވެސް ކިޔައި ދީފާނަން.\nނޮވެމްބަރު 22, 2020 08:59\nނުހައްގުން ހީވެސްނުކުރާހާ ގިނައިން ޑޮލަރާއި ބާރު ލިބުނީމަ ދެން ކުރާނެކަމަކީ ފާހިޝްކަންތައް ތީ ދުނިޔޭގެ އާދަ. މިސާލަކަށް ބަލާ އަދީބު. ޤާރޫނު ނުހައްގު މުއްސަނދިކަން ލިބުނީމަ ހެއްދެވިހާ ނުބައިކަންކޮށް ސާނިގެހިންގާނީ.\nނޮވެމްބަރު 22, 2020 09:07\nމިސަރުކާރުގެ ވުޒާރާއެއް ކޮމިޝަނެއް އޮފީހެއް ހުރިނަމަ އެތަނެއްގައި ޖިންސީގޯނަކުރުން. ރައީސް އޮފީހުގެ މިނިސްޓަރުން، ޓޫރިޒަމް މިނިސްޓަރު، ހޯމްމިނިސްޓަރު، ޓޫރިޒަމް މިނިސްޓަރު، މަޖްލިސް ގެއިން، މިހާރު ކޮމިޝަންތަކުން. ތީ ރައީސްޔާމީނު ދައުރުގަ ހިނގިކަންކަން މިސަރުކާރުން ބަލަންފެށީމަ ވާގޮތްބާ؟؟؟ ހުރިހާ ގޯސްކަމެއްކުރަނީ ޔާމީނުވިއްޔަ. މމިސަރުކާރުގަ މިތިބެނީ ހުދުގަމީސްލައިގެން ކާފޫރު ހެދިގެން.\nނޮވެމްބަރު 22, 2020 09:11\nކަލެޔަށް ކިހިނެއްބާ ދޮގެއްކަން އެނގެނީ! ކަލޭ ކުރިމަތީގައިތަ އަމިއްލައަށް މަރުވާންއުޅެނީ! އަނެއްކާ ކަލޭގެ އަތެއް އެކަމުގައި އޮތީތަ؟\nނޮވެމްބަރު 22, 2020 09:22\nތިތަނަކީ އިންތިހާބުތަށް ގިނަކަމުން ބިޒީވެ ރޭގަޑުވެސް ހުޅުވާފަ ހުންނަންތަނަކަށްވާތީ ގޯސްކަމެ އް ހިގާފާނެހެން ހީނުވޭ. ސަރީފަށް ތިތަނުގެކަންކަން ވަރަށްރަގަޅަށް އެގޭދޯ؟؟\nނޮވެމްބަރު 22, 2020 09:25\nޝަރފް މެން އަނގަހުޅުވާން ލަދުގަންނަން ޖެހޭ، ކަންކަމުގެ ދެފުއްފެންނަގޮތަށް ވާހަކަދެއްކުމުގެ ގާބިލުކަމެއްނެތް. ކިތަންމެ ބާރަށް މަތިބަނަަސް، ނުކަތާވަރަށް ކުނިވާޖާތު އެއްޗިސް އަޅާފަހުރިއްޔާ ފަޅައިގެންގޮސް ބޭރުނުވެ ނުދާނެ.\nޢަހަރެމެންގެ ރިޔާސީ އިންތިހާބުގެ ނަތީޖާ އާއި މެދު ޝައްކުވާ ކަންކަން އޮއްވާ އަވަސް އަރުވާލައިގެން ވޯޓްކަރުދާސްތައް އަންދާނީވެސް ހަގީގަތް ފޮރުވާކަށް ނޫންދޯ.\nނޮވެމްބަރު 22, 2020 09:27\nސަރީފްކިތައް އަންހހެނުމްނަށްފުރައްސާރަކިރެއްވިންތޯ ސަރީފަކީފިރއްސާރައިގެ ބޮޑު ބޮޑެއް ސަރީފް ކަލާފާނުސުކީލް ޕްރިންސިޕަލަކަށްހުންނެވިއިރު އެތަނުގެ ކިތަށް މުވައްޒަފު ވަޒީފާ ދޫކޮށްލަން ޖެހުނިތޯ\nނޮވެމްބަރު 22, 2020 09:29\nވޯޓް ވަގައް ތެދެއް އޮވޭތަ؟ ކަލޭ ނޫން އެންމެން ހަދާނީ ދޮގު... ވޯޓް ވަގު\nނޮވެމްބަރު 22, 2020 10:18\nއަކުރަމް އަށް މާ ހެޔޮއެދޭމީހަކަށްހެދިގެން އޭނަ ދިފާޢުކުރަން މިކަލޭގެ މަސައްކަތްފަށެއް އެބަ ކުރޭނޫންހެއްޔެވެ؟ ސަބަބު އެނގޭހެއްޔެވެ؟ ރިޔާސީ އިންތިޚާބުގައި ވޯޓުއޮޅުވާލުމަށް މީނަ ހެދި މަކަރުތައް އަކުރަމްއަށް އެގޭނޭތީ އެ މަކަރުތައް އަކުރަމް ފަޅާއަރުވާލަފާނޭކަމަށް ހީކުރަނީއެވެ.\nނޮވެމްބަރު 22, 2020 10:56\nބަލަ އިންތިހާބުގަ މަކަރު ހެދިއްޔާ ކަލޭވެސް އެކަމުގަ ބައިވި. ޓީވީން ލައިވް ކުރަމުން ރަށްރަށުގެ ރައްޔިތުން (ޕީޕީއެމް މެންބަރުންވެސް) ހިމެނޭ ގޮތަށް އެންމެން ކުރިމަތީގަ ދޯ ގުނީ. އޭރު ތިބޭފުޅާ ވެސް ހަމަ ބުއްދި ފިލައިފަތަ ހުރީ.\nނޮވެމްބަރު 22, 2020 11:02\nމާތްކަލާކޯ ޝަރީފޫު 90ހާސްވޯޓުވެސް އޮޅުވާލަން އުޅުނު މައްކާރަކު ދައްކާވާހަކަ އަޑުއަހަން ހެޔޮނުވާނެ\nނޮވެމްބަރު 22, 2020 14:13\nތިޔައީވެސް އަތް މުނިމުނި ކަވާ މީހެއް ދެން ކީވެތޯ އަމިއްލަ ޒިންމާ އަދާ ނުކޮށް އެކަން މަޖިލީހުން ކުރަން ޖެހޭ ހިސާބައް ދިޔައީ ލަދު ހަޔާތުގެ ކަންފުޅެއް ހުއްޓަސް ވަޤްތުން އިސްތިއުފާ ދޭނެ


Laal singh chaddhage shooting turkey gai – Iru\nލާލް ސިންގ ޗައްޑާގެ ޝޫޓިގް ތުރުކީގައި\nއިންޑިއާގެ ސްޕަސްޓާ އާމިރް ހާން ގެ ލާލް ސިންގ ޗައްޑާ ގެ ބަކީ ޝޫޓިން އޮންނާނީ ޓާކީ ގައި ކަމަށް އިންޑިއާގެ ކަލްޗާ އެންޑް ޓުއަރިޒަމް މިނިސްޓްރީއިން ބުނެފިއެވެ.\nމިނިސްޓްރީން ނެރުނު ނޫސްބަޔާނެއްގައި 1994ގައި ނެރުނު ޔޫއެސް ކޮމެޑީ ޑްރާމާ ފޮރެސްޓް ގަމްގެ އަސްލަކަށް ބަލައިގެން ހަދާ މި ފިލްމުގެ ބާކީބައި ތުރުކީގައި ޝޫޓް ކުރުމުގެ ސަަބަބަކީ ކޮރޯނާގެ ސަބަބުން އިންޑީއާގައި އެފިލްމުގެ ބާކީ ބައި ޝޫޓް ކުރެވެން ނެތުމެވެ.\nއާމިރް ހާން ތުރުކީ އަށް މި ފަހުން ކުރި ދަތުރު ތަކުގައި އެ ގައުމުގެ ފިލްމް އިންޑަސްޓްރީގެ ޓެކްނިކަލް އިންފްރާސްޓްރަކްޗާ، ފެސިލިޓީސް އަދި ވޯކް ފޯސް ކެޕެސިޓީ ފެނިފައި ލާލް ސިންގ ޗައްޑާ ތުރުކީގައި ޝޫޓް ކުރަން ނިންމީއެވެ.\nމި މަހު ފަހު ކޮޅު އަމީރް އަދި ކްރޫ އެ ގައުމުގެ މިނިސްޓްރީގެ ސަޕޯޓް އާއި އެކު ފިލްމުގެ ޝޫޓިންގ ފެށުމަށް ތުރުކީއަށް ދާނެ ކަމަށް ވެސް އެ ބަޔާނުގައި ބުނެފައި ވެއެވެ. 40 ދުވަހަށް ދިގުދެމިގެންދާ މި ފިލްމުގެ ޝޫޓިންގ ފަށަނީ އޮކްޓޯބަރު މަހުއެވެ.\nމި ފިލްމުގައި އާމިރު ހާން އާއި އެކު ފެނިގެން ދާނީ ކަރީނާ ކަޕޫރެއެެވެ.


Harbor area ge cafe thah huskuran3dhuvas dheefi - vNews.mv\nހާބަރު ސަރަހައްދުގެ ކެފޭތައް ހުސްކުރަން ތިން ދުވަސް ދީފި\n25 April 2016, 22:38\nމާލޭގެ ހުޅަނގު ދެކުނު ހާބަރު ސަަރަހައްދުގައި މިހާރު ހިންގަމުންދާ ކެފޭތައް ހުސްކުރަން ހައުސިން މިނިސްޓްރީން އަނެއްކާ ވެސް އަންގައިފި އެވެ.\nމިފަހަރު ހާބަރު ކަނޑަތައް ހުސްކުރަން ދީފައިވަނީ ތިން ދުވަހެވެ. މީގެ ކުރިން މިދިޔަ ފެބްރުއަރީ މަހުގެ ފުރަތަމަ ހަފްތާގެ ތެރޭގައި ވެސް މިތަންތަން ހުސްކުރަން ހާބަރު ސަރަހައްދުގައި ހިންގާ ކަޑަތަކުގެ ވެރިންނަށް އެއްްމަސް ދުވަހުގެ ނޯޓިސް އެއްވެސް ދީފައިވެ އެވެ.\nހައުސިން މިނިސްޓްރީން މިއަދު ކުރި އިއުލާނެއްގައި ބުނެފައިވަނީ މިއަދު ހަވީރު 4:00 އިން ފެށިގެން 72 ގަޑިއިރު ނުވަތަ ތިން ދުވަހުގެ ތެރޭގައި ކަޑަތައް ހުސްކުރަން ޖެހޭނެ ކަމަށެވެ.\nހައުސިން މިނިސްޓަރު ޑރ. މުހައްމަދު މުއިއްޒު މީގެ ކުރިން ވިދާޅުވީ ކަޑަތައް ހުސްކުރުމަށް ނޯޓިސް ނެރުނީ އެ ސަރަހައްދުގައި ޒަމާނީ ފެންވަރަށް ފުޑްކޯޓުތަކެއް ހެދުމަށް ސްޓޭޓް ޓްރޭޑިން އޯގަނައިޒޭޝަން (އެސްޓިއޯ)އާއެކު މިދިޔަ ޖެނުއަރީ މަހު ވެފައިވާ އެއްބަސްވުމާއި އެއްގޮތަށް އެކުންފުނިން މަސައްކަތް ފެށުމަށް ކަމުގަ އެވެ.\nމި އެއްބަސްވުމުގައިވާ ގޮތުން އެސްޓީއޯއިން ހުޅަނގު ދެކުނު ހާބަރު ސަރަހައްދުގައި ޒަމާނީ ފުޑްކޯޓްތަކަކާއި، ޕާކިން ޒޯންތަކަކާއި، ދެ ފާހާނާބަރި ހަދާ ގޮތަށް ވަނީ ހަމަޖެހިފަ އެވެ.\nމިނިސްޓަރު މުއިއްޒު ވިދާޅުވީ މިސަރަހައްދު އެސްޓީއޯ އިން ތަރައްގީކުރާނީ މިހާރު މިސަަރަހައްދުގައި ހަދާފައިވާ ޕާކާވެސް ގުޅޭގޮތަށް މިސަރަހައްދުގެ މުޅި މަންޒަރު ބަދަލުވެގެންދާ ގޮތަށް ވަރަށް ހިތްގައިމު ކޮށް ކަަމުގައި އެވެ. އަދި މިސަރަހައްދު ތަރައްގީވެ ނިމުމުން ކެއިންބުއިމުގެ ހިދުމަތް ދިނުމަށް 25 ނޫނީ 27 ސްޓޯލް ހެދިފައި ހުންނާނެ ކަން ފާހަގަކުރައްވަމުން މިނިސްޓަރު ވިދާޅުވީ ފުޑްކޯޓް ތަރައްގީކުރާނީ ކޮންމެ ތަނަކަށް ވެސް ދެ ފަރާތުން މީހުންނަށް ވަދެވޭ ގޮތަށް، އަދި އިށީދެ ތިބުމަށް ބޮޑު ސަރަހައްދެއްވެސް އޮންނަ ގޮތަށް ކަމުގައި އެވެ.\nއެސްޓީއޯގެ މެނޭޖިން ޑިރެކްޓަރު އަހްމަދު ޝަހީރު މީގެ ކުރިން ވިދާޅުވީ މިސަރަހައްދުގެ ފުޑްކޯޓްތައް ތަރައްގީކުރުމުގެ މަސައްކަތް ގިނަވެގެން ހަމަސް ދުވަހުގެ ތެރޭގައި ނިންމާލެވޭނެ ކަމަށެވެ. އަދި މިސަރަހައްދުގެ ފުޑްކޯޓްތައް ކުއްޔަށް ދޭނެ އުސޫލު ފަހުން ހާމަކުރާނެ ކަމަށާއި، ތަރައްގީކުރުމުގެ މަސައްކަތް ކުރިއަަށް ގެންދާނީ އާންމުންނަށް ދަތި ނުވާ ގޮތަށް ދެ ފިޔަވައްސަށް ބަހާލައިގެން ކަމުގައި އެވެ.


ބޭވަފާތެރި ނުވަމޭ ޔާރާއޭ..(16 ވަނަ ބައި) – Esfiya\nބޭވަފާތެރި ނުވަމޭ ޔާރާއޭ..(16 ވަނަ ބައި)\nއީނާޝް ފަހަތަށް ބަލައިލި އިރު ހުރީ ސާއިމްއެވެ. އޭރު އީނާޝްގެ ލޮލުގައި ބަބުޅަމުން ދިޔަ ކަރުނަތަށް ސާއިމްއަށް ފެނިއްޖެއެވެ. ” އީނޫ. ކިތައް ދުވަސް ވަންދެން ތިގޮތަށް އެދެމީހުން އުޅޭނެހާ ގޮތެއް އުޅޭ އިރުވެސް ބަލަހައްޓައިގެން ހުންނާނީ؟” ސާއިމް އަހައިލިއެވެ. ” އީނާޝް ހަމައެކަނި އިސްޖަހައިލައިގެން ހުރީއެވެ. އޭނާ ބުނާނީވެސް ކީކޭ ހެއްޔެވެ؟ ” އީނޫ. އަހަރެން ބުނީމެއްނު އަހަރެން އީނޫއަށް އީނޫގެ ލޯބި ހޯދައިދޭނަމޭ. އެކަމް އެކަން ކާމިޔާބު ވާނީ އީނޫގެ ވެސް ހިތްވަރުން. ގޮސް އުނޫޝް ކައިރީ ބުނޭ ލޯބި ވާވަރު. މީގެ 8 އަހަރު ކުރިން ވަކިވި ސަބަބުވެސް ބުނޭ. އެވަރު ވާނެތަ؟ ” ސާއިމް އަހައިލިއެވެ. ނާޝް ބޯޖަހައިލަމުން އާނއެކޭ ބުނީ އުނޫޝް ދެކެ ވާ ލޯއްބެއްގެ ސަބަބުންނެވެ. އެލޯއްބަށް ފެން ބޮވައިގެންފައި ވާލެއް ބޮޑު ކަމުންނެވެ. ނަމަވެސް ސާއިމްގެ ހިތުގައި ދެސުވާލެއް އުފެދުނެވެ. ނާޝްއަށް އުނޫޝް ކައިރީ ހުރިހާ ވާހަކައެއް ބުނަން ކެރޭނެ ހެއްޔެވެ؟ އަދި އުނޫޝްވެސް ގަބޫލް ކުރާނެ ހެއްޔެވެ؟\n” މިރޭގަ އުނޫ ކައިރީ ބުނަން ކެރޭނެތަ؟” ތުންފިއްތައިލައިގެން ހުރި އީނާޝްގެ މޫނަށް ބަލައިލަމުން ސާއިމް އަހައިލިއެވެ. ނާޝް ބަލައިލީ ނަޝާޔާގެ ގައިގާ ތަތްވެގެން ހުރި އުނޫޝްއާއި ދިމާލަށެވެ. އެހިނދު އޭނާޔަށް ބޯ ހޫރުވައިލެވުނީ ނޫނެކޭ ބުނުމުގެ ގޮތުންނެވެ. ” ކަމް އޯން އީނޫ. ތިހާ ހިތްވަރު ދެރަވެގެން ކިހިނެއްތަ ކަމަކާ ކުރިމަތި ލާނީ. ” ސާއިމް ބެލީ އީނާޝްއަށް ހިތްވަރު ދެވޭތޯއެވެ. ” އާން ސާއިމް. އަހަރެންވެސް ބޭނުން އުނޫގެ މީހަކަށްވާން. އެކަމް އަހަރެން ބިރު ގަންނަނީ. ބިރު ގަންނަނީ އުނޫ ގަބޫލެއް ނުކުރާނެޔޭ ހިތައި. ” އިސްޖަހައިލައިގެން ހުރެ އީނާޝް ބުންޏެވެ. ” އެކަމް ސާއިމް ހާސް ކަނޑައިލާ. އަހަރެން އުނޫއަށް ހުރިހާ އެއްޗެއް ކިޔައިދޭނަން. އަންނަ ހުކުރު ދުވަހު. ” ކުޑަކުޑަ އުންމީދަކާއި އެކު އީނާޝް ބުންޏެވެ. ސާއިމްވެސް ބޯ ޖަހައިލިއެވެ.\nހިރިގަލުން ރާނާފައިވާ ގެއެކެވެ. އެއްވެސް އަލިކަމެއް ނެތަސް ފުޅި ބައްތީގެ އަލިން ފުދެއެވެ. ކިތަންމެ ބައު ގެޔަކަސް މުޅި ގެވަނީ އުފާވެރިކަމުން ފުރާލެވިފައެވެ. ކުޑަ ކުޑަ ދެ ތުއްތު ފުރާނައިގެ ހުނުމުގެ އަޑުންނެވެ. އެދެކުދިން ކުޅެލައި މަޖާކޮށް އުޅެމުން ދިޔައެވެ. އިންސާނުން ދުނިޔޭގައި ހުރުމުގެ އުފަލަކީ ފައިސާއާއި މުދާ ނޫންކަން އެގެއިން ހާމަ ކޮށްދެއެވެ. މަންޒަރު ބަލަން ހެވިފައި ތިބި ދެމަފިރިންގެ ހިނިތުންވުމުންނެވެ. ނަމަވެސް ކުއްލިއަކަށް މަންޒަރު ފުސްވާން ފެށިއެވެ. އެގެޔަށް އިތުރު ބައެއް ވަނެވެ. ގޭގެ އުފާވެރިކަން އެހެން ބަޔަކު އައިސް ފޭރިގަންނަން ފެށިއެވެ. މައުސޫމް ދެކުދިންގެ ހުނުމުގެ އަޑު ރުއިމުގެ އަޑަށް ބަދަލްވާން ފެށިއެވެ. އިސާހިތަކު އެއްކުއްޖެއް މަންމަގެ ފުރަގަހަށް އަދި އަނެއް ކުއްޖާ ބައްޕަގެ ފުރަގަހަށް ވަދެ ނިވާވެލިއެވެ. ބައްޕައާއި މަންމަ އެކުދިންގެ ބޮލުގައި ފިރުމައިލާ އެއްވެސް ކަމެއް ނުވާނޭ ނުރޯށޭ ބުނެ ހިތްވަރު ދޭން ފެށިއެވެ. އަދި އޮޅުލައި ބައްދައި ހަދަން ފެށީ އެކަކުވެސް ވަކި ނުވާނެކަމުގައި އަޒުމް ކަނޑަ އަޅަމުންނެވެ. ނަމަވެސް ސުކުންތަކަށް ވުރެ ސިކުންތެއް އެމައުސޫމް ކުދިންގެ ރުއިމުގެ އަޑު ބާރުވާން ފެށިއެވެ. އެމީހުން މަންމައާއި ބައްޕައާ ދެމީހުންނާއި ކޮންމެސް ވާހަކަ ދައްކައި ބިރު ދައްކަން ފެށިއެވެ. ދައްކާ ވާހަކައެއް އެއްގޮތަކަށްވެސް ސާފެއް ނުވެއެވެ. ހީވަނީ އެމީހުން ކޮންމެސް ކަމަކަށް މަޖްބޫރް ކުރުވަނީ ހެންނެވެ. އަދި މަންމަ އެއްބަސްނުވެ ދެކޮޅު ހަދަނީހެންނެވެ. ގެޔަށް ވަދެގެން އައި މީހުންގެ ގާތަށް ރުޅި އައެވެ. އަދި އަތުގައި އޮތް ބަނޑި ޖަހައިލީ ކާކާއި ދިމާލަށް ކަމެއް ނޭނގެއެވެ.\nއިވިގެން ދިޔައީ ހަމައެކަނި އެއަޑެވެ.\nނިދިފައި އޮތް ލާމިއު އާއި އީލާމްއަށް ހޭލެވުނީ އެއްފަހަރާއެވެ. ދެމީހުންވެސް އޮތީ ދަލުން ޗަސްތެޅިގެންނެވެ. މައިނޭވާވެސް ލެވެއެވެ. ” ނޫން” ދެމީހުންގެ ދުލުންވެސް ނިކުތީ އެއް ބަހެކެވެ. ހީވަނީ ދެމީހުންނަށްވެސް އެއްހުވަފެނެއް ފެނުނީ ހެންނެވެ. ލާމިއު މޭމަތީގައި އަތްއަޅާ ފުން ނޭވައެއް ފަޒާގެ ތެރެއަށް ދޫކޮށްލީ ހުވަފެނެއް ކަން ޔަގީން ވުމުންނެވެ. އީލާމްވެސް ހަމައެފަދައިން ކަންތައް ކުރިއެވެ. ” ކިހިނެއްވީ؟ މިޔޮއް ހެނދުނާ ހަޅޭއްލަވަނީ؟ ރޭގަ އަހަރެންނަށް ހަނދާން ނެތިގެން ކަލޭގެ އަނގަ މަތީ ފޮތިކޮޅު ނޭޅުނީމަ ދޯ މަފޮނިވެގެން މީހަކު އަންނާނެކަމަށް ތިފެލެނީ؟ ” ނުވާ ކަމަކަށް ހަދަމުން އީލާމް އަހައިލިއެވެ. ލާމިއު އެކަށްޗެކޭވެސް ނުބުނެއެވެ. ބުނުމުގެ ބޭނުމެއްވެސް ނެތޭ އޭނާގެ ހިތް ބުންޏެވެ.\n” ތިޔެއް ނޫނޭ. މިއަދު ހުކުރު ދުވަސް ދޯ. ކިޔާން ބުނި މިހަފްތާ ހުކުރު ދުވަހު ހުކުރުކުރަން ކަލޭ އަހަރެމެން ރަށަށް ގެންދާނެ ކަމެއް ނެތޯ. މިހާރު ކަލޭ ފެނުނަސް މީހަކަށް ވަކި ކުރާކަށް ނޭނގޭނެޔޯ. ” ކުޑަކޮށް ލޯއުނގުޅަމުން އީލާމް ބުންޏެވެ. ” އަހަރެން ހިތަށް އަރާ ކަލޭމެން އަހަރެން ލައްވާ ހުސްއެކަނި ހުކުރު ނަމާދު ކުރުވަނީ ކީއްވެ ބާއޭ. ކަލޭމެންނަށް ފާފަ ލިބެތީތަ؟ ފާފަ ލިބެނީ ހުސްއެކަނި ހުކުރު ނަމާދު ނުކުރީމަތަ؟ އެހެން އެއްވެސް ނަމާދެއް ކުރިޔަކަ ނުމެއް ދޭ. އަޖާބެއް.” ވިސްނާލަމުން ލާމިއު ބުންޏެވެ. ” ކަލޭމާ އަނގަ ގަދަ ނުކުރޭ އިނގޭ. މިހާރުވެސް ތިއުޅެނީ މީހަކު އާދޭ ތޯ ދޯ. ވަޓް އެވާ ކަލޭއަށް މިއަދު ފަހުމާމެންގެ ގެޔަށްވެސް ދާން ޖެހޭ ދޯ. ކަލޭގެ އަނގަ ގަދަކަމުން ކީއްތަ ކުރާނީ؟ ” ލާމިއުގެ އަނގަ މަތީ ފޮތި ކޮޅު އަޅައިލަމުން އީލާމް ކިޔަމުން ދިޔައެވެ. ލާމިއުއަށް އެއްޗެއް ހަނދާންވިއެވެ. އޭނާ މިރޭ ފަހުމާމެން ގެޔަށް ދާން ޖެހޭ ކަމެވެ. އަދި ފަހުމަމެންގެޔަށް ދިއުމުން ކަންތައް ވާނެ ގޮތް ހިތަށް އަރުވައިލެވުނީ ފުން ނޭވައެއް ލަމުންނެވެ.\n” ސާމް. އަހަރެން ލޯބިވަނީ އުނޫދެކެއެއް ނޫން. ހަމައެކަނި ސާމް ދެކެ. އަސްލުވެސް ވަރަށް ލޯބިވޭ. ސާއިމް ފެނުނީމަ.. އުފް އައި ޑޯން ނޯ ވަޓް ހެޕެންސް ޓު މީ. އަހަންނަށް ހީވޭ ސާމްވެސް އަހަރެންދެކެ ލޯބިވާހެން. އެނގޭތަ؟ އަހަރެން މިހާރު ބޭނުމެއް ނޫން އުނޫއެއް. އައި ޑޯންޓް ފީލް އެނީތިންގ ފޯރ ހިމް ބަޓް ފޯރ ޔޫ. އަހަރެން ވަރަށް ވަރަށް ވަރަށް ލޯބިވޭ. އަހަންނަށް އެނގޭ އަހަރެން މިއުޅެނީ އުނޫއާ ކައިވެނި ކުރަންކަން. އެންޑް ޕްލަސް އުނޫ ލޯބިވަނީވެސް އެހެން މީހެއް ދެކެ. އަހަރެން އުނޫގެ ލޯބި އޭނާއާއި ދުރު ކުރީ. އަނެއްކާ އަހަރެން ސާމް ދެކެ ލޯބިވަންޏާ ހިޔެއް ނުވޭ ބައްޕަމެން ގަބޫލް ނުވާންހެނެއް. ބައި ދަ ވޭ އޯކޭތަ އަހަރެން ސާމް ކިޔަސް. ” ލޯގަނޑު ކުރިމަތީގައި ހުއްޓިލައިގެން ހުރެ ނަޝާޔާ ދިޔައީ ސާއިމްއަށް އޭނާގެ އިހްސާސްތައް ބަޔާން ކުރުމަށްޓަކައި ތައްޔާރު ވަމުންނެވެ. ނަޝާޔާ ހީވަނީ މިއަދު މޮޔައެއްހެންނެވެ. އުމުރުން ފުރަތަމަ ފަހަރު މީހެއްދެކެ ލޯބިވެ އެމީހެއްގެ ކުރިމަތީގައި އަމިއްލަ އިހްސާސްތައް ބަންޑުން ކޮށްލާއިރު ތައްޔާރުނުވެ ކުރާކަށް އެކަކުވެސް ބޭނުމެއް ނުވާނެ ނޫން ހެއްޔެވެ؟\n” އުނޫ. އަހަރެން ވާހަކައެއް ބުނަންތަ؟ އަހަރެން އެދުވަހު ކަންތައް ކުރީ ރަނގަޅަކަށް ނޫންކަން އަހަންނަށްވެސް އެނގޭ. އެނގޭތަ؟ އަހަރެން އުނޫއަށް ދޮގު ހެދީ. އަސްލު އަހަރެން ވަރަށް ލޯބިވެޔޭ އުނޫދެކެ. އެކަމް އޭގެ ފަހަތުގަ ވަނީ އެތައް މަޖްބޫރީއެއް.. އެންޑް ދެން އުނޫއަށް ހުރިހާ އެއްޗެއް ކިޔާ ދޭނީ.. ރައިޓް ސާއިމް؟ ” ލޯގަނޑުގެ ކުރިމަތީގައި ހުރި އީނާޝްގެ ފުރަގަހުގައި ހުރި ސާއިމްއާއި ދިމާލަށް ބަލައިލަމުން އީނާޝް އަހައިލިއެވެ. ސާއިމްވެސް ބޯޖަހައިލީ ލޮލުން ވެއްޓުނު ކަރުނަ ތިކި ފޮހެލަމުންނެވެ. އަދި ޕްލާސްޓިކް ހިނިތުންވުމެއް މޫނުގައި ކުރަހާލިއެވެ. ” ސާއިމް ވަޓް؟ މިއަދުވެސް ރޮނީތަ؟ ދެން ރޯންވީ ދުވަސްތައް ފާއިތުވެގެން ދިޔައީއޭ. ދެން އޯލް ވިލް ބީ ސޯ ހެޕީއޭ. އަހަރެންނަށް އުނޫ ލިބުނީމަ..” އީނާޝްއަށް ވާހަކަ ފުރިހަމަ ނުކޮށް މަޑުޖެހިލެވުނީ ސާއިމް ބުނެލި އެއްޗަކުންނެވެ. “އުނޫ ލިބުނީމަ އަހަރެންނާ ވަރަށް ދުރަށް ދާން ދޯ ތިއުޅެނީ.”\n” ސާއިމް. އަމް ސޮރީ. ” އިސްޖަހައިލަމުން އީނާޝް ބުންޏެވެ. ހަގީގަތުގައި އޭނާއަށް އެހެން ބުނެލެވުނީ އުފަލުން ގޮހެވެ. ” އިޓްސް އޯކޭޔޭ. އަހަރެންނަށްވެސް ޖެހޭތަ ދޯ ރޯން. އީނޫ އުފަލުގަ ހުރެއްޖިއްޔާ އަހަރެންވެސް ހުންނާނީ އުފަލުގައޭ. އަހަރެންނަށްވެސް ރަނގަޅީ އީނޫއަށް އީނޫގެ ލަވް ލިބުމޭ. ޑޯންޓް ވޮރީ. އިންޝާ ﷲ މިއަދު އެތައް އަހަރަކަށްފަހު އީނޫގެ ދިރިއުޅުން ބާޖަވެރިވާނެ.” އީނާޝްއަށް ހިތްވަރު ދެމުން ސާއިމް ބުންޏެވެ. އީނާޝްވެސް ތެންކްސްއޭ ބުނީ ސާއިމްގެ އިހްސާސްތަކަށް ވިސްނާފައެވެ.\nއީނާޝްވެސް މެންދުރު ކެއުމަށްފަހު ފަހުމާމެންގެޔަށް ދިޔައީ ކައްކަން އެހީތެރި ވެދިނުމަށްޓަކައެވެ. އޭރު ސްޕެކެޓީ ހަދާނީ އޭނާއޭ ހިތަށް އަރަމުން ދިޔައީ އުނޫޝްއަށް އެންމެ ކަމުދާ އެއްޗަކީ ސްޕެކެޓީ ކަމުގައި ވާތީއެވެ. ނަޝާޔާވެސް އެދުވަހު އުމުރުން ފުރަތަމަ ފަހަރަށް ކައްކަން މަސައްކަތް ފެށިއެވެ. ގިނަކަންތައް ކުރަން ނޭނގުނަސް ކޮންމެސް ވަރަކަށް އަތްގާތް ކޮށްދިނުމަށްށެވެ. ހަމަ އެންމެ ސަބަބަކާއި ހެދިއެވެ. މިއަދަކީ އޭނަޔަށްޓަކައި ހާއްސަ ދުވަހަކަށް ވާތީއެވެ. އޭރު އެތުންފަތް މަތިން ހިނިތުންވުން ފިލައި ނުދެއެވެ. އީނާޝްވެސް ހަމަ އެފަދައެވެ. އޭނާވެސް އުފަލުން ގޮސް އުޅެވޭ ގޮތްވެސް ނޭނގެއެވެ.\nއެންމެ ފުރިހަމަ ގޮތުގައި ކެއުން ހަމަ ޖެހުނެވެ. މުޅި އާއިލާއަށް ދައުވަތު ދެވުމުން އަމީނާމެންވެސް އައެވެ. ފަހީމާގެ އެއްބަނޑު މީހުންނާއި އެމީހުންގެ ދަރިންވެސް އައެވެ. އަދި ނުވިތާކަށް ނަޝީދުގެ އެކުވެރިއެއް ހުރިއްޔާ އެމީހަކުވެސް އައެވެ. ދެފަރާތު އާއިލާގެ ހުރިހާ އެންމެންނަށް ދައުވަތު ދީގެން މިފަދަ ބޮޑު ކެއުމެއް ބޭއްވުމުގެ އެއްވެސް މަގްސަދެއް ނަޝީދު ނޫން އެހެން މީހަކަށް ނޭނގެއެވެ. އަދި މުޅި ގެ ޒީނަތްތެރި ކޮށް ސިޓިން ރޫމްގައި ކުޑަކޮށް އުސްކޮށް ހުންނަ ތަންކޮޅެއް ޒީނަތްތެރިކޮށް ފައިވާ އިރު ހީވަނީ ސްޓޭޖެއް ހެންނެވެ. އަދި މޭޒުތަކެއް ދޮށުގައި ބައިވަރު ގޮނޑިތަކެއް އެސްޓޭޖާއިވީ ފަޅީއަށް ބަހައްޓާފައިވުމުން ހީވަނީ ޝޯވ އެއް ބާއްވަން އުޅޭ ހެންނެވެ. މުޅި މާހައުލުވެސްވަނީ ފަނޑު ފަނޑު ލައިޓްތަކަކުން ދިއްލިފައެވެ. ކައިވެނީގެ ހަފްލާއަކާވެސް ވައްތަރެވެ.\n” އަޅޭ ނަޝީދު ތިއުޅެނީ ކިހިނެއް ވެގެންތަ؟ ކެއުމެއް ބާއްވާންށޯ ކިޔާފަ ތިއުޅެނީ ޕާޓީއެއް ބާއްވާންތަ؟ ” ތައްޔާރުކުރެވިފައިވާ މާހައުލަށް ނަޒަރު ހިންގަމުން ފަހީމާ އަހައިލިއެވެ. ” ދެން މަޑުން ހުރެބަލަ. ސަޕްރައިޒެއް ދޭންށޭ މިއުޅެނީ. ” ކުޑަކޮށް ހީލަމުން ނަޝީދު ބުނީ ހަމައެކަނި މިހެންނެވެ. އޭރު ނަޝީދު ދައުވަތު އެރުވި ގަޑިއަކީ 8:30 ކަމުން މީހުންތައް ވަންނަން ފަށައިފިއެވެ. ލާމިއުއާއި ކިޔާންވެސް އައިސްވަނެވެ. ” ޝާން. ޝުކުރިއްޔާ އިނގޭ އަހަރެން ދިން ދައުވަތަކަށް އައިސް ދިނީމަ. ދޭ ކާ އެއްޗެހި ހިފައިގެން މިތަނުން ގޮނޑިއަކު އިށީނދެލަން. އަހަރެން ބޭނުން ކިޔާންއާ ކުޑަ ވާހަކައެއް ދައްކާލަން. އޯކޭތަ އެގޮތް. ” ދޮރުން ވަދެގެން އައި ކިޔާންއާއި ލާމިއު ފެނުމާއިއެކު ނަޝީދު ބުންޏެވެ. ” އާން އޯކޭ ވާނެ.” ކިޔާން ބުންޏެވެ. ކިޔާން ކުޑަކޮށް ޖެހިލުން ވިއެވެ. ލާމިއު އެކަނި ފޮނުވާލަން ޖެހޭތީއެވެ. އޭނާއެއް ކުޑަކޮށްވެސް ލާމިއުއަކަށް އިތުބާރެއް ނުކުރެއެވެ. ލާމިއުއަކީ ނުލާހިކު ބޯ ބޮޑު މީހެކެވެ. ކޮންމެ ކަމެއްވެސް ކޮށްފާނެއެވެ. ނަމަވެސް ނަޝިދުގެ ކުރިމަތީގައި މިނޫން ގޮތެއް ނޯންނާނެކަން އޭނާއަށް އެނގެއެވެ. ލާމިއު ފުރުސަތުގެ ބޭނުން ހިފައިލިއެވެ. އަދި ސިއްރު ސިއްރުން ފަހުމާގެ ކޮޓަރިއަށް ވަނެވެ.\nއޭރު އެނދުގެ ބެޑްޝީޓަށް ނަޒަރު ހިންގައިގެން ފަހުމާ ހުރީ ހިޔާލަކަށް ގެއްލިފައެވެ. ލޮލުން އެންމެ ކަރުނައެއްވެސް ނުބާލައި އިންއިރު ހީވަނީ ނުރޯން ހުވާ ކޮށްގެން ހުރިހެންނެވެ. ލާމިއު މަޑުމަޑުން ދޮރުލައްޕާލައި ފަހުމާގެ ކައިރީގައި އެނދުގައި އިށީނދެލިއެވެ. އަދި އިސްޖަހައިލައިގެން ހުރި ފަހުމާގެ ނިތްކުރިމައްޗަށް ވެއްޓިފައިވާ އިސްތަށިކޮޅު ރީތިކޮށްލީ އެމައުސޫމް މޫނަށް ބަލަހައްޓައިގެން ހުރެއެވެ. ” ލޮލަށް އިސްތަށި ވެއްޓުނީމަ ތަދެއް ނުވޭތަ.” ލާމިއު ބުނި އެއްޗަކުން ފަހުމާއަށް އިސްއުފުލާލެވުނެވެ. އޭނާއަށް އެއަޑެއް އޮޅުވައެއް ނުލެވޭނެއެވެ. އެއީ ލާމިއުގެ އަޑެވެ. ފަހުމާއަށް ލާމިއުގެ ލޮލަށް ބަލަހައްޓައިގެން ހުރެވުނީ އެއްޗެއް ދިރާސާ ކުރާ ފަދައިންނެވެ. އާނއެކެވެ. އެއީ ލާމިއުގެ މަޑު މުށިކުލައިގެ ކަޅިއެވެ. އޭނާޔަށްވެސް އެވަރު އެނގެއެވެ.\nކުރެހިގެންވާ އަޑަކުން ފަހުމާއަށް ބުނެވެނެވެ. ލާމިއުވެސް ބޯޖަހައިލަމުން އާނއެކޭ ބުނުމުން ފަހުމާއަށް ބާރަކަށް ލާމިއުގެ ގައިގާ އޮޅުލައި ގަނެވުނުއިރު އެދެލޮލުން ކަރުނަ އޮހޮރެން ފެށިއެވެ. ލާމިއުވެސް ބާރަކަށް ފަހުމާގެ ގައިގާ އަތް ވަށައިލީ ލޯ މަރާލައި ލުއި ހިނިތުންވުމެއް ތުންފަތުގައި ވެރިކުރަމުންނެވެ.\nގޭގައި ހައްދާފައިވާ “އޮފިއެލޭ” ގަހެއްގެ ދޮށުގައި އުނޫޝްއަށް އިންތިޒާރު ކޮށްގެން ނާޝް ހުއްޓެވެ. އޭރު ސާއިމް ވީ އުނޫޝް ބަލައި ގޮހެވެ. އީނާޝް ހުރީ ވަރަށް ހިތްހަމަ ޖެހިފައެވެ. އޭނާގެ ހިތުގައި އުފެދިފައިވާ ކުޑަކުޑަ އުންމީދީ ހުޅުކޮޅުގެ ސަބަބުންނެވެ. ” އެތާ އެބަ ހުރި ކޮންމެސް މީހަކު އިންތިޒާރުގަ.” ނާޝް މަޑުކޮށްގެން ހުރި ގަހާއި ދިމާލަށް އިނގިލި ދިއްކުރަމުން އުނޫޝް އާއި ދިމާލަށް ސާއިމް ބުންޏެވެ. އުނޫޝްވެސް އިތުރު ސުވާލެއް ނުކޮށް ގަހާއި ދިމާލަށް ހިނގައިގަތެވެ.\n” ކާކު؟ ” ފުރަގަހަށް ހުރި ނާޝްއާއި ދިމާލަށް އުނޫޝް އަހައިލިއެވެ. އޭނާއަށް އޭރު އެއީ ނާޝްކަން އެނގެއެވެ. ނާޝްގެ ހިތް ފިނިވެގެން ގޮސް ގަނޑުކޮޅަކަށް ވެއްޖެއެވެ. ” އީނާޝް.” އުނޫޝްއާއި ދިމާލަށް އެނބުރިލަމުން ނާޝް ޖަވާބު ދިނެވެ. ” ކީއްކުރަން އަހަރެންނާ ބައްދަލް ކުރަނީ؟” ފަރުވާ ކުޑަ ގޮތަކަށް އުނޫޝް މިހެން ބުނެލުމުން ނާޝްގެ ހިތްވަރު އެލެން ފެށިއެވެ. ހިތުގައި އުފެދިފައިވާ ކުޑަކުޑަ އުންމީދު ފަނޑުވާން ފެށިއެވެ. ” އަހަރެން ކުޑަ ވާހަކައެއް ބުނަން. އުނޫ އަމް ސޮރީ ފޯ އޯލް ވަޓް ހެޕެންޑް ބިފޯ 8 އިޔާސް. ” ނާޝް ވާހަކަ ފަށަން މަސައްކަތް ކުރިއެވެ. ” އަހަންނަށް ހީވަނީ އެކަމާ ބެހޭގޮތުން ނާޝް ދައްކަން ޖެހޭ އެއްވެސް އެއްޗެއް ނޯންނާނެހެން. ” އުނޫޝްގެ ފަރުވާކުޑަ ބަސްތައް ނާޝްއަކަށް ހަޖަމެއް ނުވިއެވެ. ނަމަވެސް އަދި ހިތްވަރު އެލުވާލާކަށް އޭނާ ބޭނުމެއް ނޫނެވެ. ” އުނޫ އައި ލައިޑް ޓު ޔޫ. އަހަރެން އޭރުވެސް އަދި މިހާރުވެސް އުނޫދެކެ ވަރަށް ލޯބިވޭ. އެކަމް އަހަންނަށް މަޖުބޫރުވީ. އަމް ސޮރީ އުނޫ. އައި ލަވް ޔޫ ”\n” ޕްލީޒް. އަހަރެން ތިވާހަކަތައް އަޑުއަހަން ބީރު. ވީކަމެއް ވެނިމުނީ. އަހަރެން ބޭނުމެއް ނޫން މާޒި ހަނދާންކޮށް މުޅި އުމުރު ދުއްވާލާކަށް. ނާޝްމެން ކަހަލަ އަންހެން ކުދިން ހީއްކުރަނީ ކީކޭތަ؟ ފިރިހެން ކުދިންނަކީ ވަރަށް ހިތްހަރު ބައެއް. އެކަމްވެސް އަހަރެން ނާޝްއަށް މާފްކޮށްފިން. ” އުނޫޝް މާފްކުރިކަމަށް ބުނުމުން ނާޝްގެ ހިތްފުރުނު ފަދައެވެ. އޭނާގެ ތުންފަތް މަތީ ކުޅެލީ ވަރަށް އަގު ބޮޑު ހިނިތުންވުމެކެވެ.\n” އުނޫ އަހަންނަށް މަޖްބޫރް.. ” ނާޝް މަސައްކަތް ކުރީ އިތުރަށް އޮޅުން ފިލުވައި ދެވޭތޯއެވެ. ނަމަވެސް އެއަށްވުރެ ކުރިން އުނޫޝް ވާހަކަ ދައްކަން ފެށިއެވެ. ” ހެޔޮނުވާނެ. އާދޭސް ކޮށްފަ ބުނަން. އޭރުގަ ހިނގާ ދިޔަ ކަންތަކުގެ ވާހަކަ ނުދައްކާ. އަހަރެން ބޭނުމެއް ނޫން މާޒީގެ ސަބަބުން ދިރިއުޅުން ބަރުބާދް ވާކަށް. އަހަރެން މިހާރު މިއުޅެނީ ވަރަށް އުފަލުގަ. އަހަންނަށް އެނގޭ ތިކަހަލަ އަންހެނުންގެ ގޮތް. ދުވަހަކުވެސް އަހަންނަށް ލިބޭ އުފެލެއް ހަޖަމެއް ނުވޭދޯ. އެހެންވެގެންނެއްނު މަޖްބޫރޭ އަނެކެއްޗެކޭ ކިޔައިގެން އަހަރެންގެ ދިރިއުޅުމަށް ޒަހަރު ލާން ތިއުޅެނީ. އީނާޝްއަށް މީހުންނަށް ބޭވަފާތެރިވެ އެހެން މީހުން ފަހަތުން ދުވަން ފަސޭހަވިޔަސް އަހަންނަކަށް ފަސޭހައެއް ނޫން. އާން. އަހަރެން ގަބޫލްކުރަން އަހަންނަށް ލޯބިވެވެނީ ނާޝްދެކެކަން. އެކަމް ތީ އަހަރެންގެ ނާޝްއެއް ނޫން. ތީ އީނާޝް. އީނާޝްއަކަށް ދުވަހަކުވެސް އަހަރެންގެ ހިތުން ޖާގައެއް އަހަރެން ނުދެން. އަހަރެންގެ ހިތުގެ ރާނީއަކީ ނާޝް. އަހަރެން ނަޝާ އާ ކައިވެނި ކުރިޔަސް ނަޝާޔާއަށްވެސް ނާޝްގެ ދަރަޖައެއް ނުދެވޭނެ. އެކަމް އަހަރެން ބޭނުމީ ނަޝާޔާ އެކު އާ ހަޔާތެއް ފަށައި ރަނގަޅު ދިރިއުޅުމެއް އުޅެން. ސޯ ޑޯންޓް ޓްރައި ޓު ފަޔާ މައި ލައިފް. ގޯ އަވޭ. ” އުނޫޝް ހުރިހައި އެއްޗެއް ކީ އިރުވެސް ގިސްލަ ގިސްލައި ނާޝް ހުރީއެވެ. އޭނާއަށް އިތުރަށް އެންމެ ބަހެއް ބުނުމުގެ ހިތްވަރެއްވެސް ނުލިބުނެވެ. އުނޫޝްވެސް ދުވެފައި ގޭތެރެއަށް ވަނެވެ. އޭރު އޭނާގެ ދެލޯވެސް ކަރުނުން ދެމެއްޖެއެވެ. ކޮންމެހެނެއް ވިޔަސް ނާޝްގެ ގިސްލުމުގެ އަޑު އަހާކަށް އޭނާޔަކަށް ފަސޭހައެއް ނޫނެވެ. ނަމަވެސް ނާޝްއަކީ ބޭވަފާތެރިއެކެވެ. ބޭވަފާތެރިއަކަށްޓަކައި ކަރުނަ އަޅާކަށް އޭނާ ބޭނުމެއް ނޫނެވެ.\nEnjoy readin… Nd feel free2leave cmmntx… Hope u guys will lyk this prt 2….\nV salhi mi vaahaka. Keep it up ushaa.\nVv reethi. Aneh part kon irakun up vany. Kiyaa hithun keh vanihyeh nuun.\nThnkxx laimaan… keh kolla.. Insha allah I will try2up tomorow….\nVv reethi mipart aneh part ves avahaha up kohdhecey thank ushaa and keep it up\nYa i will try bxt Lai… Thank yuh…\nVarah reethi.ekam thankolheh kuru hen heevany.haadha lahunnney up thi kurany.when nxt part.stry is awesome.keep it up…???????\nHmm.. Mi prt thankolheh kurukoh lahun dw up v… Bt nxt prt avahah up veytho balaanan…. Thnkxxx..\nreethi… keep going ..☺\nThnkxx.. Kyp waitin…\nOh.. varah furihama mibai ves.. laamiu and eelaam eyee twins dho….\nLets c dw Aimsithu… Thank you…\nAlheyy unooshh hedhigoiyy….naash rohwaalyy pis pis heyowaany kihineh???\nUshyyy waiting for the next partt….so interested what will happen next..???\nAan dw… Unoosh vrh goas dw… Kyp waitin2know what happens de last…. Thnkxzz Seenu\nThis story keeiru alhugandah sifavi. Mi str varah vatharu alhugandu ge life aa hama mikahala goihthakeh dhimaavega hury. Kudakin thafaathu. Vvvv salhi I like it. USHEE keevvetha ehaa lahun thinehllee nxt prt dhigu kon avahah nehlachey. Waiting…\nYa nonni.. ushaayah internet nulibegen las v.. Bt Insha allah nxt prt avahah up vaane… Kyp readin.. Thnk yuh…\nVvvvvvvvv salhi ?? ekam unoosh ah evee kihineh naash kihaa sad vaane ?? and varah avahah 2nd part up kohlah chey ushaa. I❤ this story……….\nHmmm… totally agree with yuh,,, Asluvx unoosh vrh goas dw… Nxt prt insha allah tomorrow….\nAlhey naash kihaa dhera vaane… but story v nice… just waiting for next part….\nAsluvx dw Pinkish… Thnkxxx. Jxt kyp waitin…\nMi part vx v salhi. ..next part ge inthizaaruga\nTnkxxx… Inthizaaru kurey….\nVery nice……heekuran miah vuren dhiguvaane kamah dhennikunabai vx\nTnkxxx… Ya insha alah dhigu vaane…\nUshaa v salhi


Henbadhoo fenuge nizaamu gaaim kurumuge amalee masaikaiy fashaifi - One Online\nހެނބަދޫގެ ފެނުގެ ނިޒާމް ގާއިމްކުރުމުގެ އަމަލީ މަސައްކަތް ފެށުމަށް ބޭއްވި ރަސްމިއްޔާތުގެ ތެރެއިން-- ފޮޓޯ: އެމްޑަބްލިއުއެސްސީ\nހެނބަދޫގެ ފެނުގެ ނިޒާމު ގާއިމުކުރުމުގެ އަމަލީ މަސައްކަތް ފަށައިފި\nނ. ހެނބަދޫގެ ފެނުގެ ނިޒާމު ގާއިމުކުރުމުގެ އަމަލީ މަސައްކަތް ފަށައިފި އެވެ.\nމި މަޝްރޫއުގެ މަސައްކަތް ފަށާފައިވަނީ، ހެނބަދޫގައި މިއަދު ބޭއްވި ރަސްމިއްޔާތެއްގަ އެވެ. މި ރަސްމިއްޔާތުގައި އެމްޑަބްލިއުއެސްސީގެ މެނޭޖިން ޑިރެކްޓަރު ހަސަން ޝާހު އާއި ކެނދިކުޅުދޫ ދާއިރާގެ މަޖިލިސް މެންބަރު އަހުމަދު އީސާ އާއި ހެނބަދޫ ކައުންސިލްގެ ރައީސް އާދަމް ސަމީރު ވަނީ ބައިވެރިވެ ވަޑައިގެންފަ އެވެ. މި ރަސްމީޔާތުގައި އެމްޑަބްލިއުއެސްސީގެ މެނޭޖްމެންޓްގެ އިސް ބޭފުޅުން ވެސް ބައިވެރިވެވަޑައިގެންނެވި އެވެ.\nއެމްޑަބްލިއުއެސްސީން ބުނީ ފެނުގެ ނިޒާމު ގާއިމު ކުރުމުގެ މަސައްކަތަށް ބޭނުންވާ ހޮޅިއާއި އެހެނިހެން ތަކެތި ހެނބަދޫ އަށް ގެންގޮސްފައިވާ ކަމަށާއި މިހާރު ހޮޅި ވަޅުލުމުގެ މަސައްކަތް ކުރިއަށްދާ ކަމަށެވެ. އަދި ފެން ޕްލާންޓް ބެހެއްޓުމަށް އިމާރާތްކުރާ ފެސިލިޓީ ބިލްޑިންގެ މަސައްކަތްތައްވެސް މިހާރު ކުރަމުން އަންނަ ކަމަށް އެ ކުންފުނިން ބުނެއެވެ.\nމި މަޝްރޫއުގެ ދަށުން ހެނބަދޫގައި 4.83 ކިލޯ މީޓަރުގެ ދިގު ފެން ހޮޅީގެ މައި ނެޓްވޯކް ގާއިމު ކުރުމާއި އާރްއޯ ފެސިލިޓީ އިމާރާތް ކުރުމާއި، ފެން އުފެއްދުމަށްޓަކައި ދެ އާރްއޯ ޕްލާންޓް ބެހެއްޓުމާއި، ފެން ރައްކާކުރުމަށްޓަކައި ތިން ތާންގީ ބެހެއްޓުން ހިމެނޭ ކަމަށް އެމްޑަބްލިއުއެސްސީން ވަނީ ބުނެފަ އެވެ.\nމީގެ އިތުރުން، ގޭގޭގައި ފެންމީޓަރު ބަހައްޓައި، ފެނުގެ ކަނެކްޝަން ގުޅައިދީ، މި ގެތަކަށް ރައްކާތެރި ބޯފެން މި މަޝްރޫއުގެ ތެރެއިން ފޯރުކޮށްދޭނެ ކަމަށްވެސް އެކުންފުނިން ވަނީ ބުނެފަ އެވެ. އަދި މި މަޝްރޫއުގެ ދަށުން ފެނުގެ ނިޒާމް ހިންގާ ބެލެހެއްޓުމަށް ބޭނުންވާ ޖަނަރޭޓާ ސެޓް އަދި ފެން ތަހުލީލު ކުރުމަށް ބޭނުންވާ ސާމާނު ފޯރުކޮށްދިނުމަށް ހަމަޖެހިފައިވާ ކަމަށް އެކުންފުނިން ވަނީ ބުނެފަ އެވެ.\nހެނބަދޫގެ ފެނުގެ މަޝްރޫއަކީ 41.4 މިލިއަން ރުފިޔާގެ މަޝްރޫއެކެވެ. މި މަޝްރޫއުގެ މުއްދަތަކީ 15 މަސް ދުވަހެވެ. މި މިމަޝްރޫއުގެ މަސައްކަތް ނިމުމުން ހެނބަދޫ ރައްޔިތުންނަށް ރައްކާތެރި ސާފު ބޯފެނުގެ ނިޒާމެއް ލިބިގެންދާނެ ކަމަށް އެމްޑަބްލިއުއެސްސީން ވަނީ ބުނެފަ އެވެ.\nގުޅޭ ޓެގު އެމްޑަބްލިއުއެސްސީ ފެނާއި ނަރުދަމާ ނ. ހެނބަދޫ


Taiwan ge inthikhaabugai China aa dhekolhu fikurah kaamiyaabu | Mihaaru\nޓައިވާނުގެ އިންތިޚާބު ސައި ކާމިޔާބު ކުރެއްވީ 57 ޕަސެންޓް ވޯޓުން. --ފޮޓޯ:އީޕީއޭ\nޓައިވާނުގެ އިންތިޚާބުން ޗައިނާއާ ދެކޮޅު ފިކުރަށް ކާމިޔާބު\n13 ޖެނުއަރީ 2020 - 12:013comments\nޓައިޕެއި (ޖެނުއަރީ 12) - ޓައިވާނުގައި ބޭއްވި އިންތިޚާބުން ސައި އިން-ވެން ދެ ވަނަ ދައުރަކަށް ހޮވިވަޑައިގަތުމަކީ ޗައިނާގެ ނުފޫޒަށް ގިނަ މީހުން ނޫނެކޭ ބުނުން ކަމަށް ތަޖްރިބާކާރުން ބުނެފި އެވެ.\nހޮނިހިރު ދުވަހު ބޭއްވި އިންތިޚާބުގައި ޓައިވާނުގެ 19 މިލިއަން މީހުންގެ އާބާދީގެ ތެރޭން ކޮންމެ ހަތަރު މީހަކުން ތިން މީހަކު ވަނީ ސައި އަށް ތާއީދުކޮށްފަ އެވެ. އެކަމަނާ ހޯއްދެވި ވޯޓުގެ 57 ޕަސެންޓް ނުވަތަ 8.2 މިލިއަން ވޯޓަކީ މިހާތަނަށް ލިބިވަޑައިގެންނެވި އެންމެ ބޮޑު ކާމިޔާބީ ވެސް މެ އެވެ.\nސައިގެ ޑިމޮކްރެޓިކް ޕްރޮގްރެސިވް ޕާޓީ (ޑީޕީޕީ) އިން ވަނީ 113 މެންބަރުން ހިމެނޭ ގާނޫނު ހަދާ މަޖިލީހުގެ އަޣުލަބިއްޔަތު ވެސް ހޯދައިފަ އެވެ. ނަތީޖާއަކީ މެއި މަހުގެ 20 ވަނަ ދުވަހު ފަށާ ސައިގެ ހަތަރު އަހަރުގެ ފަހު ޓާމުގައި އެކަމަނާގެ އެޖެންޑާ ކުރިއަށް ގެންދަން ފަސޭހަވުމެވެ.\nސައި ދެއްވި ކާމިޔާބީގެ ތަގްރީރުގައި ވަނީ ޓައިވާނުގެ މައްޗަށް ބާރު ހިންގަން ޗައިނާ އިން ގެންގުޅޭ ސިޔާސަތު ދޫކޮށްލުމަށް ގޮވާލައްވައިފަ އެވެ. ނޫސްވެރިންނާ ވާހަކަ ދައްކަވަމުން ވެސް ސައި ވިދާޅުވެފައި ވަނީ އިންތިޚާބުގެ ނަތީޖާ އިން ދައްކުވައިދީފައި ވަނީ މިނިވަން ޑިމޮކްރެޓިކް އުސޫލުތަކާ އެކު ޓައިވާންގެ ރައްޔިތުން ކުރިއަށްދާން ބޭނުންވާކަން ކަމަށެވެ.\nސައިގެ ކާމިޔާބީ އަށް އެމެރިކާ އިން ވަނީ މަރުހަބާ ކިޔައިފަ އެވެ. އަދި އެއީ ޓައިވާނުގެ ސިޔާސަތުތައް މިނިވަންކަމާ އެކު ކުރިއަށް ގެންދަން ލިބުނު ފުރުސަތެއް ކަމަށް ވަނީ ބުނެފަ އެވެ.\nއިތުރު ލިޔުންތައް ޓައިވާން ޗައިނާ


Raees Solih ge dhevana dhaureh kashavaruvaa magakee barulamaanee nizaam: Nasheed | Jazeera\tރައީސް ސޯލިހުގެ ދެވަނަ ދައުރެއް ކަށަވަރުވާ މަގަކީ ބަރުލަމާނީ ނިޒާމް: ރައީސް ނަޝީދު - Jazeera\nނާޒިމް ހަސަން September 16, 2020 106 views0\nރައީސް އިބްރާހިމް މުހައްމަދު ސޯލިހަށް ދެވަނަ ދައުރެއް ޔަގީންވާން އެންމެ ކަށަވަރު މަގަކީ ބަރުލަމާނީ ނިޒާމެއް ކަމަށް ކުރީގެ ރައީސް މުހައްމަދު ނަޝީދު ވިދާޅުވެއްޖެއެވެ.\nއެމްޑީޕީގެ ރައީސް ނަޝީދަކީ އަބަދުވެސް ބަރުލަމާނީ ނިޒާމަށް ތާއިދު ކުރައްވައި ރާއްޖޭގައި އެ ނިޒާމް އޮންނަން ބޭނުންފުޅުވާ ބޭފުޅެކެވެ. ގާނޫނު އަސާސީގައި ރާއްޖޭގައި އޮންނާނެ ނިޒާމެއް ކަނޑައެޅުމަށް ރައްޔިތުންގެ ވޯޓަކަށް ދިޔައިރު ވެސް އެމްޑީޕީއިން ތާއިދުކުރީ ބަރުލަމާނީ ނިޒާމަށެވެ.\nރައީސް ނަޝީދު މިފަހުން ވެސް ވަނީ އެ ވޯޓު، ރައީސް މައުމޫން އޮޅުވާލައްވާފައިވާ ކަމަށް ވިދާޅުވެފައެވެ. އެކަމާ ގުޅިގެން ރައީސް މައުމޫންއާ ދެ ބޭފުޅުން ބަހުގެ ހަމަލާތަކެއް ވެސް ރައްދު ކުރެއްވިއެވެ. ރައީސް މައުމޫންއަކީ ރިޔާސީ ނިޒާމަށް ތާއިދު ކުރައްވާ ބޭފުޅެކެވެ.\nރައްޔިތުންގެ މަޖިލީހުގެ ރައީސްކަން ވެސް ކުރައްވާ ރައީސް ނަޝީދު ބަރުލަމާނީ ނިޒާމް ގެންނަން ބޭނުންފުޅުވީ ނަމަވެސް އެންމެ ފަހުން ވެސް ރައީސް ސޯލިހު ވެސް ވަނީ އެކަމަށް ވިސްނުންފުޅު ނެތްކަން ހާމަ ކުރައްވާފައެވެ. ރައީސް ސޯލިހު ވިދާޅުވީ ރާއްޖޭގެ ވެރިކަން ކުރުމުގެ ނިޒާމް ބަދަލު ކުރުމަށް އެމަނިކުފާނަށް ވަގުތު ނެތް ކަމަށެވެ. އެއަށްވުރެ މުހިންމު މަސައްކަތްތައް އެބަހުރި ކަމަށެވެ.\nމަޖިލީހުގައި މިހާރު ވެސް އޮތީ އެމްޑީޕީގެ ސުޕަމެޖޯރިޓީއެވެ. ވެރިކަމުގެ ނިޒާމް ބަދަލުކުރާނަމަ، ދާން ޖެހޭނީ ރައްޔިތުންގެ ފެންނަ ނުފެންނަ ވޯޓަކަށެވެ.\nއެމްޑީޕީއިން ނެރޭ "ހަބަރު ސިޓީ"ގެ ހަތަރުވަނަ އަދަދުގައި ރައީސް ނަޝީދު ލިޔުއްވާފައިވާ ލިޔުމެއްގައި ވިދާޅުވެފައިވަނީ ވެރިކަމުގެ ނިޒާމް ބަދަލު ކުރުމަށް އެމަނިކުފާނު އެދިވަޑައިގަންނަވާ ކަމަށެވެ. އެންމެ ރަނގަޅު ނިޒާމަކީ ބަރުލަމާނީ ނިޒާމް ކަމަށާއި އެމްޑީޕީއަށް ކުރިއަށް އޮތް 10 އަހަރު ރާއްޖޭގެ ރައްޔިތުންނަށް ހިދުމަތް ކޮށް ދެވެން އޮތް ނިޒާމަކީ ވެސް އެއީ ކަމަށެވެ.


New Delhi salaamaiy kureven othee mulhi aharu heylaa thibegen\nނިއުދިއްލީ ސަލާމަތް ކުރެވެން އޮތީ މުޅިއަހަރު ހޭލާތިބެގެން\nނިއުދިއްލީގެ ވައި ސާފު ކުރެވެން އޮތީ އަހަރު ދުވަހު ހޭލާތިބެގެން\nއިންޑިއާގެ ވެރިރަށް ނިއުދިއްލީގެ ވައި ސާފު ކުރެވެން އޮތީ ނުނިދާ މުޅި އަހަރު މަސައްކަތް ކޮށްގެން ކަމަށް ތަޖުރިބާކާރުން ބުނެފި އެވެ. ތިމާވެށީގެ ދިފާއުގައި ވަކާލާތުކުރާ މީހުން ބުނާ ގޮތުން ނިއުދިއްލީއަށް އެހާވަރު ވެފައި އެވަނީ ބަޔަކު ބަލަހައްޓައިގެން ތިއްބަ އެވެ.\nސިއްހީ ތަޖުރިބާކާރުން ބުނާ ގޮތުން ނޭވާލާ ނިޒާމު ބަލިކަށި މީހުންނަށް ނިއުދިއްލީއަކީ މިހާރު ނުރައްކާ ބޮޑު ތަނެކެވެ. ހެޔޮހާލުގައި ހިނގާބިނގާވެ އުޅޭ މީހުންގެ މެދުގައި ވެސް ފުއްޕާމޭގެ މައްސަލަތައް އަންނަނީ ގިނަވަމުންނެވެ.\nތިމާވެށީގެ ތަޖުރިބާކާރުން ބުނާ ގޮތުން އޮފީސްތަކާއި ސްކޫލްތައް ދެތިން ހަފުތާއަށް ބަންދު ކުރުމަކުން ދެމެހެއްޓެނިވި ހައްލެއް ނުލިބޭނެ އެވެ. އަސްލު ސަބަބު ނައްތާލައިގެން ނޫން ގޮތަށް ނިއުދިއްލީގެ ވައި ސާފު ނުވާނެ ކަމަށް އެމީހުން ބުނެ އެވެ.\nނިއުދިއްލީގެ ވައި ނުސާފުވުމުގެ އެންމެ ބޮޑު ސަބަބަކީ އެއްގަމު އުޅަނދުފަހަރެވެ. ނިއުދިއްލީއާ ކައިރި އަވަށްތަކުގައި ބޯޓުދެލިން ހިންގާ އިންޖީނުގެތަކުން އަރާ ދުމާއި ދަނޑުބިންތައް ސާފުކުރަން ދަނޑުވެރިން އަންދަމުން ގެންދާ ކުނި ފަރުބަދަތަކަކީ ވެސް މައްސަލަ ބޮޑުކުރާ ސަބަބުތަކެކެވެ.\nކޮވިޑާ ގުޅިގެން ދުނިޔެ ބަންދު ކޮށްފައި އޮތްއިރު އަދި ނިއުދިއްލީ ވެސް ބަންދު ކޮށްފައި އޮތްއިރު ނިއުދިއްލީގެ ވައި ސާފުވި މިންވަރަށް ސާފު ކުރެވެން އޮތީ އާންމުން ވަރަށް ބޮޑު އަގެއް ދައްކައިގެން ކަމަށް ބުނެވެ އެވެ. އެއީ އިންޖީނު އުޅަނދު ދޫކޮށް މަގުހިނގުމާއި ބައިސްކަލު ބޭނުން ކުރުމެވެ.\nއިންޑިއާއަށް މިހާރު އޮތް ގޮތަކީ އަމިއްލަ ހާލަތު ރަނގަޅުކުރަން ނަފުސަށް މަޖުބޫރު ކުރުމެވެ. މައި ސަރުކާރުން އަދި ސަރަހައްދީ ސަރުކާރުތަކުން ވެސް އެއްރޫހެއްގައި މަސައްކަތް ފަށައި ބޯޓުދެލި މުޅިން ދޫކޮށްލުމެވެ.\nދަނޑުވެރިން ދަނޑުބިންތަކުގައި އަލުން ގޮވާންކުރަށް ބިން ސާފުކުރުން ވަކި ދުވަސްވަރެއްގައި ނޫނީ ނުކުރެވޭ ގޮތަށް ފަރުދުން ގަބޫލުވުމަކީ ވެސް މައްސަލަ އަވަހަށް ހައްލުވާނެ ކަމެއް ކަމަށް ތަޖުރިބާކާރުން ދެކެ އެވެ.\nޝަވަރުމާ ކައިގެން އެކަކު މަރުވެ، 50 މީހުން އެޑްމިޓްކޮށްފި\nއާދަޔާ ހިލާފަށް އިންޑިއާގައި ހޫނުގަދަވެ 25 މަރު


މޫނު ބުރުގާ އެޅުން މަނާވާފަދަ ޤާނޫނެއް ޑެންމާކްގައި ފާސްކޮށްފި! — Ihavandhoo.com\nމޫނު ބުރުގާ އެޅުން މަނާވާފަދަ ޤާނޫނެއް ޑެންމާކްގައި ފާސްކޮށްފި!\n31 މެއި 20180މުހައްމަދު އަކްރަމް\nލާއިޤު އުޒުރެއްނެތި މޫނުނިވާވާގޮތަށް ހެދުން އެޅުން މަނާކުރާ ޤާނޫނެއް ޑެންމާކްގައި ފާސްކުރުމާއި އެކު އެޤައުމުގައި މޫނުބުރުޤާ އެޅުން މަނާވެއްޖެއެވެ. މިއަދު އެގައުމުގެ ޕާލަމެންޓުން ފާސްކުރި މިޤާނޫނަށް އަމަލުކުރަން ފަށާނީ އޯގަސްޓްމަހުގެ 1 ގައެވެ.\nމޫނު ނިވާވާގޮތަށް ހެދުން އެޅުން މަނާކުރާ ޤާނޫނު ފާސްކުރަން ފެންނަކަމަށް 75 ޕާލަމެންޓް މެމްބަރަކު ވޯޓް ދީފައިވާއިރު، އެފަދަ ޤާނޫނެއް ފާސްކުރަން ނުފެންނަކަމަށް 30 މެމްބަރަކު ވޯޓް ދީފައިވެއެވެ. މިޤާނޫގެ ދަށުން މަޤްބޫލް އުޒުރެއް ނެތި މޫނު ނިވާވާގޮގަށް ހެދުން އެޅުން މަނާވާއިރު ފިނި މޫސުމުގައި އެފަދަ ހެދުން އެޅުމާއި ޤާނޫނެއްގެ ދަށުން މޫނު ނިވާވާތަކެތި، މިސާލަކަށް ހެލްމެޓް އެޅުން ފަދަ ކަންކަން އިސްތިސްނާ ކޮށްފައިވެއެވެ. ޑެންމާކްގެ ކަނާތުފިޔައިގެ ސިޔާސީ ފަރާތްތަކުން ބުނަނީ މިއީ ވަކި ދީނަކަށް އަމާޒްކޮށް ހަދާފައިވާ ޤާނޫނެއް ނޫން ކަމަށެވެ. އެ ޤާނޫނުގެ ދަށުން ޝޯލް އާއި ސްކާފް އެޅުން އަދި ފަގުޑިއާއި ޔަހޫދީ ތާކިހާ އެޅުން މަނައެއް ނުކުރެއެވެ.\nއެޤާނޫނާއި ހުލާފުވާ ފަރާތްތަކުން ފުރަތަމަ ފަހަރު 1000 ކްރޯނާއިން އަދި އިތުރަށް ތަކުރާރުކުރާ ކޮންމެ ފަހަރަކު 10،000 ކްރޯނާއިން ޖޫރިމަނާ ކުރާނެއެވެ. މީގެއިތުރުން އެހެން މީހަކަށް އޭނާގެ މޫނު އެކަށް ފޮރުވޭގޮތަށް ހެދުން އަޅަން މަޖްބޫރުކުރާ މީހުން ދެ އަހަރަށްވުރެ އިތުރު ނޫން މުއްދަތަކަށް ޖަލަށް ލުމުގެ އުޙްތިޔާރުވެސް އެޤާނޫން ލިބިދެއެވެ.\nޑެންމާކްގެ ވެފައިމިވަނީ މޫނު ބުރުގާ އެޅުން މަނާކުރި ޔޫރަޕްގެ5ވަނަ ޤައުމަށެވެ. އޮސްޓްރިޔާ، ފްރާންސް، ބެލްޖިއަމް އަދި ބަލްގޭރިޔާގައިވެސް މޫނުބުރުގާ އެޅުން ވަނީ މަނާކޮށްފައެވެ. 310،000 މުސްލިމުން ޑެންމާކްގައި އުޅޭއިރު މޫނު ބުރުގާ އަޅަނީ އެއިގެތެރެއިން ވަރަށް މަދުބަޔެކެވެ.


Dostana2Gai Jhanvi Aai Sidharth\nޖާންވީ ކަޕޫރާއި ސިދާތު މަލްހޯތުރާ\nތަރުން މަންސަހާނީ ޑައިރެކްޓްކޮށް 2008 ވަނަ އަހަރު ނެރުނު ފިލްމު "ދޯސްތާނާ"ގެ ދެވަނަ ބައިން ފެނިގެންދާނީ މަޝްހޫރު ބަތަލު ސިދާތު މަލްހޯތުރާ އާއި ޖާންވީ ކަޕޫރުކަމަށް ހަބަރުތައް ބުނެފިއެވެ.\nމިމަހުގެ ކުރީކޮޅު ދޯސްތާނާގެ ދެވަނަ ބައެއް ނެރެން ނިންމާފައިވާކަމަށް އަޑުތައް ފެތުރިގެންދިޔައިރު އެފިލްމުގެ ފުރަތަމަ ބައިން ފެނިފައިވަނީ މަޝްހޫރު ބަތަލާ ޕްރިޔަންކާ ޗޯޕްރާ އާއި ޖޯން އަބްރަހަމް އަދި އަބީޝެކް ބައްޗަނެވެ.\nފިލްމުގެ ދެވަނަ ބައިން ފެންނާނީ އެހެން ތަރިންތަކެއްކަމަށް އަޑުފެތުރެމުން އަންނަނިކޮށް އިންޑިއާގެ ނޫހެއްގައި ބުނެފައިވާ ގޮތުން އެފިލްމުގެ ދެވަނަ ބައިން ފެނިގެންދާނީ ދާދިފަހުން ބޮލީވުޑަށް ތައާރަފުވި ޖާންވީ އާއި ސްޓޫޑަންޓް އޮފް ދަ ޔިއާ އިން ބޮލީވުޑަށް ތައާރަފުވި ސިދާނެވެ.\nއެގޮތުން މިހާރު އެދެމީހުން ނެގުމަށް ޕްރޮޑިއުސަރު ކަރަން ޖޯހަރު ނިންމާފައިވާއިރު ފިލްމަށް ނަގާ ދެވަނަ ލީޑު ބަތަލު ހޯދުމުގެ މަސައްކަތް މިހާރު އަންނަނީ ކުރަމުންނެވެ. އަދި ފިލްމު ޑައިރެކްޓުކުރާނީ ވެސް ފިލްމުގެ ފުރަތަމަ ބައި ޑައިރެކްޓުކޮށްފައިވާ ތަރުން މަންސުހާނީ އެވެ.\nރޮމޭންޓިކް ކޮމެޑީ އެފިލްމަކީ 2008 ވަނަ އަހަރު ނެރުނު ފިލްމުތަކުގެ ތެރެއިން އެންމެ މަޝްހޫރު ފިލްމުތަކުގެ ލިސްޓުގައި ހިމެނޭ ފިލްމެކެވެ. އެފިލްމުގެ ދެވަނަ ބައެއް އުފައްދަން އުޅޭކަމަށް މީގެ އަހަރެއްހާދުވަސްކު ރިން އަޑުފެތުރުނު ނަމަވެސް ފިލްމުގެ މަސައްކަތް ފެށިފައިނުވަނީ ފިލްމުގެ ސްކްރިޕްޓް ނިމިފައިނުވާތީއެވެ. އެހެންނަމަވެސް ފިލްމުގެ ސްކްރިޕްޓް މިހާރު ވަނީ ނިމުމަކާއި ގާތްވެފައިކަމަށް ހަބަރުތައް ބުނެއެވެ.\nޖާންވީ ކަޕޫރް ދޯސްތާނާ ސިދާތް މަލްހޯތްރާ


(16 ޑިސެމްބަރ 2021 އާ ގުޅޭ)\nދެފަހަރު މަތިން ހަމްދޫނު އަތުވެއްޖެއެވެ. އެއިން އެއްވެސް ފަހަރަކު ހޫރައިންއަށް ފެންނަ ހިސާބަކަށް ހަމްދޫނު ނާދެއެވެ. އޭނާ މިއަދު އެގެއަށް އަންނަން އެއްބަސްވީ ހަސީނާ ބުނީމާބާއެވެ. ގައިމު ސުމައްޔާ ދަޢުވަތު ނުދީ ނުހުންނާނެކަން ހޫރައިންއަށް އެނގެއެވެ. މީގެ ކުރީން އޭނާ އެގޭ އޮޅިގިރާކުރުމުގެ ވިސްނުމެއް ނުގެންގުޅޭ ފަދައެވެ. އެހެންވެދާނެއެވެ. މަންމަ އެދުނީމާ ބޮލާލާ ޖަހަން ނުކެރުނީއެވެ. ނޫނީ މާބޮޑަށް ހައިވެފައި ހުރީކަމަށް ވެދާނެއެވެ. ހަމްދޫނު ގެއަށް އަތުވެއްޖެނަމަ ހޫރައިންއަށް ޔަގީންވަނީ އޭނާގެ މަންމަ އުފާވާނެވަރެވެ. ހާއްސަކޮށް ހަސީނާގެ ދަރިއަކަށްވީމައެވެ.\nޔޫކް އުރާލައިގެން ހަސީނާ އިނީ ކާމޭޒުދޮށުގައެވެ. އޭނާގެ ވައަތް ފަރާތުގައި ހަމްދޫނު އިނެވެ. އެ މޭޒުދޮށުގައި ދެން ތިބީ ހޫރައިންއާއި އޭނާގެ މަންމައެވެ. އެ ގޭތެރެއަށް ހަމްދޫނުގެ ނަޒަރު ދަތުރުކޮށްލިއެވެ. ކޮންމެ ދިމާއަކުން އޭނާއަށް ބުނެދިނީ އެ ގޭގައި ދިރިއުޅޭ މީހުންގެ ސާދާކަމެވެ. ސާފުތާހިރުކަމާއި ތަރުތީބުކަމެވެ. ޒީނަތްތެރިކުރުމުގައި ފޮޓޯލޯގަނޑުތަކެއް ނެތެވެ. މާވަށިގަނޑުތަކެއް ނެތެވެ. އަގު ބޮޑު ފަރުނީޗަރުތަކެއް ނުފެނެއެވެ. ސޯފާތަކުގެ މެދުގައި މޮޅު ދޫލައެއް އަޅާފައެއް ނެތެވެ. މާނަވީ ލުއި ހިނިތުންވުމެއް ހަމްދޫނުގެ ތުންފަތަށް ވެރިވިއެވެ. ކިރިޔާ ތުންފަތް ދެމިލާ ވަރެވެ. ދެއްކުންތެރިކަމުގެ ޒަމާނެއްގައި މިފަދަ އާދައިގެ މަންޒަރަކުން އޭނާގެ ދެ ލޮލާއި ހިތަށް ފިނިކަން އިހްސާސް ކުރެވުނެވެ. މަޑުމަޑުން ލަސްގޮތަކަށް ހަމްދޫނުގެ ނަޒަރު ހޫރައިންއަށް ހުއްޓުނެވެ. އާދަޔާ ޚިލާފު މަޑުމައިތިރިކަމަކާ ހިމޭންކަމެއް އެ އަންހެންކުއްޖާގެ ވުޖޫދުގައިވާތީ އޭނާއަށް ފާހަގަވިއެވެ. ހަމްދޫނަށް ދެން ބަލާލެވުނީ އޭނާގެ މަންމަގެ އުނގުގައި އިން ކުޑަ ފިރިހެންކުއްޖާއަށެވެ. ފަށުވިކޮޅެއްހާ ފަން އިސްތަށިގަނޑަކާއެކު ދޮންދޮން އަލި ހަންގަނޑެއް އެކުއްޖާއަށް ލިބިފައިވެއެވެ. އެކުއްޖާގެ މަންމަ ފަދައިން ހިމޭންކަމަށް ލޯބިކުރާ ކުއްޖެކޭ ހަމްދޫނުގެ ހިތަށް އެރިއެވެ.\nޔޫކްގެ ބޮލުގައި ހަމްދޫނުގެ ވައަތްތިލަ ބާއްވާލިއެވެ. އެންމެންގެ ސަމާލުކަން އޭނާގެ އެ ހަރަކާތައް ހުއްޓުނެވެ. ހަސީނާ ކުޑަކޮށް އެނބުރިލިއެވެ. އުނގުގައި އިން ޔޫކްއަށް ހަމްދޫނު ރަނގަޅަށް ފެންނާނޭ ގޮތަށެވެ.\n"އެ ބޭބެއާ ސަލާންކޮށްލަބާ. އެއީ ހަސްތަގެ ދަރިފުޅެކޭ." ހަމްދޫނަކީ ކާކުކަން މާމަދަރިފުޅަށް ސުމައްޔާ ބުނެދިނެވެ. ޔޫކް ޔަގީން ކުރާ ފަދައަކުން ހަސީނާއަށް ބަލާލިއެވެ. އެހިނދު ނިކަން އަވަހަށް ހަސީނާ ބޯޖަހާލިއެވެ. ނުކެރިފައި އިން ގޮތަކަށް ހަމްދޫނަށް ޔޫކް ބަލަންފެށިއެވެ. އެއާއެކު ހަމްދޫނު އަތްފުހެލާފައި ސަލާމަށް އަތްދިއްކޮށްލިއެވެ.\n"ޔޫކް ދޯ ކިޔަނީ. ބޭބެއާ ފްރެންޑްސް ވާނަންތަ؟." ހަމްދޫނުގެ އަތާ ދިމާއަށް ޔޫކް އަތްދިއްކޮށްލުމުން އެ އަތުގައި ހިފާލުމާއެކު އޭނާ ވާހަކަދެއްކިއެވެ. ހަސީނާއަކީ ޔޫކް ބަލައިގެންފައިވާ މީހެކެވެ. އެކުއްޖާ އިތުބާރުކުރާ މީހެކެވެ. ހަމްދޫނާ ސަލާމްކުރީ ހަސީނާއާ ގުޅުން ހުރި މީހެއްކަން އެނގޭތީއެވެ.\n"ބަންދު ދުވަހެއްގަ ޔޫކް އަންނަންވީނު ހަސްތަމެންގެއަށް. މާމައާއި މަންމަ ވެސް ގޮވައިގެން އަންނާނީ." ހަސީނާ ބުންޏެވެ.\n"ޔޫކް ބަލާ އަންނަންތަ؟. ބޭބެއާއެކު ސައިކަލުގަ ދާނީ ދޯ." މަންމަގެ ވާހަކައާ ގުޅުވައި ހަމްދޫނު ބުންޏެވެ.\n"ސުމައްޔާ... މި ހުކުރުގަ އާދެބަލަ. އަހަރެން އާދޭސްކުރާތާ ކޮންދުވަހެއް." ހަސީނާ ބަލާލީ ސުމައްޔާއަށެވެ.\n"ތިޖެހުނީ ދާން." ހިނިއައިސްފަ އިނދެ ސުމައްޔާ ބުނެލިއެވެ.\n"އަންނާނެކަމުގެ ޔަގީންކަން ދީ." ހަސީނާ ނިކަން އަވަހަށް ބުންޏެވެ.\n"އިންޝާﷲ ދާނަން." ޔަގީންކަން ދިނުމަށް ސުމައްޔާ ބުންޏެވެ. އެވަރުން ހަސީނާ ދުލެއް ނުކުރިއެވެ. ހަނދާންކޮށްދޭން އޭނާ ގުޅާނެކަން ވެސް ބުންޏެވެ. ހޫރައިން ގާތު ކޮންމެހެން ވެސް މަންމައާއެކު އަންނަންވާނެކަން ހަސީނާ ބުންޏެވެ.\nހަސީނާ ގެއަށް ދިޔައީ ހަމްދޫނާއެކުއެވެ. މަންމަގެ މޫނުން މިއިން ދުވަހަކު ފެނިފައިނުވާ އުފާވެރިކަމުގެ އަސަރު ހޫރައިން ދުށްޓެވެ. އެ ހުރިހާ އަސަރެއް ރަމްޒުކޮށްދެމުންދިޔަ ހިނިތުންވުން ފެނި ހޫރައިންގެ ތުންފަތް ދެމިލިއެވެ.\n"ނުނިދަންތަ؟" ގެއަށް އައި މިއުނާއަށް ސޯފާގައި ޒެހެން އޮތްތަން ފެނި އަހާލެވުނެވެ. އެއީ ނުފެންނާނެ މަންޒަރެކެވެ. އޭނާ އެންމެ ބޮޑު ތިން ފިހާރައިގެ ކަންކަން ނިންމާފައި ގެއަށް އާދެވޭއިރު ހުންނާނީ އެކެއް ޖަހަން ކައިރިވެފައެވެ. އެހާއިރު ޒެހެން އޮންނާނީ ގަދަ ނިދީގައެވެ. ހާއްސަކޮށް ސަރުކާރު ހުޅުވިފައި އޮންނަ ދުވަހެއްގައި އޭނާ ދަންވަންދެން ހޭލާ ނޫޅޭނެއެވެ.\n"ބަނޑުހައިވީތަ؟." ކޮޓަރިއަށް ވަނުމުގެ ކުރީން މިއުނާ އަހާލިއެވެ.\n"ހަމަ އޮތީ." ޒެހެން ބުނެލިއެވެ.\nކޮޓަރިއަށް ވަދެފައި މިއުނާ ނުކުތެވެ. އަތްފައި ދޮވެ ހެދުން ބަދަލުކޮށްލައިގެންނެވެ. އޭނާ ފިނި ފެންފުޅިއެއް ނަގައިގެން އައިސް ބަދިގޭ ކައުންޓަރު ކައިރީ ހުއްޓުނެވެ. ބިއްލޫރިތަށްޓެއް ނަގައި އެއަށް ފެންއަޅަމުން ސޯފާގައި އޮތް ޒެހެންއަށް ބެލިއެވެ. ފެންތަށިން ކޯވަރެއް ބޯލުމަށްފަހު މިއުނާ ހިނގައިގަތީ ޒެހެންއާ ދިމާއަށެވެ. އޭނާ އައިސް ވަކިން ހުރި ސޯފާގޮނޑީގަ އިށީނެވެ.\n"ކޮންކަމަކާ ތިވިސްނަނީ؟." މިއުނާ އަހާލިއެވެ.\n"އަހަރެން މީހަކާ އިންނަންކަމަށް." ޒެހެން ބުނެލިއެވެ. މިއުނާ ކޮށިއެރިއެވެ. ޒެހެން އަވަހަށް ސޯފާއިން ތެދުވެ މަންމައަށް ބަލާލިއެވެ. އަނގަމަތި ފުހެމުން މިއުނާ ބަލާލީ ދެ ލޯ ބޮޑުކޮށްލާފައެވެ.\n"އިންނާނެ މީހަކު ހޯދީތަ؟. ކޮންއިރަކު؟ މަންމަ ކައިރީ މިފަހަރު ބުނުމެއްވެސް ނެތްތަ؟." މިއުނާގެ ސުވާލުތައް އަމުނާލިއެވެ. ކުޑަކޮށް ހީނލާފައި ޒެހެން ބޯކަހާލީއެވެ.\n"ދޮގެއް ދޯ. މަންމައަށް ވާގޮތް ބަލާލީތަ؟" ޒެހެންގެ މޫނުގައިވި މޮޔަ ހިނިތުންވުން ފެނި މިއުނާ ބުންޏެވެ.\n"މެރީ ކުރަން ގަސްދުކުރަން... އެހެންވީމަ ދޮގަކަށް ނުވާނެއެއްނު."\n"ކީކޭ ޒެން ކިޔަނީ. މަންމައަކަށް ނުވިސްނުނު. ކާކާ މެރީ ކުރަން ގަސްދުކުރީ؟." މިއުނާއަށް ބުނެވުނެވެ.\n"މަންމައަށް އެންމެ ކަމުދާނީ ކޮންކަހަލަ ކުއްޖަކާ އަހަރެން މެރީކޮށްފިއްޔާ." ޒެހެން އަހާލިއެވެ. ފަރުވާތެރިކަމާއެކު ދަރިފުޅުގެ މޫނަށް މިއުނާ ބަލާލިއެވެ. ވާހަކަދެއްކީ ދެނެވެ.\n"ޒެހެން ހޮވާނީ ރަނގަޅު ކުއްޖެއް. އެހާ އިތުބާރު މަންމައަށް އޮވޭ." މިއުނާ އަބަދުވެސް ބުނާ ފަދައިން ބުނެލިއެވެ. ޒެހެންގެ ތުންފަތް ލުއި ހިނިތުންވުމަކުން ދެމިލިއެވެ.\n"އަހަންނަށް ލޯބިވެވިއްޖެ މަންމާ. އެއީ ރައްޓެހިވެގެން ދުވަސްތަކެއް ބޭކާރުކޮށްލާނޭފަދަ އަންހެންކުއްޖެއްނޫން. އޭނާއާ ކައިވެނި ކުރަން ބޭނުންވަނީ."\n"ތި ވާހަކަތައް އޭނާގެ ގާތުގައި ބުނެފިންތަ؟." މިއުނާ އަހާލިއެވެ.\n"ގޮތަކަށް ބުނެވިއްޖެ..." ޒެހެން އިސްޖަހާލުމާއެކު ފުންނޭވާއެއް ލިއެވެ. ދެއަތުން މޫނުގައި އަތްއުނގުޅުލާފައި ތިރިކޮށްލަމުން ކައިރީގަ އިން މަންމައަށް ބަލާލިއެވެ.\n"އެ ހިތް ރުއްސޭގޮތެއްނުވި." މާޔޫސްކަމާއެކު ޒެހެން ބުނެލިއެވެ. މިއުނާގެ ތުންފަތުގައި ދުވެލީ މާނަވީ ފަނޑު ހިނިތުންވުމެކެވެ. މިފަހަރު އޭނާގެ ދަރިފުޅަށް ލޯބިވެވުނު ގޮތް ތަފާތުވެއްޖޭ މިއުނާ ހިތާހިތުން ކިޔާލިއެވެ. ހަމައެއާއެކު ކައިވެނީގެ ވާހަކަ ޒެހެން ދެއްކި މީ ފުރަތަމަ ފަހަރެވެ.\n"ކޮން ނަމެއް ކިޔަނީ؟." މިއުނާ އަހާލިއެވެ.\n"ހޫރައިން. މަންމާ... އޭނާގެ... ކުއްޖަކު ހުރޭ. ބައްދަލުވީ ޔުނިވަރސިޓީ ތެރެއިން. މޫނު... މޫނުބުރުގާ އަޅާފަ."\nޒެހެން ވާހަކަދެއްކީ ވިސްނައިގެންނެވެ. މަންމަ ގަޔާނުވެދާނެތީއެވެ. އޭނާގެ ހިތް ބަލައިގެންފައިވާ މިންވަރަށް މަންމަ ހޫރައިން ބަލައިނުގަނެދާނޭ ހީވާތީއެވެ. ފަރުވާތެރިކަމާއެކު މަންމަގެ މޫނަށް ވެރިވާ އަސަރުތަކަށް ޒެހެން ބެލިއެވެ. ހައިރާންކަން ލިބުނީ މަންމަގެ ތުންފަތަށް ހިނިތުންވުމެއް ވެރިވީމައެވެ.\n"ބައެއްފަހަރު އަންހެނުންނަށް ވާގޮތެއް އެއީ. ދިރިއުޅުން ރޫޅި ދަރިއަކު ހުރީމަ އާ ދިރިއުޅުމެއް ފަށަން ބިރުގަތުން. ކައިވެންޏެއް ކުރަން ޖެހިލުންވުން. ހަޔާތުން ލޯތްބަށް ފުރުސަތުދޭން ބޭނުންނުވުން. ގެއްލިފައިވާ އިތުބާރާއި ލޯތްބާއި ރައްކާތެރިން އަލުން ލިބިދާނޭކަމަށް ގަބޫލުކުރާން ދަތިވަނީ. އަޑިނުފެންނަ ފެންގަނޑަކަށް އެރޭން ކެރޭނީ ވަރަށް ހިތްވަރުގަދަވެގެން. އެ ފެންގަނޑުގެ ފުންމިނާއި އަޑީގައި ފޮރުވިފައިވާ ނުރައްކާތެރިކަން އެނގޭނީ ފެންގަނޑަށް ފުންމާލައިގެން. ފަތަން އެނގުނަސް ސަލާމަތްނުވެދާނޭކަމުގެ ބިރު އަބަދުވެސް އޮންނާނެ. އެކަހަލަ ބިރަކީ ފަސޭހައިން ނެތިގެން ހިނގައިދާނެ ބިރެއްނޫން."\n"މަންމައަށް އޯކޭތަ އެކަހަލަ އަންހެނެއް. އައި މީން ދަރިއަކު ހުރި." ޒެހެން އަހާލިއެވެ.\n"ޒެހެންއަށް އެފަދަ މަސްއޫލިއްޔަތެއް އުފުލިދާނެތަ. ދަރިއަކު ބެލުމަކީ ކުޑަކަމެއްނޫން. ޒެންއަށް އެކަން ވަންޏާ މަންމަގެ އެއްވެސް މައްސަލައެއްނެތް. ރަނގަޅުކަމެއް..."\n"އޭނާއަށް ގަބޫލެއްނުކުރެވޭ. ކިހިނެއް އޭނާއަށް ބުނެދޭނީ." މަންމަގެ ހިޔާލަކަށް އެދޭ ފަދައިން ޒެހެން ބުނެލިއެވެ.\n"ތީއޭ ޒެހެން މައްސަލައަކީ. ބޭނުންވާކަމެއް ބޭނުންވާގޮތަށް ހިތަށް އަރުވާލާއިރަކަށް ނުވާނެ... ހިސާބެއްގެ ކެތްތެރިކަމެއް ވެސް ހުންނަންޖެހޭ. ޒެހެން ތިހާ ލޯބިވަންޏާ އޭނާއަށް އިތުބާރު ހޯދާދައިދީ. ވަގުތުދީ ވިސްނަން. އެކަމަކު ހަނދާންކޮށްދީ ޒެހެންގެ ހިތް ބަދަލުނުވާނެކަން. ކައިވެނި ކުރަން ބޭނުންވާކަން. އޭނާއާއި ދަރިފުޅުގެ ޒިންމާ ނަގަން ޒެހެން ތައްޔާރުކަން. ހޫރައިންނާއި ދަރިފުޅު ރައްކާތެރިކޮށްދިނުމުގައި ޒެހެން އަބަދުވެސް އެމީހުންނާއެކު ހުންނާނެކަން."\n"މަންމަ ދުޢާކޮށްދީބާ ހޫރް އަހަންނާ ގުޅޭތޯ." ޒެހެން މިހެން ބުނެލުމުން މިއުނާގެ ކައިރިއަށް ނިކަން ހިނިއައެވެ. ހީވީ ކައިރީގަ އިނީ ކުޑަކުއްޖެއް ހެންނެވެ. ޒެހެންގެ މޫނުން އޭނާގެ އިހްސާސްތައް ފާޅުވޭވޭ ހުއްޓެވެ.\n"މޫނުބުރުގާ އެޅި އަންހެންކުއްޖެއް ކަމުގޮސްގެންތަ މިހާރު އެހާ ނަމާދަށް ފަރުވާތެރިވަނީ." މިއުނާ އަހާލިއެވެ.\n"ފެށުނީ އެހެން. އެކަމަކު އެއީ މީހަކަށްކޮށްދޭން ޖެހޭ ކަމެއްނޫން. އަނެއްކާ ހޫރް ބޭނުމެއްނުވާނެހެން ހީވަނީ އެފަދަ ގޮތަކަށް އަހަރެން ބަދަލުވާން." ޒެހެން ބުންޏެވެ.\n"ޒެހެން ތިހާ އެދޭކަމެއް ކޮށްދޭން މަންމަ ވެސް ބޭނުން. މަންމަ ދުޢާކޮށްދޭނަން. އެކަމަކު ހަނދާންކުރަންވާނެ ދަރިފުޅު ކިތަންމެ ބޭނުންވިޔަސް ﷲގެ މިންވަރުފުޅުގައި އޮތްގޮތަށްކަން މިކަންވާނީ. ދެން ނިދި ނަގާނުލާ ދޭ ކޮޓަރިއަށް. ވުޟޫކޮށްލައިގެން އޮށޯވޭ. އޭރުން ތި ބޭކާރު ފިކުރުތަކާ ދުރުވެ ނިދިދާނެ." މިއުނާ ބުންޏެވެ.\nލެކްޗަރާއިންގެ ބައްދަލުވުން ނިމުމާއެކު ޒެހެން ހިނގައިގަތީ ބައްދަލުވުން ކުރިޔައްދިޔަ މާލަމުން ނުކުންނާށެވެ. އަތުކުރީ އޮތް ގަޑިއަށް ބަލަމުން އޭނާ ލިފްޓާ ދިމާއަށް އައެވެ.\nއުސްބޫޓުގެ ކަށި ތަޅުމުގައި ޖެހޭ އަވަސް އަޑާއެކު އެމީހަކު އެ އަންނަނީ ދުވެލާފަކަން ޒެހެންއަށް އެނގެއެވެ. އަދި ޒެހެންއަށް ގޮވާލި އަޑުން އެއީ ރަހުމާކަން ވެސް އެނގިއްޖެއެވެ. ހިނގުން މަޑުކޮށްލާ ޒެހެން އެނބުރިލިއެވެ. ސަރައްކާލީގެ އެއްފަރާތުން ގޯތިތެރެ ފެންނަ ގޮތަށް ހުރި ތިރިފާރުކައިރިއަށް ޒެހެން ޖެހިލިއެވެ. ރަހުމާ އައިސް އޭނާގެ ކުރިމަތީ މަޑުކޮށްލީ އެވަގުތެވެ.\n"ސަޔައްތަ؟. އަހަރެން ވެސް ބްރެކްފަސްޓް އަދި ނުނަގަން. ހިނގާ މިއަދު އަހަރެން ދޭނަން." ރަހުމާ އެދުނެވެ.\n"ރަހީމް ނުނިކުމޭތަ؟. މިއަދު އޭނާ ވެސް ދާނެ. ހެލްތްރޫމުގަ އުޅޭ ޑަކްޓަރުން ވެސް ބައިވެރިވާނެ." ޒެހެން ބުންޏެވެ. ރަހުމާ ގަޔާނުވިހެން އޭނާގެ ދެބުމަކައިރިކޮށްލި ގޮތުން ހީވިއެވެ. އެހެންވިޔަސް އޭނާ ނިކަން އަވަހަށް ހިނިތުންވެލައިފިއެވެ. ކޮންމެ ބަޔަކާއެކު ދިޔަޔަސް އޭނާ ގޮވައިގެން ދާން ޒެހެން ކައިރީ ރަހުމާ އެދުނެވެ.\nލިފްޓުން ޒެހެންއާއެކު ރަހުމާ ވެސް ފޭބިއެވެ. ޒެހެން އަޅާ ކޮންމެ ފިޔަވަޅަކަށް އޭނާ ވެސް ފިޔަވަޅެއް އަޅައެވެ. ޒެހެން މަޑުކޮށްލީ ދުރުގައި މަސައްކަތުގައި އުޅޭ ހޫރައިން ފެންނަ ހިސާބުގައެވެ. ކައިރިއަށްދާން އޭނާ ހުރީ ބޭނުންވެފައެވެ. އެކަމަކު އޭނާގެ ހިތުގެ އެދުމަށް ހުރަސް އަޅަނީ ކައިރީގަ ހުރި ރަހުމާއެވެ. މިވަގުތު އޭނާ ދާ ކޮންމެތާކަށް ފަހަތުން ރަހުމާ އަންނާނޭކަން ޒެހެންއަށް އެނގެއެވެ.\n"ކީއްވެ މިތާ މި މަޑުކުރަނީ؟" ޒެހެން ޖެހި ބުދެއްހެން ހުންނަން ފެށުމުން ރަހުމާ ސުވާލުކުރިއެވެ.\n"އެމީހުން އަންނަންދެން." ޒެހެން ޖަވާބުދިން އިރު ވެސް އޭނާގެ ނަޒަރު ހުރީ ހޫރައިންއަށް ހުއްޓުނު ގޮތަށެވެ.\n"އެކޮޅުން ބެންޗެއްގަ އިށީންނަން ހިނގާ." ރަހުމާ ހިޔާލު ފާޅުކުރިއެވެ. ޒެހެންއާ ވާހަކަދައްކާލަން ބޭނުންވެފައި ހުރީމައެވެ.\n"މިތަން އޯކޭ... ރަހޫ ފައިވާޅުވަންޏާ ދޭ އިށީނދެލަން." ޒެހެން ބުންޏެވެ.\n"އެއީ ކާކު؟." ދުރުގައި ފެންހޮޅިއެއް ހިފައިގެން އުޅޭ މޫނުބުރުގާ އެޅި އަންހެންކުއްޖާއަށް ޒެހެން ބަލާހެން ހީވެ ރަހުމާ އަހާލިއެވެ. އެތަނުގައި އޭނާ ނޫން މީހަކު ހަރަކާތްތެރިވާތަނެއް ނުފެނެއެވެ. (ނުނިމޭ)


SunOnline: AFC gai vaadhakurumah Maziya aai TC furaifi\nޢަބްދުﷲ އައިމަން 09 Mar 2020, 10:45\nނިމިގެން ދިޔަ ދިވެހި ޕްރިމިއާ ލީގުގައި ޓީސީއާއި މާޒިޔާ ކުޅުނު މެޗެއްގެ ތެރެއިން --- ފޮޓޯ: އެފްއޭއެމް\nއޭއެފްސީ ކަޕުގެ ގްރޫޕް ސްޓޭޖުގެ މެޗުތައް ކުޅުމަށް ރާއްޖޭގެ ލީގު ޗެމްޕިއަން މާޒިޔާ ސްޕޯޓްސް ކުލަބާއި 2018 ވަނަ އަހަރުގެ ލީގު ޗެމްޕިއަން ޓީސީ ސްޕޯޓްސް ކުލަބު ގައުމުން ބޭރަށް ފުރައިފި އެވެ.\nއެގޮތުން ހޮނިހިރު ދުވަހު އިންޑިއާގެ ޗެންނާއީ އަށް މާޒިޔާ ފުރިއިރު، ގްރޫޕް ސްޓޭޖުގެ ފުރަތަމަ މެޗުގައި ޗެންނާއީ ސިޓީއާ ދެކޮޅަށް އެ ޓީމު ނުކުންނާނީ އަންނަ ބުދަ ދުވަހު ރާއްޖެ ގަޑިން 19:00 ގައެވެ. މި މެޗު ކުޅޭނީ ޗެންނާއީގެ ޖަވާހަރްލާލް ނެހުރޫ ސްޓޭޑިއަމްގައެވެ.\nއަދި އިއްޔެ ބަންގާޅަށް ޓީސީ ފުރިއިރު، ގްރޫޕް ސްޓޭޖުގައި ބަޝުންދަރާ ކިންގްސްއާ ދެކޮޅަށް އެ ޓީމު ނުކުންނާނީ އަންނަ ބުދަ ދުވަހު ރާއްޖެ ގަޑިން 14:30 ގައެވެ. މި މެޗު ކުޅޭނީ ޑާކާގެ ބަންގަބަންދު ނެޝަނަލް ސްޓޭޑިއަމް ގައެވެ.\nލީގުގެ ޗެމްޕިއަންކަން ބޮޑު ފަރަގެއްގައި އޮވެ މާޒިޔާއިން ހޯދި އިރު އެ ޓީމުން ވަނީ އޭއެފްސީ މުބާރާތް ކާމިޔާބު ކުރުމަށް ބޮޑު އިންވެސްޓްމެންޓެއް ކޮށްފަ އެވެ. އެގޮތުން ޓީމު ވަރުގަދަ ކުރުމަށް އިތުރު ކުޅުންތެރިންތަކެއް ގެނައި އިރު އެ ޓީމުން އޭއެފްސީގެ ގުރޫޕް ސްޓޭޖަށް ކޮލިފައިވީ ވަރުގަދަ ހަތަރު މެޗެއް ކުޅުމަށްފަހު އެވެ.\nއެއީ ޕްލިމިނަރީ ރައުންޑުގައި ބަންގްލަދޭޝްގެ އަބަހާނީއާ ދެކޮޅަށް ކުޅުނު ދެ މެޗާއި ޕްލޭ އޮފް ރައުންޑުގައި އިންޑިއާގެ ބެންގަލޫރާ ދެކޮޅަށް ކުޅުނު ދެ މެޗެވެ. މި ދެ މެޗުން ވެސް ހޯދި ބޮޑު ކާމިޔާބީއާ އެކު މާޒިޔާ ރަނގަޅު ފޯމެއްގައި އޮތް އިރު މާޒިޔާއިން ވަނީ އެޓީމުގެ ސްކޮޑުގައި ދެވަނަ ޑިވިޝަން ފުޓުބޯޅަ މުބާރާތުގެ އެންމެ މޮޅު ކުޅުންތެރިޔާގެ މަގާމު ހޯދި އާދަމް ނިޒާމް (ކިތުނަ) ހިމަނާފައެވެ.\nދެވަނަ ޑިވިޝަނުގައި މޮޅު ކުޅުމެއް ދެއްކި ކިތުނަ މާޒިޔާއަށް ގެނައި އެއް ސަބަބަކީ އެޓީމުގެ ކެޕްޓަން އަސަދުﷲ އަބްދުﷲ އަށް އަނިޔާވެ، ކުޅުމާއި ދުރަށް ދާން ޖެހުމުންނެވެ.\nމީގެ އިތުރުން އޭއެފްސީގެ ގްރޫޕު އީ ގައި ދެން ވާދަ ކުރާ ޓީސީ ވެސް ވަނީ މި މުބާރާތަށް ވަރަށް ރަނގަޅަށް ތައްޔާރުވެފަ އެވެ. އެގޮތުން އެ ޓީމުން ވަނީ މުބާރާތަށް ތައްޔާރުވުމުގެ ގޮތުން ގަތަރުގައި 10 ދުވަހުގެ ޓްރެއިނިންގް ކޭމްޕެއް ފުރިހަމަ ކޮށްފަ އެވެ.